**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Φεβρουαρίου 2018, ημέρα Παρασκευή και ώρα 09:40΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημήτρη Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Ίδρυση Πανεπιστημίου Δυτικής Αττικής και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο κ. Κωνσταντίνος Γαβρόγλου, Υπουργός Παιδείας, Έρευνας και Θρησκευμάτων, ο κ. Κωνσταντίνος Φωτάκης, Αναπληρωτής Υπουργός Παιδείας, Έρευνας και Θρησκευμάτων, ο κ. Δημήτριος Μπαξεβανάκης, Υφυπουργός Παιδείας, Έρευνας και Θρησκευμάτων, o κ. Γεώργιος Αγγελόπουλος, Γενικός Γραμματέας Θρησκευμάτων του Υπουργείου Παιδείας, Έρευνας και Θρησκευμάτων, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής οι κ.κ. Νικολέτα Παϊσίδου, Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση - ΑΔΙΠ, Λάζαρος Βρυζίδης, Πρύτανης ΑΕΙ Πειραιά Τ.Τ., Μαρία Βενετίκου, Πρύτανης ΤΕΙ Αθήνας, Περικλής Μήτκας, Πρύτανης Αριστοτελείου Πανεπιστημίου Θεσσαλονίκης και Προεδρεύων της Συνόδου Πρυτάνεων ΑΕΙ, Βασίλης Τριανταφύλλου, Πρύτανης της Τριμελούς Γραμματείας ΤΕΙ, Ευστάθιος Ευσταθόπουλος, Πρόεδρος της ΠΟΣΔΕΠ, Απόστολος Κοκκόσης, Πρόεδρος ΟΣΕΠ – ΤΕΙ, Δημήτριος Παναγιώτου, Αντιπρόεδρος του Συλλόγου Αποφοίτων ΑΕΙ Πειραιά Τ.Τ., Ευαγγελία Καλαϊτζή, Πρόεδρος του Πανελλήνιου Συνδέσμου Βρεφονηπιαγωγών (ΠΑ.ΣΥ.ΒΝ.), Γιώργος Σταθόπουλος, Πρόεδρος της Πανελλήνιας Ομοσπονδίας Συλλόγων Ιδιωτικών Παιδικών Σταθμών,. Θανάσης Κικινής, Πρόεδρος της Διδασκαλικής Ομοσπονδίας Ελλάδος (Δ.Ο.Ε.), Νικόλαος Παπαχρήστος, Πρόεδρος της Ομοσπονδίας Λειτουργών Μέσης Εκπαίδευσης (Ο.Λ.Μ.Ε.), Μαρία Κωνσταντοπούλου, Πρόεδρος της Ένωσης Ελλήνων Ερευνητών, Νικόλαος Χιωτάκης εκπρόσωπος της Κεντρικής Ένωσης Δήμων Ελλάδας (ΚΕΔΕ), Δημήτριος Δημόπουλος, Πρόεδρος της Επαγγελματικής Επιστημονικής Ένωσης Τεχνολογικής Εκπαίδευσης Μηχανικών (ΕΕΤΕΜ), Αντωνία Μωροπούλου, εκπρόσωπος του Τεχνικού Επιμελητήριου Ελλάδας (ΤΕΕ), Σπύρος Γεωργάτος, Πρόεδρος Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού (ΕΣΕΚΑΑΔ), Δημήτρης Μπίρμπας, Δήμαρχος Αιγάλεω και Μαρία Σπανού, Πρόεδρος Συλλόγου Αναπληρωτών Νηπιαγωγών.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναγνωστοπούλου Αθανασία, Βαγενά Άννα, Βάκη Φωτεινή, Γεννιά Γεωργία, Θελερίτη Μαρία, Θηβαίος Νικόλαος, Κωνσταντινέας Πέτρος, Κυρίτσης Γεώργιος, Μιχελής Αθανάσιος, Μουμουλίδης Θεμιστοκλής, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Βλάσσης Κωνσταντίνος, Κέλλας Χρήστος, Κεραμέως Νίκη, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Δελής Ιωάννης, Κατσίκης Κωνσταντίνος και Μαυρωτάς Γεώργιος.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, που έχει ως θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Ίδρυση Πανεπιστημίου Δυτικής Αττικής και άλλες διατάξεις». Σήμερα, έχουμε την ακρόαση των εξωκοινοβουλευτικών προσώπων και έχουν προσκληθεί, καθ' υπέρβαση, 21 φορείς.

Το λόγο έχει ο κ. Λάζαρος Βρυζίδης.

ΛΑΖΑΡΟΣ ΒΡΥΖΙΔΗΣ (Πρύτανης ΑΕΙ Πειραιά Τ.Τ.): Κύριε Πρόεδρε, κύριε Υπουργέ, κύριοι Βουλευτές, θα προσπαθήσω να πω λίγα λόγια για το Πανεπιστήμιο Δυτικής Αττικής, πώς το οραματιζόμαστε και τι ακριβώς πιστεύουμε ότι θα υπηρετήσει στον χώρο, όπου έχει εγκατασταθεί.

Οι εγκαταστάσεις του ιδρύματος του Πανεπιστημίου Δυτικής Αττικής θα βρίσκονται, ουσιαστικά, στο Αιγάλεω, αλλά έχει ξεκινήσει μια διαδικασία συνεργασίας με όλους τους φορείς της περιοχής είτε αυτοί λέγονται Δήμοι είτε είναι παραγωγικοί φορείς της περιοχής. Έγινε μια συνάντηση και είχα κι εγώ πάρα πολλές συναντήσεις με πάρα πολλούς Δημάρχους και παραγωγικούς φορείς της περιοχής, έχω συναντηθεί και συνεργαστεί με το Εμπορικό και Βιομηχανικό Επιμελητήριο Πειραιά, με την Ένωση Ελλήνων Εφοπλιστών - θα σας εξηγήσω μετά γιατί τα λέω αυτά - όπως και με την Ναυπηγοεπισκευαστική Ζώνη του Περάματος και πάρα πολλούς Δήμους.

Ο σκοπός του Πανεπιστημίου και η ίδρυση και λειτουργία του είναι να συνδεθεί με την κοινωνία της περιοχής, τους παραγωγικούς φορείς και τους Δήμους, έτσι ώστε να μπορέσει ένα μεγάλο ίδρυμα - γιατί θα γίνει ένα μεγάλο και συνεκτικό ίδρυμα - να προσφέρει ό,τι καλύτερο μπορεί σε μια περιοχή που έχει 1.100.000 κατοίκους και η οποία, αν και είναι περιοχή, στην οποία παράγεται η μεγαλύτερη παραγωγή, στον τόπο μας, θεωρείται υποβαθμισμένη.

Υπάρχουν πάρα πολλοί τομείς στην Ελλάδα - γιατί άκουσα εχθές και τις ομιλίες σας στη Βουλή για τον τεχνολογικό ή τον τεχνικό τομέα - στους οποίους, αυτή τη στιγμή, η χώρα μας υστερεί. Έχω διαπιστώσει ότι στην Ναυπηγοεπισκευαστική Ζώνη, αλλά ακόμη και στην Ένωση Ελλήνων Εφοπλιστών και στο Επιμελητήριο, υπάρχουν πάρα πολλές ειδικότητες, οι οποίες δεν θεραπεύονται από το ελληνικό εκπαιδευτικό σύστημα. Π.χ., εάν θέλει κάποιος να γίνει σύγχρονος ηλεκτροσυγκολλητής, δεν υπάρχει κάποιος τομέας, ο οποίος μπορεί να υπηρετήσει αυτόν τον σκοπό.

Έτσι, το Πανεπιστήμιο Δυτικής Αττικής θα δημιουργήσει ένα πλέγμα διετών προγραμμάτων σπουδών, που θα καλύψουν αυτές τις ανάγκες. Θα πω, γιατί ο χρόνος περνάει πολύ γρήγορα, τρία πράγματα αυτού καθ’ αυτού για το νομοσχέδιο και θα ήθελα την προσοχή σας, κύριε Υπουργέ. Το πρώτο είναι ότι όπως θα καταθέσω και στο Προεδρείο, δεν λεγόμαστε ΤΕΙ Πειραιά είναι ΑΕΙ Πειραιά Τεχνολογικού Τομέα, με ΦΕΚ, διορθώστε το, γι’ αυτό το λέω.

Το δεύτερο είναι ότι θα καταθέσω ένα υπόμνημα πάλι στο Προεδρείο, ότι οι καθηγητές των ανώτερων εκπαιδευτικών ιδρυμάτων, όπως είναι οι καθηγητές των ΤΕΙ, από το 2001 και μετά και θα καταθέσω και το πρακτικό, με βάση το οποίο εγώ έγινα καθηγητής, το 2001, που κρίθηκα από 5 καθηγητές πανεπιστημίου και θα το καταθέσω στα πρακτικά. Δεν μπορεί να επανεκδοθεί, με βάση το Σύνταγμα. Επομένως, κακώς βάζετε κρίση για τους καθηγητές πρώτης βαθμίδας.

Το τρίτο είναι ότι δημιουργείται μία νέα βαθμίδα λεκτόρων εφαρμογής. Αυτοί θα υπάρχουν μόνο στο Πανεπιστήμιο Δυτικής Αττικής και αυτό δεν μας αρέσει καθόλου. Αν μπορείτε να το αποφύγετε, καλό θα είναι.

Και το τελευταίο, άκουσα χθες και τους ομιλητές των άλλων Κομμάτων και συμφωνώ με τον κ. Γρηγοράκο, ότι επιτέλους, πρέπει να σταματήσει αυτός ο διαχωρισμός των ΠΕ και ΤΕ. Πρέπει να είναι ΑΕΙ όλοι. Από το 2001 και μετά, είμαστε ανώτερα εκπαιδευτικά ιδρύματα και έχουμε τις ίδιες πιστωτικές μονάδες, που έχουν και τα πανεπιστήμια. Υπάρχει ένα πρόβλημα, το οικονομικό, που μπορεί αυτό να συζητηθεί, σε μία μακροχρόνια διαδικασία, αλλά δεν μπορεί να γίνει διαχωρισμός πτυχίων. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Παϊσίδου.

ΝΙΚΟΛΕΤΑ ΠΑΪΣΙΔΟΥ (Πρόεδρος Αρχής Διασφάλισης και Πιστοποίησης της Ποιότητας στην Εκπαίδευση (ΑΔΙΠ): Ευχαριστώ πολύ. Η ίδρυση του Πανεπιστημίου Δυτικής Αττικής σηματοδοτεί την έναρξη της αναδιάρθρωσης του χάρτη ανώτατης εκπαίδευσης, χωρίς όμως, αυτή να εξαγγέλλεται και στη συνέχεια, να προσδιορίζεται το είδος, η έκταση, ο σκοπός και οι ενδεχόμενες συνέπειές της. Παρόλο που η ΑΔΙΠ, βάσει της νομοθετημένης αποστολής της, εκφράζει γνώμη για τη στρατηγική της Ανώτατης Εκπαίδευσης, δεν έχει ερωτηθεί σχετικά. Ατομικά, συμμετείχα στην 8μελή επιτροπή διερεύνησης της δυνατότητας ίδρυσης του Πανεπιστημίου Δυτικής Αττικής, όπου εξέφρασα και απόψεις, τις οποίες και θα σας παραθέσω, εν συντομία.

Καταρχήν, θα έπρεπε να προσδιοριστούν οι στόχοι και το πλαίσιο αυτής της μεταβολής δημόσια και συνολικά και κυρίως, ύστερα από επιστημονική μελέτη των παραμέτρων, που συνδέονται, με την οικονομική και κοινωνική ανάπτυξη της χώρας, σε συνδυασμό με τα παρεχόμενα από τα ανώτατα εκπαιδευτικά ιδρύματα επιστημονικά, καλλιτεχνικά ή τεχνικά γνωστικά αντικείμενα, όπως άλλωστε αναφέρεται, ρητά, στο άρθρο 5 του νόμου 4485/2017.

Η παραπάνω ανάγκη καθίσταται επιτακτική, κατά μείζονα λόγο, όταν αυτή η επιχειρούμενη μεταβολή έχει, ως ενδεχόμενη συνέπεια, τη συρρίκνωση ή την κατάργηση ενός από τους δύο τομείς της Ανώτατης Εκπαίδευσης. Ορισμένα από τα προφανή ερωτήματα, που θα έπρεπε να απαντηθούν, είναι ενδεικτικά τα παρακάτω.

Εάν είναι αναγκαία η διατήρηση και αναβάθμιση του Τεχνολογικού Τομέα της Ανώτατης Εκπαίδευσης, με την ιδιαίτερη φυσιογνωμία και αποστολή του. Εάν είναι αναγκαία η επέκταση του πανεπιστημιακού τομέα ανώτατης εκπαίδευσης, με τη δημιουργία νέων πανεπιστημίων και σε ποιες επιστημονικές περιοχές ή γνωστικά αντικείμενα.

Ποιες είναι οι αναπτυξιακές προοπτικές της χώρας και των περιφερειών της; Η υφιστάμενη ακαδημαϊκή συγκρότηση των ΑΕΙ, πανεπιστημίων και ΤΕΙ, καθώς και τα υφιστάμενα προγράμματα σπουδών καλύπτουν το εύρος και το βάθος των διεθνώς αναγνωρισμένων επιστημονικών περιοχών και γνωστικών αντικειμένων; Τα υφιστάμενα προγράμματα είναι βιώσιμα σε φοιτητές, διδακτικό προσωπικό και υποδομές; Υπάρχει υπερπροσφορά κάποιων επιστημονικών αντικειμένων, που δεν δικαιολογούνται από τις ανάγκες της οικονομίας και της κοινωνίας και αντίστροφα; Καλύπτονται οι ανάγκες της αγοράς εργασίας, με τα ακαδημαϊκά και τα επαγγελματικά προσόντα, που αποκτούν οι απόφοιτοι, από τα προσφερόμενα προγράμματα σπουδών; Παρέχονται οι κατάλληλες γνώσεις και δεξιότητες από το εκπαιδευτικό μας σύστημα, της ανώτατης εκπαίδευσης, για τα νέα επαγγέλματα, που εμφανίζονται στην αγορά;

Από τη διαδικασία των αξιολογήσεων αναδείχθηκαν τα δυνατά και τα αδύνατα σημεία όλων των ανώτατων εκπαιδευτικών ιδρυμάτων. Τα συμπεράσματα από τις αξιολογήσεις θα έπρεπε να αποτελέσουν δεδομένα για τη συγκεκριμένη μελέτη, η οποία, ασφαλώς, θα έπρεπε να προηγηθεί της ψήφισης του νομοθετήματος. Προβληματικός είναι και ο τρόπος, με τον οποίο αποφασίζεται η ένταξη υφιστάμενων προγραμμάτων σπουδών των ιδρυμάτων τεχνολογικού τομέα σε ιδρύματα του πανεπιστημιακού τομέα ανώτατης εκπαίδευσης. Αυτή θα έπρεπε να γίνει μετά από αξιολόγησή τους συνόλου των δομικών στοιχείων των προγραμμάτων σπουδών, της φυσιογνωμίας και του σκοπού τους, του γνωστικού τους αντικειμένου και της διάρθρωσης τους στα μαθήματα, του διαθέσιμου διδακτικού προσωπικού και των σχετικών υποδομών και υποστηρικτικών υπηρεσιών. Μόνο το γεγονός ότι μεταφέρονται σε άλλο τομέα ανώτατης εκπαίδευσης επηρεάζει την φυσιογνωμία τους, που, όπως προανέφερα, αποτελεί βασικό δομικό στοιχείο τους. Η αξιολόγηση αυτή θα έπρεπε να πραγματοποιηθεί από εξωτερικούς εμπειρογνώμονες της κάθε επιστημονικής περιοχής, υπό την εποπτεία και οργάνωση της ΑΔΙΠ. Εξάλλου, η ίδια η διάταξη 5 του σχεδίου νόμου αναγνωρίζει, ως πρόβλημα, αυτό που είπα παραπάνω, υποχρεώνοντας σε αναμόρφωση των μεταφερομένων προγραμμάτων σπουδών, σύμφωνα με το άρθρο 32 του νόμου 4009/ 2011, για το ακαδημαϊκό έτος 2018-2019. Μείζον πρόβλημα δημιουργείται και με το επόμενο εδάφιο, που θεωρεί πιστοποιημένα τα νέα προγράμματα σπουδών, στοιχείο που δεν υφίσταται για κανένα νέο πρόγραμμα σπουδών, που δημιουργήθηκε, από το 2012, μέχρι σήμερα. Πιστοποιημένα - και θέλω αυτό να το ξεκαθαρίσω - θεωρούνται τα προγράμματα των τμημάτων, που έχουν αξιολογηθεί. Απάντηση δε στη δήλωση ότι και τα προγράμματα των ΤΕΙ έχουν αξιολογηθεί, θυμίζω ότι αυτά έχουν αξιολογηθεί, ως προγράμματα ΤΕΙ και όχι ως πανεπιστημιακά. Η ΑΔΙΠ μπορεί να συμβάλλει, δημιουργικά, στις σχεδιαζόμενες αλλαγές, εάν της ζητηθεί, προς όφελος της χώρας, των ιδρυμάτων, των φοιτητών και των αποφοίτων.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Πρόεδρε, θα ήθελα να ρωτήσω κάτι διευκρινιστικό.

Οι απόψεις αυτές που εκφράσατε, κυρία Παϊσίδου, είναι προσωπικές σας ή εκφράζουν την ΑΔΙΠ, ως Διοικητικό Συμβούλιο;

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Προφανώς, κύριε Υπουργέ, εγώ εκπροσωπώ την ΑΔΙΠ. Στην Επιτροπή κλήθηκα ατομικά και εδώ δεν θα μπορούσα να αποστώ από την άποψη και του Συμβουλίου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν κατάλαβα τίποτα. Είναι δικές σας απόψεις ή συνεδριάσατε και αυτές είναι οι απόψεις του Συμβουλίου;

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Ναι, αλλά είναι άτυπες.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν κατάλαβα πάλι. Είναι, άρα, δικές σας.

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Όχι, εκφράζω το Συμβούλιο, τις απόψεις του Συμβουλίου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Άρα, το Συμβούλιο έχει καταλήξει και υπάρχει πρακτικό του Συμβουλίου, που τα λέει αυτά…

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Δεν υπάρχει πρακτικό…

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Να καταγραφεί στα πρακτικά, σας παρακαλώ ότι αυτά είναι του Συμβουλίου και θα ήθελα…

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Όχι, όχι, με συγχωρείτε…

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Παρακαλώ, παρακαλώ.

Κυρία Παϊσίδου, απαντήστε και κλείνει.

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Όχι, δεν θέλω να δημιουργούνται εντυπώσεις …

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ωραία, διευκρινίστηκε.

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Δεν θέλω να δημιουργούνται εσφαλμένες εντυπώσεις.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Πολύ ωραία, είναι σαφές.

Η κυρία Βενετίκου έχει το λόγο.

ΜΑΡΙΑ ΒΕΝΕΤΙΚΟΥ (Πρύτανης ΤΕΙ Αθήνας): Κύριε Πρόεδρε, κύριε Υπουργέ, κυρίες και κύριοι Βουλευτές και συνάδελφοι, εδώ και πολλά χρόνια, γνωρίζετε ότι η ανώτατη παιδεία στην Ελλάδα είναι διχασμένη, χαρακτηριστικά δε χωρίζεται σε δύο τομείς: τα πανεπιστήμια και τα Τ.Ε.Ι., που και τα δύο φέρονται, ως Α.Ε.Ι.. Το αποτέλεσμα ενός τέτοιου διχασμού είναι να υπάρχουν, πολλές φορές, τμήματα δύο ταχυτήτων, στη χώρα, όπως η νοσηλευτική, που είναι και ΠΕ και ΤΕ κατεύθυνσης.

Ο διχασμός, που χαρακτηρίζει, τόσα χρόνια, την ανώτατη εκπαίδευση, είναι πια απαρχαιωμένος και αυτό προσπαθεί να θεραπεύσει, φαντάζομαι, το Π.Δ.Α.. Το χαιρετίζουμε σαν προσπάθεια, γιατί πιστεύουμε στην ενιαία ανώτατη εκπαίδευση. στη χώρα μας και πιστεύουμε ότι κάθε διχασμός τριτοβάθμιας εκπαίδευσης είναι επιζήμιος για τους νέους στη φοίτηση και την απόδοση των ικανοτήτων τους. Πιστεύουμε και στην ενιαία δομή των ερευνητικών διαδικασιών, όταν συμμετέχουν φορείς της ανώτατης εκπαίδευσης. Πιστεύουμε, επίσης, ότι το Πανεπιστήμιο Δυτικής Αττικής είναι πρωτοβουλία του ΥΠΕΘ, που προκύπτει από την ανάγκη αποκατάστασης της ισορροπίας, σε αυτόν το χώρο της ανώτατης παιδείας.

Τα δύο δε Τ.Ε.Ι. Αττικής έχουν - και το ξέρουμε όλοι πολύ καλά - από καιρό υπερβεί την κλασική και τη νομοθετικά οριοθετημένη αποστολή τους και αυτό φαίνεται από πολλές αξιολογήσεις της ΑΔΙΠ. Επίσης, από θετική βαθμολόγηση στο ΕΛΙΔΕΚ, από τη συμμετοχή και των δύο Τ.Ε.Ι. σε ερευνητικά προγράμματα, από την υποδοχή των αποφοίτων στην αγορά και στα προγράμματα είτε προδιδακτορικών είτε μεταδιδακτορικών σπουδών είτε ελληνικών είτε ξένων πανεπιστημίων. Τα προγράμματα των σπουδών του Τ.Ε.Ι. Αθήνας είναι και αξιολογημένα και εκσυγχρονισμένα και, με τη μετεξέλιξη των δύο Τ.Ε.Ι., θα εκσυγχρονιστούν ακόμη περισσότερο.

Παρόλα αυτά, θα ήθελα να θέσω μερικά σημεία, που χρειάζονται, ίσως, μια δεύτερη ματιά, όπως είναι η αξιολόγηση των καθηγητών του Τ.Ε.Ι. Αθήνας και Πειραιά, γιατί, σύμφωνα με το νομοσχέδιο, οι καθηγητές πρώτης βαθμίδας θα ενταχθούν σε προσωποπαγείς θέσεις, ως πανεπιστημιακοί και θα κριθούν για την ανάλογη μισθολογική τους εξέλιξη, από 1/1/2019. Ωστόσο, πρέπει να αναφέρω ότι από το 2001 οι καθηγητές πρώτης βαθμίδας των δύο Τ.Ε.Ι. έχουν επαναξιολογηθεί και μάλιστα, ύστερα από πτώση της βαθμίδας τους από καθηγητές πρώτης βαθμίδας σε αναπληρωτές. Η πληθώρα διαθέτει περισσότερα προσόντα, όπως διδασκαλία σήμερα, σε αυτόνομα μεταπτυχιακά προγράμματα και ας ληφθεί υπόψη ότι υπάρχει καλό ερευνητικό έργο, ενώ, παράλληλα, τα Τ.Ε.Ι. και γνωρίζουμε, πολύ καλά εκ του νόμου, δεν είχαν τη δυνατότητα να εκπονήσουν διδακτορικές διατριβές, που αυτό σημαίνει ότι το έργο, που παράγουν, αυτή τη στιγμή, είναι αξιολογότατο.

Επίσης, προφανώς το ζήτημα μετατροπής των μονίμων εκπαιδευτικών Αθηνών και Πειραιώς σε προσωποπαγείς θέσεις, κατ΄ εμένα και για την αξιολόγησή τους, επίσης, στερείται επιχειρημάτων.

Παράλληλα, θα ήθελα να τονίσουμε ότι οι προσωποπαγείς θέσεις των καθηγητών ΤΕΙ Αθήνας και Πειραιά θα αμείβονται με τις παλιές αμοιβές, ενώ αυτοί οι καθηγητές θα αμείβονται ως ΤΕΙ και θα διδάσκουν στο Π.Δ.Α..

Κύριε Υπουργέ, θα ήθελα να τονίσω ότι θα πρέπει λίγο να προσέξετε τη βαθμίδα των λεκτόρων, μιας και είναι μια βαθμίδα, που δεν έχει ουσιαστικά υπάρξει και θα πρέπει να προσεχθεί, με μια δεύτερη ματιά.

Επίσης, μερικά τμήματα στη διάρκεια συγχωνεύσεων, θεωρούν ότι δεν αντιπροσωπεύονται, ορθά ή επαρκώς. Στη διάρκεια όποιων αναπροσαρμογών, θα παρακαλούσα να ληφθεί υπόψη, επίσης, όπου χρειάζεται, αν θα πρέπει, ει δυνατόν, να φαίνονται οι εξωγενείς κατευθύνσεις συγχωνευμένων τμημάτων, για να καθησυχάζονται οι φοιτητές και επίσης, να σας τονίσω, ότι οι απόφοιτοι των ΤΕΙ έχουν ολοκληρώσει κύκλο σπουδών 240 πιστωτικών μονάδων, σε τετραετές πρόγραμμα, επομένως, αντιστοιχούν σε πανεπιστημιακό πρόγραμμα σπουδών και πρέπει αυτό να λαμβάνεται υπόψη.

Αυτά είναι τα μόνα σημεία, που, φαντάζομαι, με καλή θέληση και σύνεση πολιτικών και ακαδημαϊκών, μπορούν να θεραπευτούν, κατάλληλα. Εν συντομία, στηρίζουμε και χαιρετίζουμε το ΥΠΕΘ και πιστεύουμε ότι η κίνηση ίδρυσης του νέου Πανεπιστημίου θα είναι επιτυχής κίνηση στην ανώτατη εκπαίδευση. Σας ευχαριστώ για την προσοχή σας και ευχαριστώ τον κ. Υπουργό για τη συνεχή προσπάθεια στήριξης.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει, εκ μέρους του Προεδρείου της Συνόδου των Πρυτάνεων ΑΕΙ, ο κ. Μήτκας, ο συνάδελφος Πρύτανης του Αριστοτελείου Πανεπιστημίου Θεσσαλονίκης. Καλώς ήλθατε, στην Αθήνα.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ): Κύριε Πρόεδρε, κυρίες και κύριοι Βουλευτές, παρόλο που δεν πήρα πρόσκληση, υπέθεσα ότι είμαστε μέσα στους φορείς, που θα πρέπει να καταθέσουν τις απόψεις τους.

ΝΙΚΗ ΚΕΡΑΜΕΩΣ: Συγνώμη, να διευκρινιστεί αυτό, γιατί είναι σοβαρό. Πώς δεν κλήθηκε το Προεδρείο της Συνόδου των Πρυτάνεων ΑΕΙ;

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων: Δεν πήρα πρόσκληση, αλλά ας μην το συζητήσουμε αυτό, δεν έχει σημασία.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Στο προσωπικό e-mail σας. Με συγχωρείτε πολύ. Χθες, δόθηκαν επίσημα, μετά από διαβούλευση πολλών ωρών εκπρόσωποι και των Κομμάτων και του κ. Υπουργού, 23 φορείς, από τους δέκα, που κανονικά έπρεπε να είναι και έγινε επικοινωνία από τη γραμματεία με όλους τους φορείς, εφόσον δεσμευτικά εκλήθησαν. Τελεία και παύλα. Ανακαλέστε ή δείτε στο γραμματοκιβώτιο σας, προφανώς υπάρχει ειδοποίηση. Ευχαριστώ πολύ.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ): Δεν νομίζω ότι θα το κάνουμε θέμα αυτό. Θα το ελέγξω, αλλά είμαι εδώ και θα καταθέσω τις απόψεις της Συνόδου των Πρυτάνεων, όπως εκφράστηκαν, στην έκτακτη Συνεδρίαση, που είχαμε, μετά τη δημοσίευση του νομοσχεδίου, το Δεκέμβριο.

Η ίδρυση ενός νέου Πανεπιστημίου οφείλει να ανταποκρίνεται σε πραγματικές ανάγκες της κοινωνίας και της οικονομίας και να υλοποιείται, με ακαδημαϊκές διαδικασίες, που εγγυώνται την ανάπτυξη του.

Ειδικότερα, η περίπτωση ίδρυσης Πανεπιστήμιου, μέσω της συγχώνευσης δύο ΤΕΙ, απαιτεί ιδιαίτερη προσοχή και σχεδιασμό. Η Σύνοδος θεωρεί αυτονόητο ότι οποιαδήποτε πρωτοβουλία για την αναδιαμόρφωση του χάρτη της ανώτατης εκπαίδευσης, από την πρώτη στιγμή, όφειλε και οφείλει να περιλαμβάνει την ουσιαστική και θεσμική συμμετοχή των ελληνικών πανεπιστημίων. Δυστυχώς, δεν μας δόθηκε αυτή η δυνατότητα.

Η Σύνοδος ενημερώθηκε για το σχέδιο νόμου, όταν αυτό δόθηκε σε δημόσια διαβούλευση. Ο εξορθολογισμός τη τριτοβάθμιας εκπαίδευσης της χώρας αποτελεί στρατηγικής σημασίας αναπτυξιακό στόχο, προϋποθέτει συνολικό σχεδιασμό, με βάση τις ανάγκες της κοινωνίας, με ξεκάθαρους στόχους, οικονομική αποτίμηση και χρονικό προγραμματισμό. Η ίδρυση του Πανεπιστημίου Δυτικής Αττικής γίνεται με διαδικασίες, που αποτελούν πρόκριμα αντίστοιχων αλλαγών, στο άμεσο μέλλον και θα έχουν σοβαρές επιπτώσεις στην κοινωνική και ακαδημαϊκή συνοχή όλων των ΑΕΙ, αλλά και στις εργασιακές σχέσεις πολλών αποφοίτων. Σοβαρότατου εγχειρήματος, ιδίως, μάλιστα, σε μια περίοδο, που οι προϋπολογισμοί των Πανεπιστημίων είναι σταθερά ελλειμματικοί, θα προϋπέθετε, ως ελάχιστο αναγκαίο προαπαιτούμενο, την εκπόνηση σχετικών μελετών σκοπιμότητας και βιωσιμότητας.

Επιπλέον, θα έπρεπε να συνοδεύεται από ανάλυση των επιπτώσεων, αφενός την απορρόφηση των αποφοίτων του νέου ιδρύματος από την αγορά εργασίας και αφετέρου, στη λειτουργία των άλλων Περιφερειακών Πανεπιστημίων και ΤΕΙ. Η απουσία τέτοιων μελετών, στη συγκεκριμένη περίπτωση, δυσχεραίνει την κατανόηση των αναγκών, που καλούνται να θεραπεύσουν η ίδρυση ενός επιπλέον πανεπιστήμιου και η ταυτόχρονη κατάργηση όλων των ΤΕΙ της Αττικής.

Παράλληλα, τίθεται εν αμφιβόλω το μέλλον της τεχνολογικής εκπαίδευσης στην Ελλάδα. Το κενό, που θα δημιουργηθεί στην εκπαίδευση διαφορών ειδικοτήτων τεχνικού προσωπικού, δεν είναι σαφές, αν μπορεί να καλυφθεί από τα προγράμματα επαγγελματικής εκπαίδευσης διετούς φοίτησης.

Η Σύνοδος των Πρυτάνεων επεσήμανε επίσης, κάποια ζητήματα ακαδημαϊκής προσέγγισης του θέματος, όπως την ίδρυση τμημάτων, με αμφισβητούμενο γνωστικό αντικείμενο για πανεπιστημιακού επιπέδου ίδρυμα, τη δημιουργία προγραμμάτων σπουδών τετραετούς διάρκειας, με αυτόματη πιστοποίηση, ενώ όλα τα υπόλοιπα ιδρύματα της χώρας θα πρέπει, σύντομα, να υποβληθούν στις διαδικασίες πιστοποίησης τίτλους σπουδών. Αλλαγές σε προγράμματα προπτυχιακών σπουδών, που απαιτούν, συνήθως, μακρά και προσεκτική σχεδίαση και εφαρμόζονται σταδιακά, με σαφείς και λεπτομερείς προβλέψεις για το μεταβατικό στάδιο. Σ' αυτή την περίπτωση, δεν φαίνεται να έχει προηγηθεί τέτοια διαδικασία.

Η δημιουργία τμημάτων με προγράμματα σπουδών τετραετούς διάρκειας, τα οποία θα παρέχουν ίδιους ή παρεμφερείς τίτλους με υπάρχοντα πανεπιστημιακά τμήματα πενταετούς διάρκειας, η ύπαρξη τμημάτων, με το ίδιο όνομα και διαφορετική διάρκεια φοίτησης, θα δημιουργήσει σύγχυση και αντιδικίες, ως προς τα προσόντα των αποφοίτων, που θα διεκδικούν τα ίδια επαγγελματικά δικαιώματα. Η Σύνοδος διερωτάται, αν υπάρχει κάποια μελέτη, η οποία να καταδεικνύει ότι η χώρα χρειάζεται λ.χ. περισσότερους μηχανικούς. Θεσμοθετείται αυτόματη μεταφορά όλων των σημερινών φοιτητών στα νέα τμήματα του Πανεπιστημίου, ενώ ο πανεπιστημιακός τίτλος θα πρέπει να απονεμηθεί, μόνο σε όσους θα παρακολουθήσουν πλήρως τα νέα πανεπιστημιακού επιπέδου προγράμματα σπουδών. Επίσης, θεσμοθετείται η αυτόματη μετατροπή των θέσεων καθηγητών ενδιάμεσων βαθμίδων σε καθηγητές πανεπιστημίου, χωρίς καμιά διαδικασία ελέγχου.

Η Σύνοδος, αφήνοντας στην άκρη τα θέματα της ίδρυσης του Πανεπιστημίου Δυτικής Αττικής, όσον αφορά στη λειτουργία των ΕΛΚΕ, διαπιστώνει ότι τροποποιείται πάλι η ειδική διαδικασία ανάληψης υποχρέωσης για τους ΕΛΚΕ, που προβλέπεται, στον πρόσφατο ν.4485 προς το χειρότερο. Η νέα ρύθμιση θα επιτείνει τη γραφειοκρατία στους ΕΛΚΕ όλων των ιδρυμάτων. Επαναλαμβάνουμε, ότι η αποτελεσματική διαχείριση των ερευνητικών προγραμμάτων είναι ζωτικής σημασίας για την οικονομική επιβίωση των πανεπιστημίων, αλλά και για τη διατήρηση χιλιάδων θέσεων εργασίας για νέες και νέους ερευνητές. Ζητάμε μια καλύτερη γραφή για τις διαδικασίες, που πρέπει να ακολουθούμε.

Η Σύνοδος των Πρυτάνεων εκφράζει τις αντιρρήσεις της για τις συνεχείς αλλαγές, αναφορικά με τις μεταγραφές των φοιτητών και ζητά την πάγια εφαρμογή ενός συστήματος, που θα λαμβάνει σοβαρά υπόψη την εκάστοτε κοινωνική και οικονομική πραγματικότητα, αλλά θα διασφαλίζει και την ιδιότητα εκπαίδευσης, που οφείλουν να προσφέρουν τα ιδρύματα της χώρας. Ένα σύστημα, παρακαλούμε, κυρίες και κύριοι Βουλευτές, με διάρκεια στο χρόνο, να το ξέρουν οι ελληνικές οικογένειες και να κάνουν τον προγραμματισμό τους.

Διαπιστώνουμε, ότι σχετικά με το αίτημα για νομοθετική ρύθμιση, ώστε τα επιδικασθέντα, με αριθμό 4741, απόφαση της Ολομέλειας του Σ.τ.Ε., να δοθούν, αναδρομικά, σε μέλη της ΔΕΠ. Γίνεται μια ρύθμιση στο νομοσχέδιο, έτσι ώστε να καταβάλλονται, χωρίς την επιβάρυνση των ιδρυμάτων, χωρίς υπερβολικές γραφειοκρατικές διαδικασίες και γι' αυτό ευχαριστούμε, κύριε Υπουργέ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Μου επιβεβαίωσαν οι υπηρεσίες, κ. Μήτκα, ότι έχει αποσταλεί email με πρόσκληση, στο mail του πανεπιστημίου, με απόδειξη, που σας προσκαλούμε.

Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Υπάρχει ένα θέμα πολύ σοβαρό, που πρέπει να διευκρινισθεί, δημόσια. Καταλαβαίνω, κ. Πρύτανη, ότι αντίστοιχη απόφαση με αυτήν της Συνόδου των Πρυτάνεων έχει πάρει και η Σύγκλητος του Πανεπιστημίου Θεσσαλονίκης. Σωστά;

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ): Παρόμοια.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θέλω να δω, αν αυτό, που λέει ο Πρύτανης του Τ.Ε.Ι. Θεσσαλονίκης, έχει τη δική σας συμφωνία. Επισκεφθήκατε, προχθές, το Τ.Ε.Ι. Θεσσαλονίκης και το σύνολο της Πρυτανείας έκανε μια συνάντηση, με το σύνολο της Πρυτανείας του Τ.Ε.Ι.. Ο Πρύτανης του Τ.Ε.Ι. Θεσσαλονίκης, γραπτά, λέει, ότι: «Οι διοικήσεις των δύο ιδρυμάτων θεωρούν πως η αξία του ιδρύματος, το οποίο θα προκύψει από το εγχείρημα μιας συνένωσης, θα είναι μεγαλύτερη από το απλό άθροισμα των αξιών επί των επιμέρους ιδρυμάτων, υιοθετώντας καλύτερες πρακτικές, καλλιεργώντας εμπιστοσύνη και αφοσίωση στο προσωπικό και τους φοιτητές».

Καταλαβαίνω ότι συζητήσατε τη συνένωση των δύο ιδρυμάτων σας, όταν η ίδια η Σύγκλητος έχει μια σοβαρή αντίρρηση για το εγχείρημα του Πανεπιστημίου Δυτικής Αττικής. Αυτό που δεν καταλαβαίνω είναι γιατί πήγατε, επισήμως, εκεί και είναι μια επίσημη ενημέρωση που κάνει ο κύριος Πρύτανης του Τ.Ε.Ι. Θεσσαλονίκης. Προσπαθώ να καταλάβω τη σημασία και τη συνέπεια των αποφάσεων των συλλογικών οργάνων.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Αυτό είναι ένα ερώτημα. Θα το απαντήσει ο κύριος Πρύτανης, στη δευτερολογία του.

Το λόγο έχει ο κύριος Τριανταφύλλου.

ΒΑΣΙΛΗΣ ΤΡΙΑΝΤΑΦΥΛΛΟΥ (Πρύτανης της Τριμελούς Γραμματείας Τ.Ε.Ι.): Έχω και εγώ το ίδιο παράπονο με τον κύριο Μήτκα, διότι από τη Δυτική Ελλάδα, για να έρθω εδώ, όταν ειδοποιήθηκα στις 21.30΄ το βράδυ, έχοντας τον πατέρα μου κατάκοιτο, για να αναζητήσω γυναίκα, όπως καταλαβαίνετε, πρέπει να υπάρχει σεβασμός, τουλάχιστον, ότι δεν μπορεί την προηγούμενη μέρα, να ειδοποιούμαστε για ένα τόσο σοβαρό γεγονός. Πραγματικά, υπερέβαλα εαυτόν και είμαι σε πολύ άθλια κατάσταση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Εδώ καλούμε φορείς, όχι πρόσωπα.

ΒΑΣΙΛΗΣ ΤΡΙΑΝΤΑΦΥΛΛΟΥ (Πρύτανης της Τριμελούς Γραμματείας Τ.Ε.Ι.): Και οι τρεις της Τριμελούς Γραμματείας είναι εκτός Αθηνών.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Αυτό είναι ένα θέμα, που δεν μπορεί να το ελέγξει το Προεδρείο ούτε η γραμματεία. Δεύτερον, η εκφώνηση έγινε νωρίτερα και, τρίτον, κρίνουμε ότι η έκφραση και η ελεύθερη ανάπτυξη της άποψης των φορέων και μάλιστα όσο το δυνατόν περισσότερων – όπως βλέπετε, έχουμε υπερβεί κατά πολύ το όριο που μας θέτει ο Κανονισμός – είναι το μείζον και οι ενδεχόμενες προσωπικές δυσκολίες είναι το έλασσον.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Πρόεδρε, θέλω να διευκρινιστεί κάτι. Χθες, κύριε Πρόεδρε, όταν σας είπα εγώ ότι είναι αργά να κληθούν οι φορείς και πολλοί δεν θα μπορέσουν να ανταποκριθούν, ιδιαίτερα αυτοί που είναι εκτός Αθηνών, είπατε ότι δεν θα κληθούν το βράδυ, αλλά θα κληθούν, με την αρχή της συνεδρίασης. Χθες, λοιπόν, είπατε ότι, για να μην υπάρξει αυτό το πρόβλημα, θα ειδοποιηθούν, το νωρίτερο δυνατό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ακριβώς αυτό έγινε.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Ακούω από φορείς εδώ ότι κλήθηκαν 20.30΄ και 21.30΄, το βράδυ, για να έρθουν μετά από 12 ώρες. Ερωτώ, τι ώρα ακριβώς κλήθηκαν οι φορείς;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Πρώτον, ας αποφασίσουμε, καλούμε φορείς ή όχι; Δεύτερον, μένουμε στο γράμμα του Κανονισμού ή όχι; Τρίτον, τα Κόμματα έκαναν σχολαστική διαβούλευση, μεταξύ τους για να αποφασίσουν. Τι πιο δημοκρατικό; Αυτό έφαγε χρόνο. Εγώ εκφώνησα τα ονόματα, νομίζω, στις 18.45΄. Από εκεί και πέρα, έγιναν οι επικοινωνίες. Παρακαλώ πολύ, μην αστοχούμε, να μένουμε στο θέμα μας και να μένουμε στις απόψεις.

Το λόγο έχει ο κύριος Τριανταφύλλου.

ΒΑΣΙΛΗΣ ΤΡΙΑΝΤΑΦΥΛΛΟΥ (Πρύτανης της Τριμελούς Γραμματείας Τ.Ε.Ι.): Θα ξεκινήσω από το ποια είναι η ευρωπαϊκή πραγματικότητα, η οποία λέει ότι η Ευρώπη, για να γίνει πιο διεθνής ανταγωνιστική οικονομία, έχει αποφασίσει, το 2020, το 40% των πολιτών ηλικίας 30 έως 34 ετών να είναι απόφοιτοι τριτοβάθμιας εκπαίδευσης και το 2030, ο στόχος είναι 60%, που σημαίνει ότι σήμερα αποφοιτούν περίπου 50.000, ενώ ο στόχος αυτός, για το 2030, θα πρέπει να είναι περίπου 60.000 απόφοιτοι. Επίσης, θέλω να τονίσω ότι διεθνώς υπάρχουν δύο τομείς στην τριτοβάθμια εκπαίδευση. Ο ένας τομέας είναι ο πανεπιστημιακός τομέας και ο άλλος είναι ο τεχνολογικός τομέας, γνωστός και ως τεχνολογικό πανεπιστήμιο ή πανεπιστήμιο εφαρμοσμένων επιστημών. Διαφωνώ με τα στοιχεία, που έχει παραθέσει, σε μια απάντηση το Υπουργείο Παιδείας, αλλά αυτό δεν είναι της ώρας.

Θέλω να σας πω ότι ο τεχνολογικός τομέας της ανώτατης εκπαίδευσης είναι ο τομέας, που αυξάνει, στην Ευρώπη, γιατί, αυτή τη στιγμή και σύμφωνα με τις έρευνες, που υπάρχουν στην Ε.Ε., τα Πανεπιστήμια παράγουν πάρα πολύ καλούς επιστήμονες, αλλά δεν μπορούν να καλύψουν το σημαντικό διαπιστωμένο κενό, που υπάρχει, ανάμεσα στο πτυχίο και στην αγορά εργασίας, δηλαδή, στις δεξιότητες και ικανότητες, στην αγορά εργασίας. Το εγχείρημα του Πανεπιστημίου Δυτικής Αττικής θεωρούμε ότι είναι ένα πρωτότυπο εγχείρημα, το οποίο το χαιρετίζουμε, ως προς την πλευρά του ότι προέκυψε σαν αποτέλεσμα διαλόγου, με όλα τα μειονεκτήματα, που έχουμε επισημάνει, κατά καιρούς, για τον τρόπο, που έγινε ο διάλογος αυτός. Και ένα από τα προβλήματα, που δημιούργησε, είναι να υπάρχουν προγράμματα σπουδών στο καινούργιο Πανεπιστήμιο, τα οποία καταργούν νομοθετικά κατοχυρωμένα επαγγέλματα και επίσης, δημιουργούν νέες ειδικότητες, όπως είναι του ηλεκτρολόγου και ηλεκτρονικού μηχανικού, που όποιος ξέρει αυτές οι δύο ειδικότητες, είναι δύο διακριτές ειδικότητες και γι’ αυτό, άλλωστε, είναι και διακριτές και στο ΤΕΕ Ελλάδος.

Νομίζω ότι είναι πάρα πολύ σημαντικό το ότι δημιουργεί πολλών ταχυτήτων φοιτητές. Είμαι ένα Ίδρυμα, που υπέστη τη συνένωση δύο Ιδρυμάτων. Θα ήθελα να ευχηθώ στους συναδέλφους της Δυτικής Αττικής καλή τύχη, γιατί σας πληροφορώ ότι 5 χρόνια, μετά από την συνένωση, που έγινε, με το σχέδιο «ΑΘΗΝΑ», το Ίδρυμά μας εξακολουθεί να λύνει προβλήματα, διότι η πολιτεία έχει φροντίσει, κάθε χρόνο, να αλλάζει και το νομοθετικό πλαίσιο, πέρα από τα άλλα προβλήματα της συνένωσης. Και οι λεπτομέρειες είναι τρομακτικές, που πρέπει να λύσουμε.

Επίσης, είναι πολύ σημαντικό ότι εμφανίζεται στο νομοσχέδιο η δυνατότητα της κρίσης των καθηγητών της πρώτης βαθμίδας, όπου εκεί συμβαίνει το πρωτοφανές, κατά την άποψη μου: Καθηγητές, που έχουν κρίνει καθηγητές, να ξανακρίνουν τους ίδιους καθηγητές ! Με αυτό θέλω να πω ότι δεν μπορεί καθηγητές, οι οποίοι συμμετείχαν σε εκλεκτορικά σώματα και έκριναν καθηγητές πρώτης βαθμίδας Πανεπιστημίων, σήμερα, από τους ίδιους καθηγητές, που τους έκριναν, μετά από λίγο, να κληθούν να τους κρίνουν, ως καθηγητές πρώτης βαθμίδας, στο νέο ίδρυμα. Θεωρώ ότι είναι λάθος η ύπαρξη καθηγητών διαφορετικών ταχυτήτων στο νέο Ίδρυμα και αυτό θα πρέπει να θεραπευτεί.

Επίσης, ένα πολύ σημαντικό είναι ότι θα πρέπει να θεραπευτεί και το ζήτημα, που θα υπάρξει, στη μη πιστοποίηση των προγραμμάτων σπουδών των υπαρχόντων ιδρυμάτων, τα οποία θα πρέπει να είναι πιστοποιημένα, το 2020 και επομένως, θα πρέπει να δούμε, αν αυτά θα μπορέσουν να πιστοποιηθούν και αν θα προλάβουμε στη διαδικασία, που απαιτείται. Ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Συγνώμη, κύριε Πρόεδρε, έχω ένα πρόβλημα. Το πρόβλημα μου είναι, αν εδώ εκφράζονται προσωπικές απόψεις ή συλλογικές. Ο κύριος Τριανταφύλλου είναι Πρόεδρος της Συνόδου Πρυτάνεων των ΤΕΙ. Έχουν βγάλει ομόφωνη απόφαση και απ’ ό,τι ακούω τώρα, αυτά, που λέει, είναι σε εντελώς άλλη κατεύθυνση.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Είναι προσωπικές του απόψεις. Θα ήθελα εδώ να δηλώνεται ότι είναι προσωπικές ή συλλογικές απόψεις. Είναι λογικό αυτό να γίνεται για λόγους ευκρίνειας, ταυτοποίησης και αποσαφήνισης των απόψεων. Δεν απαγορεύει κανείς να εκφράζεται η οποιαδήποτε άποψη. Είναι, όμως, σημαντικό, να είσαι εκφραστής, φορέας ενός συλλογικού οργάνου ή για δικούς σου λόγους να είσαι φορέας ή εκφραστής των δικών σου αξιολογήσεων. Μπορούν να γίνουν και τα δύο, αρκεί να έχουμε αυτή την αποσαφήνιση.

Το λόγο έχει η κυρία Μωροπούλου.

ΑΝΤΩΝΙΑ ΜΩΡΟΠΟΥΛΟΥ (Εκπρόσωπος του ΤΕΕ): Το ΤΕΕ, σχετικά με το θέμα, έχει πάρει συναφείς αποφάσεις από την αντιπροσωπεία του και από την Διοικούσα του, τις οποίες θα σας καταθέσουμε και εγγράφως. Τις ίδιες απόψεις θα σας αναπτύξω, συνοπτικά. Η Αντιπροσωπεία του ΤΕΕ θεωρεί απαραίτητο, για την άσκηση των τεχνικών επαγγελμάτων, να αναπτυχθεί η τεχνική πυραμίδα, με διαβάθμιση τεχνικής ευθύνης, ώστε να διασφαλίζεται το δημόσιο συμφέρον.

Και σ' αυτή τη βάση, θεωρεί εποικοδομητική την ύπαρξη και αναγνώριση διαφορετικών εκπαιδευτικών επιπέδων.

Συνεπώς, με αυτό το σκεπτικό και η Διοικούσα Επιτροπή του Τεχνικού Επιμελητηρίου της Ελλάδος, για να τοποθετηθεί επί του θέματος της ίδρυσης του Πανεπιστήμιου της Δυτικής Αττικής έχει πάρει μια σαφή θέση, ώστε να διασφαλίζεται ακριβώς αυτή η διαβάθμιση τεχνικής ευθύνης με το διακριτό χαρακτηρισμό των εκπαιδευτικών επιπέδων. Συγκεκριμένα, η θέση μας για τη διαβάθμιση τεχνικής ευθύνης, σε σχέση με την ευρωπαϊκή κλίμακα προσόντων, είχε εκφραστεί στην Επιτροπή Μορφωτικών Υποθέσεων και με την αφορμή της αναγνώρισης από το νόμο για την ανώτατη εκπαίδευση του επιπέδου των ενιαίων πενταετών σπουδών των μηχανικών ως «integrated master».

Σ' αυτή τη βάση και με ανταπόκριση σε όσα προδιαγράφει το ευρωπαϊκό πλαίσιο προσόντων, το Τεχνικό Επιμελητήριο της Ελλάδος θεωρεί ότι οι διπλωματούχοι μηχανικοί μπορούν να αναλαμβάνουν το υψηλότερο επίπεδο τεχνικής ευθύνης, δηλαδή, τη μελέτη, επίβλεψη, ολοκληρωμένο προγραμματισμό και διεύθυνση έργων και εκτέλεση έργων.

Όσον αφορά στις τετραετείς σπουδές, δηλαδή, αυτές που αναλογούν στο πρόγραμμα, που προβλέπεται, για το πανεπιστημιακό ίδρυμα, που ιδρύεται στη Δυτική Αττική, με το εν λόγω σχέδιο νόμου, θεωρούμε απαραίτητο να διευκρινιστεί ότι ανταποκρίνεται στο έκτο επίπεδο της κλίμακας των ευρωπαϊκών προσόντων, επειδή ακριβώς έτσι θα διασφαλιστεί, διαβαθμισμένα, η τεχνική ευθύνη, που μπορούν να αναλαμβάνουν οι πτυχιούχοι μηχανικοί του Πανεπιστημίου Δυτικής Αττικής. Και συγκεκριμένα, τη συμμετοχή του σε ομάδες μελέτης και επίβλεψης τεχνικών έργων και τη δυνατότητα τους να εκτελούν τεχνικά έργα.

Η ανάγκη αυτή μας έφερε σε επικοινωνία με τον Υπουργό Παιδείας, ο οποίος μας επιβεβαίωσε, όντως, ότι η υπόθεση εργασίας, επί της οποίας τοποθετηθήκαμε, δηλαδή, ότι πρόκειται για τετραετή προγράμματα σπουδών, που αναλογούν στο έκτο επίπεδο της ευρωπαϊκής κλίμακας προσόντων, μας επιτρέπει σήμερα, ενώπιον της συζήτησης για το νομοσχέδιο αυτό, να ζητήσουμε να υπάρχει μια σαφής επεξήγηση αυτού του θέματος, διότι αλλιώς θα δημιουργήσει σύγχυση, ως προς τις εθνικές ευθύνες άσκησης των τεχνικών επαγγελμάτων και επομένως, θα βλάψει το δημόσιο συμφέρον. Και επειδή, επιπλέον, δεν πρέπει να αιωρείται στην ατμόσφαιρα ότι με αυτούς τους δύο κύκλους σπουδών εισάγεται η Μπολόνια και μάλιστα τη στιγμή, που δεν χρειάζεται, διότι, όπως σας είχα πει σ' αυτή την Αίθουσα, η Μπολόνια έχει τροποποιηθεί, με παρέμβαση του Υπουργείου Παιδείας και δική μας, το 2015 και μπορούν να συνυπάρχουν διακριτά επίπεδα εκπαίδευσης, χωρίς κατ΄ ανάγκη να υπάρχει διαχωρισμός, με δύο κύκλους σπουδών, στο νέο πενταετές πρόγραμμα. Συνεπώς, θα πρέπει να είμαστε πολύ προσεκτικοί στο να διασφαλιστεί για κάθε γνωστικό αντικείμενο ένας τίτλος σπουδών.

Η διάκριση μεταξύ του τίτλου των διπλωματούχων μηχανικών του ενιαίου πενταετούς προγράμματος, ως εβδόμου επιπέδου της ευρωπαϊκής κλίμακας προσόντων και των τετραετών σπουδών των πανεπιστημιακών τμημάτων της Δυτικής Αττικής, πτυχιούχων μηχανικών, έκτου επίπεδου της ευρωπαϊκής κλίμακας προσόντων, θα πρέπει να καταγραφεί, για την αποφυγή βλάβης του δημοσίου συμφέροντος.

Και θεωρούμε ότι αυτό είναι ευθύνη δική σας, κύριε Υπουργέ, γιατί εσείς ήσασταν εκείνος, ο οποίος αναγνώρισε, διά νόμου και το ενιαίο πενταετές πρόγραμμα σπουδών των διπλωματούχων μηχανικών, ως επιπέδου μάστερ.

Επίσης, θέλω να πω, ότι στο άρθρο 29 του νομοσχεδίου υπάρχει μια πρόβλεψη – προφανώς, αγνοώντας το νόμο αυτό - για την αναγνώριση των 5ετών σπουδών, σύμφωνα με την οποία οι διπλωματούχοι μηχανικοί, που υπηρετούν, στη Δευτεροβάθμια Τεχνική Εκπαίδευση, στο Υπουργείο Παιδείας, προβλέπεται να τοποθετούνται στον ίδιο ενοποιημένο υπηρεσιακό κλάδο, με τους πτυχιούχους μηχανικούς των Τ.Ε.Ι. ή των νέων πανεπιστημιακών τμημάτων, οπότε, θα θέλαμε αυτό να διορθωθεί, ακριβώς, σε συνέπεια των προηγουμένων.

Να πω επίσης, ότι το Τεχνικό Επιμελητήριο έχει, ήδη, εγκρίνει από την αντιπροσωπεία του, τον προηγούμενο Ιούνιο, τη δημιουργία τμήματος πτυχιούχων Τ.Ε.Ι., κατά συνέπεια και τετραετών πανεπιστημιακών σπουδών στο ΤΕΕ, σύμφωνα με τα οριζόμενα στο ν. 1486/84, όπως συμπληρώθηκε, με το άρθρο 24 του ν. 4233/2014.

Συνεπώς, από την πλευρά μας θεωρούμε ότι πήραμε τις ευθύνες μας στην κατεύθυνση αυτή και πρέπει να τις πάρετε και εσείς με μια σαφή τροπολογία για τον τίτλο των σπουδών.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Απολύτως αποδεκτό, μάλιστα, με τις διατυπώσεις, που εισηγείστε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Ευσταθόπουλος.

ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της ΠΟΣΔΕΠ): Κύριε Πρόεδρε, ευχαριστώ πολύ και για την πρόσκληση. Κύριε Υπουργέ, κύριε Αναπληρωτή Υπουργέ, κύριε Υφυπουργέ, κύριε Γενικέ, θα σας μεταφέρω τις θέσεις της ΠΟΣΔΕΠ, όπως κάνω πάντα εξάλλου και γι' αυτό δε χρειάζεται κάποια διευκρίνιση, γιατί γνωρίζετε, ότι πάντα μεταφέρω θέσεις συλλογικές και όχι προσωπικές.

Για το νομοσχέδιο, που συζητάμε, θα ξεκινήσω από το θετικό της υπόθεσης, που είναι, ότι πράγματι έχει αναγνωρίσει και η ΠΟΣΔΕΠ, δημόσια και το έχει γράψει κιόλας, ότι αρκετά τμήματα των δύο ιδρυμάτων έχουν εξελιχθεί, τα τελευταία χρόνια, σε πολύ υψηλά επίπεδα ποιότητας και σε επίπεδο υποδομών και σε επίπεδο ανθρώπινου δυναμικού και σε επίπεδο αποφοίτων και, πράγματι, έχουν ωριμάσει οι συνθήκες να αναβαθμιστούν.

Πέρα από αυτό, όμως, υπάρχουν ορισμένα ζητήματα, που θα έπρεπε να είχαν τεθεί, πριν γίνει αυτό.

Καταρχήν, πριν από μόλις ενάμιση ή δύο χρόνια, είχε διενεργηθεί ένας Εθνικός Διάλογος για την Παιδεία και τον είχε επικροτήσει, τότε, η ΠΟΣΔΕΠ, ως διαδικασία και ως αναγκαίο, πράγματι. Μάλιστα, ο Υπουργός είχε και κεντρικό θεσμικό ρόλο σε αυτόν τον Εθνικό Διάλογο, όπου δεν έχει συζητηθεί κάτι τέτοιο και αυτό είναι ένα ζήτημα.

Επίσης, έχουμε την αίσθηση, ότι αυτό έγινε, λίγο αποσπασματικά, χωρίς ένα κεντρικό σχέδιο και χωρίς μια συνολική στρατηγική.

Υπάρχουν αρκετά προβλήματα με επιμέρους γνωστικά αντικείμενα, τα οποία τα έχουμε επισημάνει και δεν χρειάζεται να τα αναφέρω αναλυτικά, γιατί έχετε δει την απόφαση της Εκτελεστικής Γραμματείας.

Υπάρχουν αρκετά ζητήματα, που έχουν επισημανθεί με τα επαγγελματικά δικαιώματα και θα πρέπει να τα δείτε. Βέβαια, άκουσα χθες τον Υπουργό, που δήλωσε ότι τα γνωρίζει και θα φροντίσει να λυθούν αυτά τα θέματα με τα επαγγελματικά δικαιώματα, αλλά δεν ξέρω πόσο εύκολο είναι αυτό.

Γνωρίζετε εξάλλου, ότι είναι πάγια θέση της ΠΟΣΔΕΠ, ότι όποιοι πρόκειται να γίνουν Καθηγητές Πανεπιστημίων θα πρέπει να περνάνε από κρίση.

Στη συγκεκριμένη περίπτωση, η θέση της ΠΟΣΔΕΠ δεν μιλάει για ανοιχτή κρίση, αλλά, τουλάχιστον, θα έπρεπε όλο το προσωπικό να περάσει από τη σχετική κρίση, από αρμόδιες επιτροπές, όπως γίνεται με τους καθηγητές Πανεπιστημίου. Ασφαλώς και έχουν κριθεί οι συνάδελφοί μας, για να καταλάβουν αυτές τις θέσεις σε επίπεδα Τ.Ε.Ι.. Θεωρούμε ότι θα πρέπει να γίνει αυτό και τώρα, στις νέες θέσεις, που καταλαμβάνουν. Αυτό δεν είναι κακό, ίσα - ίσα που διασφαλίζει και την όλη διαδικασία.

Υπάρχουν και συγκεκριμένα ζητήματα, που θα ήθελα να θίξω, μέσα στο νομοσχέδιο.

Το πρώτο είναι ότι στο κείμενο, που κατατέθηκε στη διαβούλευση, υπήρχε το άρθρο 15, όπου πραγματικά ρύθμιζε ένα υπαρκτό πρόβλημα με εκκρεμότητες, που έχουν τα Πανεπιστήμια και τα μέλη ΔΕΠ με τον ΕΛΚΕ. Αυτό έχει μπει και έχει βγει δύο φορές στα νομοσχέδια του Υπουργείου Παιδείας. Νομίζω ότι από αυτό και μόνο φαίνεται ότι υπάρχει μια ανάγκη να ρυθμιστεί αυτό και θα πρέπει να το δούμε.

Επίσης, υπάρχει μια εκκρεμότητα, που προέκυψε, μετά το νόμο του Αυγούστου, με τις διευθύνσεις των κλινικών. Ο νόμος του Αυγούστου ρύθμισε τις Διευθύνσεις στις πανεπιστημιακές μονάδες, εκεί ξεχαστήκαν, μάλλον, οι κλινικές, που είναι ιδιαίτερη περίπτωση, για τις ιατρικές σχολές. Νομίζω ότι θα έπρεπε να το δούμε αυτό.

Υπάρχει ένα μεγάλο ζήτημα με την προϋπηρεσία των συμβασιούχων, όταν αυτοί γίνονται μέλη ΔΕΠ ή ερευνητές. Επίσης και αυτό θα πρέπει να το δούμε, να το ρυθμίσουμε, γιατί είναι άδικο για τους ανθρώπους αυτούς να μην αναγνωρίζεται η προϋπηρεσία, όταν σε κάποιους αναγνωρίζεται και σε κάποιος όχι.

Τέλος, υπάρχει ένα ζήτημα πάλι με την ΕΣΔΥ. Γνωρίζετε τις ενστάσεις μας για το θέμα της ΕΣΔΥ. Εδώ τώρα έρχεται το νομοσχέδιο και αρχίζει σιγά - σιγά και πανεπιστημοποιεί την ΕΣΔΥ, αντιστοιχώντας τον Πρύτανη με τον Κοσμήτορα κ.λπ.. Νομίζουμε ότι είναι ατυχής ρύθμιση αυτή και θα πρέπει να τη δούμε. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, τον πρόεδρο της ΠΟΣΔΕΠ, τον κ. Ευσταθόπουλο.

Το λόγο έχει ο κ. Κοκκόσης.

ΑΠΟΣΤΟΛΟΣ ΚΟΚΚΟΣΗΣ (Πρόεδρος ΟΣΕΠ – ΤΕΙ): Ευχαριστώ, κύριε Πρόεδρε.

Κύριε Υπουργέ, κύριε Αναπληρωτά Υπουργέ, κύριε Γενικέ Γραμματέα, κυρίες και κύριοι Βουλευτές, η ΟΣΕΠ – ΤΕΙ θεωρεί πολύ σημαντική την ίδρυση του Πανεπιστημίου Δυτικής Αττικής.

Εμείς, πέρυσι, είχαμε κάνει στο Εμπορικό και Βιομηχανικό Επιμελητήριο Πειραιά, το Δεκέμβριο, μια ημερίδα, με παρουσία του Υπουργού, με εκπροσώπους των Κομμάτων, με εκπροσώπους των Πανεπιστημίων και των Τ.Ε.Ι., με τα Επιμελητήρια, με τους τοπικούς φορείς, με κύριο θέμα την ενιαιοποίηση του ενιαίου χώρου της Ανώτατης Εκπαίδευσης, όπου και εκεί συζητήθηκε, για πρώτη φορά, η διαδικασία, η μετεξέλιξη των Τ.Ε.Ι.. Αυτό το όραμα, μετά από ένα χρόνο, γίνεται πραγματικότητα, με τη δημιουργία του Πανεπιστημίου Δυτικής Αττικής.

Εμείς σαν Ομοσπονδία, η ΟΣΕΠ – ΤΕΙ, στις 2 Μαρτίου, ξανακάνει το 4ο Επιστημονικό Συνέδριο, πάντα, σε συνεργασία με την ΠΟΣΔΕΠ και την Ένωση Ελλήνων Ερευνητών, με θέμα πλέον υλοποίηση του ενιαίου χώρου της Ανώτατης Εκπαίδευσης και Έρευνας.

Εμείς είμαστε πάρα πολύ ευχαριστημένοι, με αυτή τη σημαντική εξέλιξη. Ήταν ένα όραμα, το οποίο έγινε πραγματικότητα. Παρόλα αυτά, όμως, στη χθεσινή συνεδρίαση του ΚΔΣ της ΟΣΕΠ - ΤΕΙ πήραμε δύο αποφάσεις. Είμαστε υπέρ των θέσεων, που εξέφρασε και ο κ. Βρυζίδης και η κυρία Βενετίκου, ότι δεν μπορούν να διαφοροποιούνται οι μισθοί των τακτικών και προσωποπαγών καθηγητών. Θεωρούμε ότι αυτό είναι λάθος, είναι αντισυνταγματικό, πουθενά, δεν συμβαίνει στο δημόσιο τομέα, δηλαδή, καθηγητές όλων των βαθμίδων να έχουν διαφορετικό μισθολόγιο, κάποιοι να αμείβονται με το καινούργιο πανεπιστημιακό μισθολόγιο από 1/1/2019.

Θεωρούμε ότι αυτό πρέπει να γίνει από 1/8/2018, από τότε που ξεκινούν τα καινούργια τμήματα και οι καινούργιοι εισακτέοι στο Πανεπιστήμιο Δυτικής Αττικής.

Επίσης, διαφωνούμε, ομόφωνα, με την απόφαση του Υπουργείου, σχετικά με τη δημιουργία της βαθμίδας των Λεκτόρων Εφαρμογών. Είναι μια πέμπτη βαθμίδα, που δημιουργείται στα Πανεπιστήμια και δημιουργεί ένα υβριδικό μοντέλο μελών ΔΕΠ, με το οποίο είμαστε κάθετα αντίθετοι.

Επίσης, υπάρχουν και κάποιοι συνάδελφοι, που έχουν γίνει Επίκουροι, που προέρχονται από Καθηγητές Εφαρμογών ή Λέκτορες, απέκτησαν το διδακτορικό, αλλά ο καινούργιος νόμος 1286 μιλάει ότι θα πρέπει να έχουν τρία χρόνια διδακτική εμπειρία, μετά την απόκτηση του διδακτορικού, ενώ, στην πραγματικότητα, έχουν πέντε και δέκα χρόνια προηγούμενη διδακτική εμπειρία.

Επίσης, θέλουμε την πλειοψηφία της Διοικούσας Επιτροπής να αποτελείται από Καθηγητές Τ.Ε.Ι. και όχ, η πλειοψηφία να αποτελείται από Καθηγητές Πανεπιστημίων. Επιπλέον, θεωρούμε ότι τα δύο Ιδρύματα ικανοποιούν τα ακαδημαϊκά κριτήρια, διότι έχουν αξιολογηθεί από εξωτερικούς αξιολογητές και συμμετέχουν και τα δύο στο ΕΛΙΔΕΚ, έχοντας ερευνητικά προγράμματα, απευθείας από τις Βρυξέλλες.

Επίσης, θεωρούμε ότι είναι μια φυσιολογική μετεξέλιξη των Τ.Ε.Ι., που έχουν τα ακαδημαϊκά κριτήρια, για να γίνουν Πανεπιστήμια. Ένα άλλο θέμα, που βάζουν, είναι η ισοτίμηση πτυχίων των αποφοίτων τετραετούς φοίτησης, το οποίο θα γίνει, βέβαια, μετά την ίδρυση του Πανεπιστημίου Δυτικής Αττικής. Επίσης, θέτουμε το θέμα των προκηρύξεων θέσεων ευθύνης, που απευθύνεται σε αποφοίτους Α.Ε.Ι. τετραετούς εκπαίδευσης, 240 πιστωτικών μονάδων και έχουν παραλειφθεί από τις προκηρύξεις θέσεων ευθύνης στα Υπουργεία και στις Ανεξάρτητες Αρχές, όπως είναι η ΑΔΕΕ. Πιστεύω ότι είναι ένα θέμα, που θα πρέπει το Υπουργείο Διοικητικής Μεταρρύθμισης να μεριμνήσει.

Επίσης, θέλουμε οι μεταπτυχιακοί φοιτητές, που φοιτούν στα δύο Ιδρύματα και όταν θα έχουν καταργηθεί τα δύο Τ.Ε.Ι., ο τίτλος να απονέμεται από το Πανεπιστήμιο Δυτικής Αττικής. Έτσι και αλλιώς, στα μεταπτυχιακά δεν υπάρχουν διαφορές μεταξύ Πανεπιστημίων και Τ.Ε.Ι..

Πιστεύουμε ότι το Π.Δ.Α. θα αποτελέσει ένα μοχλό ανάπτυξης των τοπικών κοινωνιών και των παραγωγικών δυνάμεων της Δυτικής Αττικής, δημιουργώντας ένα πολυθεματικό Πανεπιστήμιο, ξεκινώντας από τα διετή τμήματα και καταλήγοντας στα διδακτορικά, με συνέργειες επ’ ωφελεία, τόσο της ακαδημαϊκής κοινότητας του νέου Πανεπιστημίου, όσο και της κοινωνίας της Δυτικής Αττικής.

Χαιρετίζουμε την απόφαση του Τεχνικού Επιμελητηρίου, που μιλάει για διαβάθμιση τεχνικής ευθύνης, που ήταν ένα πάγιο αίτημα της Ομοσπονδίας και απλώς, θέλουμε να υπάρχουν διαφανείς διαδικασίες γι΄ αυτήν την τεχνική ευθύνη, επιπέδου 2 και επιπέδου 1. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Παναγιώτου.

ΔΗΜΗΤΡΙΟΣ ΠΑΝΑΓΙΩΤΟΥ (Αντιπρόεδρος του Συλλόγου Αποφοίτων Α.Ε.Ι. Πειραιά): Ευχαριστώ, κύριε Πρόεδρε. Αποτελεί τιμή για εμάς να εκπροσωπούμε τις χιλιάδες των συναδέλφων μας αποφοίτων Τ.Ε.Ι. Πειραιά. Παρακάτω, θα σας αναπτύξουμε τις θέσεις μας, σε ένα θέμα, που μας αφορά άμεσα.

Πρώτα απ' όλα, ας κάνουμε μια μικρή παρουσίαση του προφίλ των μελών μας. Εκπροσωπούμε 35.000 απόφοιτους, τόσοι εκτιμώνται ότι έχουν αποφοιτήσει στα 35 έτη λειτουργίας του Ιδρύματος μας, ηλικίας από 22 έως 52 περίπου ετών. Είμαστε μια κοινωνική ομάδα, με μέλη οικονομικά ενεργά, που δραστηριοποιούνται, σε όλους τους τομείς της οικονομίας, σε όλες τις διαστρωματώσεις της: Από το μηχανικό του ελεύθερου επαγγέλματος, μέχρι τα υψηλόβαθμα στελέχη πολυεθνικών και τα υψηλής εξειδίκευσης στελέχη του ιδιωτικού και του δημόσιου τομέα, από τον απλό πτυχιούχο, που αποφοίτησε χθες, μέχρι το διδάκτορα σε ένα ελληνικό ή ξένο Πανεπιστήμιο.

Τα μέλη μας δραστηριοποιούνται, σε όλα τα μήκη και τα πλάτη της γης, με ιδιαίτερη επιτυχία και καταξίωση και όλοι μοιραζόμαστε ένα κοινό συναίσθημα. Τον, επί χρόνια, εμπαιγμό της πολιτείας, απέναντι μας, μιας πολιτείας, η οποία, εδώ και χρόνια, απαντά, με μισόλογα και όποτε τη συμφέρει ή αναγκάζεται, σε δύο βασικά ερωτήματα: Τι συμβαίνει με το ακαδημαϊκό μας στάτους και τι συμβαίνει με τα επαγγελματικά μας δικαιώματα;

Εδώ είμαστε, τώρα, στην ώρα της κρίσης, με τη σημαντική αποστολή να εκπροσωπήσουμε τους ανθρώπους αυτούς. Θα ήταν, βέβαια, πολύ καλύτερο, αν ο κ. Υπουργός είχε ανταποκριθεί, νωρίτερα στα αιτήματά μας, για συνάντηση. Θα είχε βρεθεί, σίγουρα, μια χρυσή τομή για τα ζητήματά μας.

Καλούμαστε, λοιπόν, ενώπιον της Επιτροπής, να εκθέσουμε τις απόψεις μας, για ένα θέμα, το οποίο αναμένεται να εγείρει σοβαρές αντιδράσεις, από πλευράς των αποφοίτων μας, αντιδράσεις, για τις οποίες είμαστε υποχρεωμένοι να σας προειδοποιήσουμε και να καταδείξουμε τη λανθασμένη οπτική, η οποία αναδεικνύεται, μέσα από το παρόν σχέδιο νόμου.

Ο κ. Υπουργός, εδώ και εννέα μήνες, έχει εξαγγείλει την ίδρυση ενός νέου Πανεπιστημίου, βασισμένος στις καλές αξιολογήσεις και το υψηλό επίπεδο της δουλειάς, που γίνεται στα δύο Τ.Ε.Ι., τα Τ.Ε.Ι. Αθήνας και Πειραιά. Το νέο Πανεπιστήμιο, το οποίο θα ονομάζεται Πανεπιστήμιο Δυτικής Αττικής, θα απορροφήσει τα δύο υπάρχοντα Τ.Ε.Ι. και θα προικοδοτηθεί, με όλα τα υπάρχοντά τους, την περιουσία τους, το προσωπικό τους και τους φοιτητές τους.

Ως Σύλλογος Αποφοίτων του Τ.Ε.Ι. Πειραιά, εξυπακούεται ότι ένα τέτοιο εγχείρημα μας βρήκε καταρχήν σύμφωνους, υπό έναν όρο, όμως: Την εξασφάλιση και τακτοποίηση των αποφοίτων των δύο Ιδρυμάτων, ως προς το status και τα επαγγελματικά τους δικαιώματα.

Το νομοσχέδιο, το οποίο συζητάτε, σήμερα, προβλέπει την απορρόφηση των δύο Τ.Ε.Ι. και τη μετεξέλιξή τους σε ένα Πανεπιστήμιο, προβλέπει τα πάντα, αλλά δεν είχαν κανένα λόγο για τους αποφοίτους των δύο Ιδρυμάτων και εδώ έρχεται η πρώτη εύλογη απορία μας. Το εκπαιδευτικό προσωπικό είναι όντως υψηλών προδιαγραφών, η έρευνα, που λαμβάνει χώρα στα Τ.Ε.Ι., όντως, είναι πολύ σοβαρή και υψηλής στάθμης, όλα είναι, όντως, πολύ καλά και συμφωνούμε σε αυτό, αλλά εδώ είναι και το ερώτημα - μάλλον ρητορικό: Ποιο είναι το προϊόν - και ας μας επιτραπεί αυτή η λέξη - των εκπαιδευτικών Ιδρυμάτων, πώς κρίθηκαν και πώς καταξιώθηκαν τα δύο Τ.Ε.Ι., πως συνεισέφεραν - όπως λέει η Αιτιολογική Έκθεση - στον παραγωγικό και κοινωνικό ιστό της χώρας;

Εμείς θα απαντήσουμε, χωρίς σκέψη. Οι απόφοιτοι τους. Με βάση τους αποφοίτους τους, τα δύο εκπαιδευτικά Ιδρύματα κρίνονται. Αυτοί αποτελούν τον πρεσβευτή των εκπαιδευτικών Ιδρυμάτων στην κοινωνία. Είναι, τουλάχιστον, περίεργη κάθε προσπάθεια αποσύνδεσης των αποφοίτων από ένα εκπαιδευτικό Ίδρυμα. Η ελληνική κοινωνία πληρώνει για να εκπαιδευτούν τα παιδιά της, σε ένα Ίδρυμα Ανώτατης Εκπαίδευσης και όχι για να γίνει πρύτανης ο άλφα ή ο βήτα. Σημαντικό, βέβαια, το ζήτημα της ηγεσίας, αλλά όχι τόσο όσο η αποστολή αυτή καθαυτή.

Από αυτό, το οποίο βλέπουμε, στις παραγράφους 1 και 4 του άρθρου 5, μπορούμε να καταλήξουμε, με ασφάλεια, στο εξής συμπέρασμα. Όσοι εισήχθησαν, το 2013, σε Τ.Ε.Ι. θα αποφοιτήσουν από Πανεπιστήμιο - εκτός και αν δεν το επιθυμούν, πράγμα το οποίο μάλλον είναι απίθανο – φτάνει, βέβαια, να μην ήταν και πολύ επιμελείς φοιτητές, αφού κανονικά θα είχαν πάρει το πτυχίο τους, το 2017 και υπάρχουν και οι επιμελείς φοιτητές, οι οποίοι εισήχθησαν στο Τ.Ε.Ι., το 2013 και αποφοίτησαν, το 2017 από το Τ.Ε.Ι..

Τι θα πείτε σε αυτούς, τι θα πείτε σε αυτούς, όταν αύριο - μεθαύριο εργάζονται σε μια θέση στο Δημόσιο λ.χ. και δουν ένα συμφοιτητή τους να καταλαμβάνει θέση προϊσταμένου; Τι θα πείτε σε αυτούς, που μια ζωή θα αμείβονται σαν ΤΕ, ενώ οι συμφοιτητές τους, ως ΠΕ; Τι συλλογικές συμβάσεις θα υπογράφουν οι μεν και τι οι δε, στον ιδιωτικό τομέα και τι έχετε να πείτε σε αυτούς, που εισήχθησαν, το 2012, το 2011 ή το 2010 και μπορεί τώρα να έχουν καταστεί πτυχιούχοι; Τι διάκριση υφίστανται;

Εδώ πιστεύουμε ότι η συνέχεια του κράτους, κάθε έννοια χρήστης διοίκησης και εμπιστοσύνης του διοικούμενου προς τη διοίκηση, απλά «πάνε περίπατο», όπως λέει ο λαός.

Για πρώτη φορά, σχέδιο νόμου για την ίδρυση Πανεπιστημιακού Ιδρύματος, δεν περιλαμβάνει αναφορά σε δυνατότητα αντιστοίχισης του παλαιού 4ετούς πτυχίου Ανώτατης Τεχνολογικής Εκπαίδευσης, με συνολικό αριθμό πιστωτικών μονάδων 240, με το νέο επίσης 4ετές πτυχίο Α.Ε.Ι., με συνολικό αριθμό πιστωτικών μονάδων 240, όταν τέτοιες αντιστοιχίσεις έχουν, επανειλημμένως, προβλεφθεί, στο παρελθόν. Χαρακτηριστικά, αναφέρουμε τις περιπτώσεις της «Χαροκοπείου», της ΑΣΟΕΕ, της Γεωπονικής, της Παντείου, της Βιομηχανικής Πειραιώς και της Βιομηχανικής Θεσσαλονίκης, για τα οποία το π.δ.377/1989 προέβλεψε την ισοτιμία των πτυχίων τους, με τα νέα πτυχία του Οικονομικού Πανεπιστημίου Αθήνας, Πειραιά, Θεσσαλονίκης, του Παντείου και του Γεωπονικού Πανεπιστημίου. Στο σχέδιο νόμου, εμείς δεν βλέπουμε ούτε πρόβλεψη για τους αποφοίτους των δύο Τ.Ε.Ι..

Στη συνέχεια, θα σταθούμε στο θέμα των επαγγελματικών δικαιωμάτων. Γνωρίζετε πολύ καλά, πως πολλά Τμήματα Τ.Ε.Ι. δεν έχουν επαγγελματικά δικαιώματα, όπως προβλεπόταν να έχουν. Η Πολιτεία όφειλε, ένα εξάμηνο από την αποφοίτησή του πρώτου πτυχιούχου, να έχει εκδώσει επαγγελματικά δικαιώματα. Σε πολλά Τμήματα αυτό δεν συνέβη, αφήνοντας τους αποφοίτους στο κενό. Όσοι έχουν κάποια επαγγελματικά δικαιώματα είτε αρκούνται σε βασιλικά διατάγματα είτε σε πιο πρόσφατα, τα οποία, όμως, τα έχει προσπεράσει η πραγματικότητα.

Τι, λοιπόν, επαγγελματικά δικαιώματα θα δώσετε στους νέους αποφοίτους, που θα είναι όμοια με των ήδη αποφοίτων, τα ανύπαρκτα ή τα βασιλικά διατάγματα; Εδώ κάποια Τμήματα θα συγχωνευτούν και οι απόφοιτοί τους κινδυνεύουν να μη δουν πότε επαγγελματικά δικαιώματα.

Για τις κατατακτήριες εξετάσεις, για τις οποίες κάνατε λόγο, στην τοποθέτησή σας, ως μια λύση διαδικασίας ισοτίμησης τίτλων σπουδών, κύριε Υπουργέ, εκφράζουμε επιφυλάξεις για τη νομιμότητα του μέτρου, αφού, αφενός θα κληθούν αποφοιτήσαντες από Τμήματα των υπαρχόντων Ιδρυμάτων να παρακολουθήσουν εκ νέου τα ίδια Τμήματα του νέου Ιδρύματος και αφετέρου, οποιοσδήποτε ευνοϊκός όρος και να υπάρξει, θα προϋπέθετε πολυετή αναμονή για να μπορέσει κάποιος ενδιαφερόμενος να προβεί, σε αυτή την ενέργεια, καθώς, πλέον των ανωτέρω, υπάρχει ειδική ποσόστωση εισαχθέντων από κατατακτήριες εξετάσεις, από Τμήμα σε Τμήμα, στην Τριτοβάθμια Εκπαίδευση, ενώ πάγια τακτική σε ανάλογου είδους νομοθετήματα, που αφορούσαν συγχωνεύσεις, ιδρύσεις ή μετονομασίες Σχολών, προέβλεπαν, στα πλαίσια της συνέχειας του κράτους, την αυτόματη ισοτίμηση πτυχίων, άλλωστε σας αναφέραμε και παραπάνω σχετικά παραδείγματα.

Η απουσία διατάξεων για τους αποφοίτους είναι πρόδηλα αντισυνταγματική, κατά παράβαση κάθε έννοιας δικαιοκρατικής αρχής, θεμελιωδών δικαιωμάτων και ασφάλειας δικαίου και αντιτίθεται σε στοιχειώδεις ανθρωπιστικές αξίες.

Εν κατακλείδι, ολοκληρώνοντας την εισήγησή μας, θα θέλαμε να προτείνουμε την προσθήκη διατάξεων , στο σχέδιο νόμου, οι οποίες θα κάνουν σαφή και ξεκάθαρη αναφορά στο ότι τα πτυχία, που έχουν χορηγηθεί και χορηγούνται, από τα τμήματα των δύο απορροφούμενων Ιδρυμάτων Τ.Ε.Ι. Πειραιά και Αθήνας, με τις επιμέρους ειδικεύσεις τους, είναι, ως προς όλες τις συνέπειες, ισότιμα με τα πτυχία, που χορηγούνται, από τα Τμήματα του ιδρυόμενου Πανεπιστημίου Δυτικής Αττικής, με τον παρόντα νόμο, όπως αυτά ορίζονται στο άρθρο 2 «ΣΧΟΛΕΣ ΚΑΙ ΤΜΗΜΑΤΑ». Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κύριο Παναγιώτου. Το λόγο έχει, τώρα, η κυρία Καλαϊτζή, από τον Πανελλήνιο Σύνδεσμο Βρεφονηπιαγωγών.

ΕΥΑΓΓΕΛΙΑ ΚΑΛΑΊΤΖΗ (Πρόεδρος του Πανελλήνιου Συνδέσμου Βρεφονηπιαγωγών (ΠΑ.ΣΥ.ΒΝ.)): Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι, μέλη της Επιτροπής Μορφωτικών Υποθέσεων, ο Πανελλήνιος Σύνδεσμος Βρεφονηπιαγωγών αποτελεί την πανελλήνια επιστημονική και επαγγελματική οργάνωση των παιδαγωγών προσχολικής ηλικίας, που εργάζονται στους παιδικούς σταθμούς και παρέχουν αγωγή και εκπαίδευση στα παιδιά προσχολικής ηλικίας.

Εκφράζουμε τη βαθιά ικανοποίησή μας για την ένταξη του Τμήματος Προσχολικής Αγωγής του Τ.Ε.Ι. Αθήνας, ως αυτόνομου στο υπό ίδρυση Πανεπιστήμιο Δυτικής Αττικής. Θεωρούμε ότι η εμβληματική αυτή πρωτοβουλία της Κυβέρνησης αποδεικνύει, περίτρανα, το ενδιαφέρον για μεταρρυθμίσεις, με βαρύνουσα σημασία, για τα σημερινά παιδιά, τους αυριανούς πολίτες της χώρας μας.

Ωστόσο, σε σχέση με όσα επιπλέον προβλέπονται στο υπό συζήτηση νομοσχέδιο, έχουμε να καταθέσουμε τα ακόλουθα:

Στο άρθρο 2 του νομοσχεδίου, «ΣΧΟΛΕΣ ΚΑΙ ΤΜΗΜΑΤΑ», αναφέρεται η ίδρυση του Τμήματος Αγωγής και Φροντίδας, στην πρώιμη παιδική ηλικία, στη Σχολή Διοικητικών, Οικονομικών και Κοινωνικών επιστημών. Η έννοια της αγωγής εμπεριέχεται στην έννοια της φροντίδας. Επομένως, για το λόγο αυτόν θεωρούμε ότι είναι πλεονασμός και επιστημονικά μη δόκιμο να φέρεται στον τίτλο ενός πανεπιστημιακού Τμήματος ο όρος «φροντίδα». Είναι κοινώς αποδεκτό ότι και η φροντίδα αποτελεί αποστολή όλων των θεσμών προσχολικής ηλικίας και εκπαίδευσης, αλλά, ως όρος, δεν αναγράφεται στους τίτλους πανεπιστημιακών Τμημάτων και Σχολών.

Υπάρχει, λοιπόν, κύριε Υπουργέ, αναγκαιότητα προσαρμογής με τα διεθνή ακαδημαϊκά πρότυπα. Για το λόγο αυτόν, προτείνουμε η ονομασία του Τμήματος να τροποποιηθεί, ως εξής: «Τμήμα Επιστημών της Αγωγής στην πρώιμη παιδική ηλικία». Επιπλέον, στην ονομασία της Σχολής, προτείνουμε να προστεθεί ο όρος «Ανθρωπιστικών» και να διαμορφωθεί ως εξής: «Σχολή Διοικητικών, Οικονομικών, Κοινωνικών και Ανθρωπιστικών Επιστημών», διότι, ως γνωστόν, οι επιστήμες της αγωγής ανήκουν στο ανθρωπιστικό πεδίο.

Στο άρθρο 33, παράγραφος γ’ του νομοσχεδίου, αναφέρεται ότι «η φοίτηση για τα νήπια, που συμπληρώνουν την ηλικία των 4 ετών, γίνεται υποχρεωτική σταδιακά από το σχολικό έτος 2018». Αξιότιμοι κύριοι, ο καταναγκασμός στην υποχρεωτική φοίτηση ενός παιδιού 4 ετών, στο σχολείο-νηπιαγωγείο, αντίκειται σε κάθε επιστημονικό, πολιτικό, ιδεολογικό και κοινωνικό δεδομένο.

Πρώτον, πληθώρα ερευνών τονίζουν τις αρνητικές συνέπειες της πρώιμης «σχολειοποίησης» των παιδιών και της ένταξής τους σε δομημένα σχολικά περιβάλλοντα, ενώ υπερτονίζουν τα οφέλη από την ένταξη των παιδιών, σε περιβάλλοντα αγωγής και εκπαίδευσης, που λειτουργούν, σύμφωνα με την ολόπλευρη προσέγγιση της ανάπτυξής τους και με παροχές, που καλύπτουν τόσο τις ανάγκες των παιδιών όσο και τις ανάγκες των οικογενειών τους.

Δεύτερον και πολύ σημαντικό. Ισχυρές χώρες, που έχουν αναπτύξει, υποδειγματικά συστήματα αγωγής και εκπαίδευσης, μεταθέτουν το ηλικιακό όριο της έναρξης της υποχρεωτικής εκπαίδευσης, ενώ παρέχουν υπηρεσίες, που καλύπτουν, καθολικά, τη ζήτηση για αγωγή των μικρών παιδιών, χωρίς αυτή να καθορίζεται, ως υποχρεωτική. Πρόσφατα, η Κυπριακή Κυβέρνηση - το Υπουργικό Συμβούλιο - πήρε απόφαση να μετατεθεί και η ηλικία ένταξης των παιδιών στην πρώτη δημοτικού, από τα έξι στα επτά χρόνια.

Από τις χώρες-μέλη της Ε.Ε., μόνο μία έχει υποχρεωτική φοίτηση σε τετράχρονα παιδιά και είναι το Λουξεμβούργο, το οποίο, όμως, έχει τρεις επίσημες γλώσσες στην εκπαίδευση και επιπρόσθετα, εκεί, οι δομές λειτουργούν, με τρόπο παρόμοιο, που λειτουργούν, σήμερα, οι παιδικοί σταθμοί. Συνεπώς, καλύπτουν και τις ανάγκες των οικογενειών. Εδώ, αξίζει να σημειώσουμε ότι στις ισχυρότερες χώρες της Ε.Ε., όπου καταγράφονται ποσοστά, σχεδόν καθολικής φοίτησης των παιδιών, σε δομές προσχολικής αγωγής, όπως το Βέλγιο, η Γερμανία, η Δανία, η Ισπανία, η Γαλλία, η Ιρλανδία, η Ιταλία, το Λουξεμβούργο και η Μάλτα, η φοίτηση δεν είναι υποχρεωτική.

Σε ένα κρίσιμο ζήτημα, όπως αυτό, που είναι η έξοδος του παιδιού από το οικογενειακό περιβάλλον, ο γονέας, κατά την άποψή μας, δεν πρέπει να αγνοείται ή να εξαναγκάζεται, διότι ο ίδιος θα επινοήσει εν τέλει, διάφορους τρόπους να ενεργήσει, κατά την κρίση του.

Κυρίες και κύριοι Βουλευτές, θεωρούμε ότι η υποχρεωτική ένταξη παιδιών τεσσάρων ετών στην τυπική εκπαίδευση θα έχει δυσμενέστατες οικονομικές, κοινωνικές και εκπαιδευτικές συνέπειες, για τα παιδιά και τις οικογένειές τους, δεδομένου του γεγονότος ότι, όπως όλοι γνωρίζουμε, δεν υπάρχουν οι υποδομές να ανταποκριθούν σε ένα τέτοιο εγχείρημα.

Ευελπιστούμε, λοιπόν, ότι όλοι οι εμπλεκόμενοι, με αίσθημα ευθύνης, σύνεσης και όραμα, θα λειτουργήσουμε, ώστε να δημιουργηθεί και στη χώρα μας το όραμα, ένα ενιαίο πλαίσιο προσχολικής αγωγής και εκπαίδευσης, που δεν θα τεμαχίζει τα παιδιά, τις ανάγκες τους και τα ενδιαφέροντά τους. Ένα πλαίσιο, που δεν θα θεωρεί ορισμένους περισσότερο ειδικούς από τους άλλους, όταν πρόκειται για ένα λειτούργημα και για προσφορά έργου στα παιδιά. Ένα πλαίσιο, που θα συνενώνει δυνάμεις, παρά θα αφαιρεί, θα πολλαπλασιάζει και δεν θα διαχωρίζει. Ένα πλαίσιο, λοιπόν, προσχολικής αγωγής και εκπαίδευσης, με μόνο μέλημα το καλό των παιδιών, των οικογενειών τους και της κοινωνίας.

Θα ήθελα επιγραμματικά να αναφερθώ, στην Αιτιολογική Έκθεση του νομοσχεδίου. Στο άρθρο 2, αναφέρεται ότι δημιουργείται το Τμήμα Αγωγής και Φροντίδας, στην πρώιμη παιδική ηλικία, το οποίο αφορά την αγωγή και φροντίδα παιδιών, έως την ηλικία των 4 ετών.

Κύριε Πρόεδρε, κύριε Υπουργέ, είναι γνωστό ότι οι απόφοιτοι των τμημάτων προσχολικής αγωγής έχουν επαγγελματικά κατοχυρωμένα δικαιώματα, για ηλικίες παιδιών από 0 έως 6 ετών. Επίσης, θα θέλαμε να αναφέρουμε ότι θεωρούμε ότι αυτή η αναφορά θα προκαλέσει στην πορεία δυσλειτουργίες, καθώς και στη διαχείριση της φοίτησης των μικρών παιδιών. Το σχετικό πεδίο, λοιπόν, προτείνουμε να τροποποιηθεί ως εξής: Έως την ηλικία της υποχρεωτικής εκπαίδευσης, ούτως ώστε να αποφευχθεί η μη παιδαγωγική κάλυψη των παιδιών και η ασυνέχεια στη φοίτησή τους, σε περιπτώσεις, που, για οποιουσδήποτε λόγους, μετακινούνται ή μεταγράφονται από το ένα πλαίσιο αγωγής στο άλλο. Άλλωστε, αυτό θα ήταν και μια προσαρμογή στο θεσμικό πλαίσιο, τον πρότυπο κανονισμό λειτουργίας, που διέπει τη λειτουργία των παιδικών σταθμών και η παρούσα Βουλή ψήφισε, το Δεκέμβρη, όπου αναφέρεται, με σαφήνεια, ότι οι παιδικοί σταθμοί φιλοξενούν παιδιά, μέχρι την ηλικία εγγραφής στην υποχρεωτική εκπαίδευση. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Σταθόπουλος.

ΓΙΩΡΓΟΣ ΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Συλλόγων Ιδιωτικών Παιδικών Σταθμών): Ευχαριστούμε, κύριε Πρόεδρε και εσάς και τα μέλη της Επιτροπής για την υποδοχή του αιτήματος της Πανελλήνιας Ομοσπονδίας Συλλόγων Ιδιωτικών Παιδικών Σταθμών να ακουστεί, επιτέλους και η φωνή αυτών, που θα υποστούν τις συνέπειες της απόφασης του κ. Υπουργού.

Δεν νομίζω να υπάρχει κάποιος σ' αυτή την Αίθουσα, που δεν γνωρίζει ότι η προσχολική αγωγή είναι το θεμέλιο της διαπαιδαγώγησης των παιδιών μας. Την υπηρετώ από το 1974, όταν ο νομοθέτης τη θεωρούσε κλάδο της Υγείας. Μέχρι το 2017, κτιριοδομικά, παραμείναμε το ίδιο με την ψυχική υγεία και το σωφρονισμό. Αντέξαμε και δημιουργήσαμε ένα παραγωγικό πλούτο, αντάξιο των παιδιών μας. Τώρα, με την ένταξη των προνηπίων στην υποχρεωτική εκπαίδευση, γυρίζουμε πάλι πίσω, όχι στο 1986, όταν ο νομοθέτης όριζε τα 3 έτη και 6 μήνες της ένταξης των προνηπίων στην υποχρεωτική εκπαίδευση, αλλά στον επανορισμό εννοιών, όπως «φροντίδα, διαπαιδαγώγηση, εκπαίδευση». Το χειρότερο είναι ότι διαχωρίζουμε έννοιες, που είναι αδιαίρετες, από την ηλικία των πρώτων μηνών της ζωής του παιδιού, μέχρι τα 6 χρόνια.

Ο νομοθέτης τις δομές μας τις ονομάζει «μονάδες φροντίδας και διαπαιδαγώγησης». Η ελληνική οικογένεια, εκτός κάποιων εξαιρέσεων, αναζητά την εξωοικογενειακή φροντίδα και διαπαιδαγώγηση, κυρίως, μετά την ηλικία των 3 χρόνων. Απαντώ σε όσους ισχυρίζονται ότι αν φύγει από τον παιδικό σταθμό η ηλικία των 3 ετών και 9 μηνών, θα γεμίσουμε με τα μικρότερα. Αυτό είναι και προσβολή και ουτοπία. Προσβολή, γιατί απαξιώνουν την ποιότητα του έργου, που προσφέρει ο παιδικός σταθμός, όταν υπογραμμίζουν ότι μέχρι την ηλικία των 3 χρόνων, ο παιδικός σταθμός ασχολείται με την πάνα, ενώ ξαφνικά, 9 μήνες μετά, το παιδί πρέπει υποχρεωτικά να ασχοληθεί με την εκπαίδευση.

Συνεπώς, ποιος γονιός θα γράψει, ουσιαστικά για ένα χρόνο, το παιδί του στον παιδικό σταθμό και μετά θα αναζητήσει κάποιο νηπιαγωγείο; Επομένως, θα κλείσουν περισσότερο από 2.500 ιδιωτικές και δημοτικές δομές, με συνέπεια να εξαφανιστεί η γυναικεία επιχειρηματικότητα, η οποία καλύπτει το 95% του κλάδου και χιλιάδες εργαζόμενοι θα βρεθούν στην ανεργία. Αυτή είναι η μία πλευρά του προβλήματος, η άλλη, η ουσιαστική, είναι το παιδί.

Η φιλοσοφία του παιδικού σταθμού είναι η προέκταση ενός χώρου, που θυμίζει το οικογενειακό περιβάλλον. Είναι φτιαγμένο και οργανωμένο στα μέτρα των παιδιών και λειτουργεί, σε μικρές ομάδες των 12 - 15 παιδιών, με νηπιαγωγούς, παιδαγωγούς και πολλά άλλα στελέχη, όπως κοινωνικούς λειτουργούς, ψυχολόγους, εμψυχωτές και άλλες δέκα ειδικότητες. Αυτό το ζεστό και οργανωμένο περιβάλλον, με την υποχρεωτικότητα, που επιθυμεί να επιβάλει το Υπουργείο Παιδείας, δεν έχει ουδεμία σχέση με τα γνωστά κτίρια των νηπιαγωγείων των 25 νηπίων, ανά μια νηπιαγωγό, δίχως βοηθό, να προσφέρει τον πλούτο των δράσεων, που παρέχει ο παιδικός σταθμός. Η ψυχική και συναισθηματική υγεία του παιδιού και οι συνέπειες, οι οποίες θα προκύψουν, δεν απασχολεί κανέναν και προκλητικά αδιαφορούμε. Οι 26 από τις 28 χώρες της Ευρώπης δίνουν προσβασιμότητα και καθολικότητα, μετά την ηλικία των 6 χρόνων και όχι υποχρεωτικότητα, από την ηλικία των 3 ετών και 9 μηνών.

Επιδιώκουμε να ανεβάσουμε τους δείκτες και να καταστρέψουμε την ομαλή πορεία του παιδιού, μέσα στους παιδικούς σταθμούς, όπως γίνεται τα 40 τελευταία χρόνια. Η σταδιακή υποχωρητικότητα δημιουργεί μια ακόμα αδικία. Καταργεί όλα τα πλεονεκτήματα για την ομαλή εξέλιξη του παιδιού, δημιουργεί τεράστια προβλήματα στους γονείς, με τα τετράωρα ωράρια της υποχρεωτικής εκπαίδευσης και κλείνει τους παιδικούς σταθμούς της περιφέρειας, ενώ εισαγωγικά ευνοεί τους παιδικούς σταθμούς της Αθήνας, της Θεσσαλονίκης και άλλων πόλεων, που δεν υπάρχουν κτίρια, για να φιλοξενήσουν τα 96.000 παιδιά, που λειτουργούν, σήμερα στους ιδιωτικούς παιδικούς σταθμούς και θα εξαιρεθούν από την πρώτη φάση ένταξης στην υποχρεωτική εκπαίδευση. Οι 80.000 θέσεις, που διαθέτει η πολιτεία, δεν μπορούν να εξυπηρετήσουν ούτε τον αριθμό των πεντάχρονων νηπίων.

Προτείνουμε η πολιτεία να δημιουργήσει, πρώτα, κτιριακές υποδομές, να λειτουργήσει η προαιρετική διαδικασία, όπως συμβαίνει από το 1985 και όπως ορίζει ο νόμος 1566. Στο διάστημα αυτό, πρέπει να αφήσουμε τους γονείς ελεύθερους να επιλέγουν, ανάλογα με τις ανάγκες τους, πού θα διδάξουν το παιδί τους.

Ταυτόχρονα, παρακαλούμε τον Υπουργό Παιδείας να αρχίσει έναν ουσιαστικό διάλογο με τους εμπλεκόμενους φορείς, ώστε να δημιουργηθούν οι προϋποθέσεις ομαλής και ανώδυνης εξέλιξης και ενδεχομένως, επανασχεδιασμού των δομών διαπαιδαγώγησης και εκπαίδευσης, η οποία έχει χάσει προ πολλού το τρένο της εξέλιξης. Σας ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Μου έχει έρθει ένα σύντομο σημείωμα, που θα ήθελα να σας το διαβάσω, το οποίο είναι από τον κ. Βασίλη Κορκίδη, ο οποίος δεν μπορεί να έρθει. Πολύ σύντομα, λέει: «Αναφορικά με το εν λόγω νομοσχέδιο το Εμπορικό και Βιομηχανικό Επιμελητήριο Πειραιώς χαιρετίζει τη νομοθετική πρωτοβουλία για τη δημιουργία του Πανεπιστημίου Δυτικής Αττικής και δηλώνει την υποστήριξή του στο παρόν νομοσχέδιο. Θα αναβαθμίσει το παραγόμενο εκπαιδευτικό έργο και το επιστημονικό ερευνητικό έργο των δύο καταξιωμένων ιδρυμάτων κ.λπ.». Είναι πολύ σύντομο, αλλά μου ζητήθηκε να το αναγνώσω.

Να επαναλάβω ότι υπάρχει η δυνατότητα των υπομνημάτων και είναι πολύ παραγωγικότερο, γιατί μπορεί να αναπτυχθεί η σκέψη και να τεκμηριωθεί, πολύ καλύτερα, από τον προφορικό λόγο.

Το λόγο έχει ο κ. Κικινής.

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος - Δ.Ο.Ε.): Κύριοι Υπουργοί, κυρίες και κύριοι Βουλευτές, εκπρόσωποι των φορέων, καλή σας ημέρα.

Κατ’ αρχήν, να πω ότι εμάς αυτό, που κυρίως μας αφορά, είναι το άρθρο 33, σχετικά με τη νομοθέτηση της δίχρονης υποχρεωτικής προσχολικής αγωγής. Να ξεκινήσω, λέγοντας ότι μιλάμε για μια κοινωνική και εκπαιδευτική κατάκτηση. Σε καιρούς, που, διεθνώς, καλλιεργούνται τάσεις ιδιωτικοποίησης και εμπορευματοποίησης, σε καιρούς βαθιάς κρίσης, έχει ιδιαίτερη σημασία η θεσμοθέτηση της δίχρονης υποχρεωτικής προσχολικής αγωγής, ως αναπόσπαστου τμήματος της 14χρονης δημόσιας δωρεάν εκπαίδευσης, ως βάσης του δημόσιου δωρεάν σχολείου, ως βασικού πυλώνα υπεράσπισης του δημόσιου χαρακτήρα της εκπαίδευσης, που, επαναλαμβάνω, στους καιρούς, που ζούμε, είναι κάτι που πρέπει να μας απασχολεί ιδιαίτερα.

Ιστορικά, η πρώτη χρονιά, που έγινε λόγος για την προσχολική αγωγή, είναι το 1895. Νομοθετικά, το 1929, με το ν.4397, υπάγονται τα νηπιαγωγεία στη δημόσια εκπαίδευση και μάλιστα, για τις ηλικίες 4 έως 6 ετών. Το 1976, με το ν.309, ορίζεται στο άρθρο 4 ότι τα νηπιαγωγεία είναι διετούς φοιτήσεως και εγγράφονται σε αυτά νήπια, συμπληρώνοντας την 1η Οκτωβρίου κ.λπ., κ.λπ.. Η φοίτηση εις αυτά δύναται να καταστεί υποχρεωτική. Με το ν.1566/85, στο άρθρο 3, πάλι μιλάει για το σκοπό του νηπιαγωγείου και πάλι η φοίτηση στα νηπιαγωγεία ορίζεται ότι είναι διετής και εγγράφονται σε αυτά τα νήπια. Γίνεται υποχρεωτική, σταδιακά, κατά περιοχές.

Για τον κλάδο μας, λοιπόν, είναι ένα ζήτημα, το οποίο δεν είναι ούτε τωρινό ούτε ευκαιριακό ούτε συντεχνιακό. Από εκεί και έπειτα, ως αποτέλεσμα του αγώνα μας, το 2006, επί Υπουργίας κυρίας Γιαννάκου, καθιερώθηκε, με τον ν.3518, το ένα έτος υποχρεωτικής προσχολικής αγωγής. Και τότε, οι ίδιες αντιδράσεις υπήρχαν, σχετικά με την καθιέρωσή της. Και τότε αμφισβητούνταν η αναγκαιότητά της και μπαίνανε οι ίδιοι προβληματισμοί. Τι έγινε, όμως, στην πράξη; Μετά τη θεσμοθέτηση του ν.3518, είχαμε μεγάλη αύξηση των κτιρίων, για να απαντήσω στην έλλειψη των κτιριακών υποδομών, που κτίσθηκαν, 392 νέα νηπιαγωγεία ιδρύθηκαν, μέχρι το 2010, που η οικονομική κρίση άρχισε να επιβάλλει το σταμάτημα της επένδυσης στις δημόσιες δομές και αύξηση των νηπίων στα δημόσια σχολεία από 143 χιλιάδες περίπου, που ήταν το 2006, σε 157 χιλιάδες, την περίοδο 2008 – 2009.

Επειδή μπαίνει σε αμφισβήτηση και το κτιριακό, εμείς πάντοτε το αναδεικνύουμε και λέμε ότι είναι ένα μεγάλο πρόβλημα, γιατί θέλουμε τις καλύτερες συνθήκες για τα παιδιά μας. Διαβάζουμε σε ανακοίνωση ότι 80 χιλιάδες είναι οι θέσεις στα νηπιαγωγεία ούτε λίγο πολύ τα δημόσια. Δεν χρειάζεται να πω ποιου φορέα. Να υπενθυμίσω ότι το 2008 – 2009 φοίτησαν 157 χιλιάδες, που αποδεικνύει ότι μόνον έτσι δεν είναι τα πράγματα.

Άλλωστε και εδώ είναι μια ένστασή μας, στις περιοχές, που θα εφαρμοσθεί, ξέρουμε πολύ καλά ότι ούτε λίγο ούτε πολύ, εφαρμόζεται, ήδη, γιατί υπάρχουν οι τεχνικές - κτιριακές δυνατότητες. Εμείς λέμε ότι θα πρέπει να εφαρμοστεί καθολικά από σήμερα και να αναρτηθούν σταδιακά και οι δομές, καθώς αυτό θα αποτελέσει κίνητρο ανάπτυξης. Λέμε ότι από σήμερα θα πρέπει να εκδοθούν όλες οι υπουργικές αποφάσεις, που αφορούν τη θεσμοθέτηση, θα έπρεπε να είναι κομμάτι του νόμου.

Τώρα, επειδή μπαίνει το ζήτημα της κοινωνικής αναγκαιότητας, εγώ δεν θα διαβάσω δική μας ανακοίνωση, θα διαβάσω ένα απόσπασμα από την ανακοίνωση της Ανώτατης Συνομοσπονδίας Γονέων Μαθητών Ελλάδας, στην έναρξη της φετινής χρονιάς, που λέει ότι πρέπει να υπάρχει αποκλειστικά ενιαίο δημόσιο 12χρόνο δωρεάν σχολείο για όλα τα παιδιά, με 2χρονη υποχρεωτική προσχολική αγωγή, στον σχεδιασμό. ΄Άρα και οι επίσημες οργανώσεις των γονέων βλέπουν τελείως διαφορετικά το ζήτημα απ' ό,τι λέγεται.

Το τι γίνεται τώρα στην Ευρώπη, επειδή ακούμε πολλά για την Ευρώπη. Έχω στα χέρια μου και μπορώ να το καταθέσω ένα ψήφισμα της «ETIUS» των Ευρωπαϊκών Συνδικάτων, όπου αναφέρει ότι με την παρούσα επιστολή, επαναβεβαιώνει την αλληλεγγύη και την υποστήριξη σας σε εσάς, που ζητάτε την εφαρμογή της διετούς δημόσιας δωρεάν και υποχρεωτικής προσχολικής αγωγής για την εγγραφή όλων των παιδιών ηλικίας 4 ως 5 ετών, στα δημόσια νηπιαγωγεία στην Ελλάδα.

Ψήφισμα της Ευρωπαϊκής Εκπαιδευτικής Διεθνούς, που είναι επίσης στη διάθεσή μας και το οποίο λέει ότι η Εκπαιδευτική Διεθνής θα συνεχίσει να παρακολουθεί στενά την κατάσταση και να στηρίζει τη ΔΟΕ, προς την κατεύθυνση της ικανοποίησης του αιτήματος σας για τα θεμελιώδη δικαιώματα όλων των παιδιών, στην Ελλάδα, αναπτύσσοντας, προηγουμένως, όλο το σκεπτικό, που ανέπτυξε και η ETIUS.

Επίσης, επειδή μιλάμε για την ευρωπαϊκή πρακτική, σας διαβάζω ένα κομμάτι από την έκθεση της Ευρωπαϊκής Επιτροπής του 2017. «Η συμμετοχή στην προσχολική αγωγή παραμένει κάτω από το μέσο όρο της Ε.Ε.» - μιλάει για την Ελλάδα – «το ποσοστό των παιδιών ηλικίας 4 ετών στην προσχολική αγωγή και μέριμνα ανήλθε, σύμφωνα με εκτιμήσεις της 79,6% το 2015. Το ποσοστό υπολείπεται κατά πολύ του μέσου όρου της Ε.Ε., που είναι 94,8% -απάντηση για το τι ισχύει στην Ευρώπη- μπορεί να αναμένεται κάποια αύξηση, εάν η Κυβέρνηση μειώσει την ηλικία υποχρεωτικής φοίτησης στην προσχολική αγωγή από τα 5 στα 4 έτη, όπως έχει εξαγγείλει.

Ο τομέας της προσχολικής αγωγής και μέριμνας αντιμετωπίζει σοβαρές προκλήσεις, σε επίπεδο πρόσβασης παροχής και διασφάλισης ποιότητας, η παροχή προσχολικής αγωγής και μέριμνας για παιδιά ηλικίας ως 4 ετών - η φροντίδα που λέγαμε, δηλαδή - παραμένει κατακερματισμένη, με αποτέλεσμα τη μεγάλη εξάρτηση από ρυθμίσεις κατ' οίκον φύλαξης των παιδιών, μολονότι η απαιτητική διαδικασία προσλήψεων στο δημόσιο τομέα και η ύπαρξη εθνικού προγράμματος μαθημάτων, για την υποχρεωτική προσχολική αγωγή διασφαλίζουν κάποιο επίπεδο ελέγχου ποιότητας, δεν ισχύει το ίδιο για τους δημόσιους και ιδιωτικούς βρεφονηπιακούς σταθμούς, δηλαδή, εκείνους που αναλαμβάνουν την φροντίδα των παιδιών ηλικίας έως 5 ετών.

Η κατάρτιση των εκπαιδευτικών και η παρακολούθηση ποιότητας των παιδαγωγικών εκπαιδευτικών δραστηριοτήτων είναι περιορισμένη, ενώ και οι αξιολογήσεις έχουν ανασταλεί, από το 2016. Αυτά σε σχέση με το τι λέγεται στην Ευρώπη. Τώρα, από κει και πέρα, επειδή πολλά ακούμε για τον «Μπαμπούλα» των απολύσεων, πιστεύουμε ότι η ΚΕΔΕ και άλλοι, παίζουν ένα πάρα πολύ άσχημο παιχνίδι, απειλώντας τους εργαζόμενους. Δεν είμαστε αντίπαλοι κανενός εργαζόμενου, ας μας απαντήσει κάποιος, οι 100.000 θέσεις, περίπου, που μπορεί να καλύπτουν οι βρεφονηπιακοί σταθμοί των Δήμων, υπολείπονται ή όχι κατά πολύ των αναγκών, που υπάρχουν, αυτή τη στιγμή, στην Ελλάδα; Υπολείπονται και αν δούμε μόνο τις ηλικίες των παιδιών έως τριών ετών, τις γεννήσεις τις πρόσφατες, θα δούμε ότι είναι 276.894 παιδιά. Μέρος μόνο αυτών να ενταχθεί στις δομές, δεν θα φθάνουν και γι' αυτό άλλωστε, αν δεν κάνω λάθος, ο τρέχων προϋπολογισμός έχει πρόβλεψη για ανέγερση νέων δομών παιδο-βρεφονηπιακών σταθμών. Επομένως, δεν κινδυνεύει κανένας εργαζόμενος να μείνει στο δρόμο. Αντίθετα, τα παιδιά, που είναι εκτός δομών, θα μπουν και αυτά. Άλλωστε, αυτό το οποίο θα πρέπει όλοι να λέμε και αυτός, ο οποίος είναι ο στόχος στην Ευρώπη, όπου πολλή κουβέντα κάνουμε για την Ευρώπη, είναι ότι όλες αυτές οι δομές θα έπρεπε να είναι δημόσιες.

Όραμά μας είναι η δημόσια εκπαίδευση και όχι τα voucher, επειδή ακούσαμε γι΄ αυτόν τον όρο, η δημόσια εκπαίδευση είναι αυτή, που μπορεί να εξασφαλίσει την πραγματική ποιότητα και την ισότητα στις εκπαιδευτικές ευκαιρίες. Από εκεί και πέρα, επειδή έγινε λόγος και δεν μπορώ να το αποφύγω, για την υποχρεωτικότητα, υπάρχουν ποικίλα συστήματα στην Ευρώπη. Η υποχρεωτικότητα δεν ξεκινάει στα περισσότερα από τα 4, ξεκινάει από τα 3, άλλωστε, ο διαχωρισμός, πλέον, δεν γίνεται στα 4 έτη, στις ευρωπαϊκές μελέτες, γίνεται από το 0 - 3 και 3 - 6 και αυτό το λέει η μελέτη της UNESCO, δεν το λέμε εμείς αυτό, σε έκθεση της UNESCO.

Όλες, όμως, οι μελέτες και αυτό το οποίο δεν λέγεται, εδώ μέσα, είναι ότι όλες οι μορφές υποχρεωτικότητας υπάρχουν στις δημόσιες δομές εκπαίδευσης και όχι στις δημοτικές ή ιδιωτικές. Από εκεί και πέρα, επειδή ακούστηκε και είναι και το θέμα του Πανεπιστημίου της Δυτικής Αττικής, ως Διδασκαλική Ομοσπονδία, επειδή, πάντοτε, θέλουμε όσοι έρχονται σε επαφή με τα παιδιά, να είναι άρτια καταρτισμένοι και αν δεν κατεχόμασταν από οποιοδήποτε συντεχνιασμό, θα βάζαμε, ως πρώτο σταθμό, την ανωτατοποίηση των σπουδών των βρεφονηπιοκόμων. Δεν το κάναμε και χαιρετίζουμε την ανωτατοποίηση των σπουδών τους, το θεωρούμε ότι είναι απαραίτητη προϋπόθεση.

Επειδή ακούστηκε ότι το κάναμε, για να το ξεκαθαρίζουμε. Ούτε έχουμε κανένα ιδιαίτερο ζήτημα, απλά το επισημάναμε, ως προβληματισμό, για την αλλαγή του πεδίου σχολών, σε σχέση με το κείμενο, που βγήκε στη διαβούλευση. Κατατέθηκε, απλώς, ένας προβληματισμός.

Όμως, για να δούμε λιγάκι. Το Τμήμα ονομάζεται «Επιστημών και Αγωγής», έχει τον όρο της φροντίδας μέσα. Ο όρος αυτός, ο όρος «education and care» είναι ένας διεθνώς καταχωρισμένος όρος, σε όλη την Ευρώπη, σε όλο τον κόσμο, για τις ηλικίες μέχρι 3 ή 4 ετών, δεν είναι κάτι το πρωτότυπο. Άλλωστε, επειδή έγινε επίκληση στον πρότυπο Κανονισμό λειτουργίας δημοτικών, παιδικών και βρεφονηπιακών σταθμών, να διαβάσω το άρθρο 2, που περιγράφει τους σκοπούς των σταθμών αυτών και λέει ότι «αποτελούν κυρίως δομές αγωγής και διαπαιδαγώγησης και ένα από τα έργα τους είναι να παρέχουν ημερήσια διατροφή και φροντίδα». Δεν λέει κάτι άλλο από αυτό που λέει το σχέδιο νόμου. Τώρα, εάν θέλαμε να πάμε σε συντεχνιασμούς, θα μπορούσαμε και εμείς να πούμε να λέγεται «φροντίδας και υποστήριξης», για παράδειγμα και να βγαίνει τελείως ο όρος «παιδαγωγικός», να βγαίνει το παιδαγωγικό κομμάτι από μέσα. Δεν είναι αυτά τα ζητήματα στην εκπαίδευση, αλλά τι καλύτερο θα δώσουμε στα παιδιά μας.

Επίσης, επειδή ακούμε για τη «σχολειοποίηση». Δεν υπάρχει κανενός είδους «σχολειοποίηση» και όποιος λέει για «σχολειοποίηση», δε γνωρίζει πώς λειτουργεί το δημόσιο νηπιαγωγείο. Παιγνιώδης τρόπος μάθησης. Δεν υπάρχουν διακριτά γνωστικά αντικείμενα, όπως υπάρχουν στο δημοτικό σχολείο. Υπάρχει διαμόρφωση χώρου τέτοια, που, με τη μορφή των μαθησιακών κέντρων, επιτρέπει τη σωστή μάθηση. Μεικτές ομάδες παιδιών είναι αυτό, που υπάρχει στο νηπιαγωγείο, δεν υπάρχει κανενός είδους «σχολειοποίηση», το αντίθετο. Υπάρχει καλλιέργεια όλων των μορφών ανάπτυξης των παιδιών.

Επίσης, για τα επαγγελματικά δικαιώματα, για τα οποία τέθηκε λόγος, να πω ότι τα επαγγελματικά δικαιώματα είναι καθορισμένα, το 1991 και αφορούν τις ηλικίες, όντως, μέχρι την υποχρεωτική εκπαίδευση. Η υποχρεωτική εκπαίδευση θα γίνει τώρα στα 4, φαντάζομαι, άρα, θα τακτοποιηθεί και αυτά τα επαγγελματικά δικαιώματα λένε ότι οι απόφοιτοι παρέχουν αγωγή και φροντίδα. Το λένε τα επαγγελματικά δικαιώματα της ίδιας της σχολής, δεν είναι κάτι καινούργιο στην ελληνική πραγματικότητα.

Τονίζω ξανά και κλείνω και συγνώμη για το χρόνο, που καταχράστηκα, αλλά το ζήτημα είναι πάρα πολύ μεγάλο. Η δημόσια εκπαίδευση στους καιρούς που ΚΕΔΕ και άλλοι θέλουν να πάρουν τα δημόσια σχολεία στους Δήμους, να ανοίξουν την πόρτα σε ιδιωτικοοικονομικά κριτήρια και σε vouchers, είναι πολύ σημαντική μάχη. Η προσχολική αγωγή είναι η βάση για τη στήριξη του δημόσιου δωρεάν σχολείου, της δημόσιας δωρεάν εκπαίδευσης.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει ο κ. Παπαχρήστος

ΝΙΚΟΛΑΟΣ ΠΑΠΑΧΡΗΣΤΟΣ (Πρόεδρος της Ομοσπονδίας Λειτουργών Μέσης Εκπαίδευσης – Ο.Λ.Μ.Ε.): Κύριε Πρόεδρε, κυρίες και κύριοι Βουλευτές, εγώ θα ξεκινήσω από τις ρυθμίσεις, που αφορούν στη δευτεροβάθμια εκπαίδευση.

Βλέπουμε από τις προτεινόμενες ρυθμίσεις ότι τα μαθήματα, στην Γ΄ τάξη του ημερήσιου λυκείου και την Δ΄ τάξη του εσπερινού, χωρίζονται σε τρεις ομάδες: Την ομάδα α΄, την ομάδα β΄ και την ομάδα γ΄.

Η ομάδα α΄ αποτελείται από τα νέα ελληνικά, τα μαθηματικά και στοιχεία στατιστικής στην ιστορία και τη βιολογία, τα οποία είναι μαθήματα, τα οποία εξετάζονται για την απόκτηση του απολυτηρίου. Όλα τα άλλα μαθήματα, που ανήκουν στην ομάδα β΄ και την ομάδα γ΄, δεν εξετάζονται. Εμείς θεωρούμε ότι δεν είναι σωστό και είμαστε αντίθετοι στην κατηγοριοποίηση των μαθημάτων. Στην πραγματικότητα, από την πίσω πόρτα, γίνονται τα μαθήματα πρωτεύοντα και δευτερεύοντα, πηγαίνουμε, δηλαδή, στη δεκαετία του 1970. Θεωρούμε, λοιπόν, ότι είναι λανθασμένη αυτή η ρύθμιση και στέλνει λάθος μήνυμα στους μαθητές, δείχνοντάς τους ότι πρέπει να ασχοληθούν με κάποια μαθήματα, που είναι υψηλής βαρύτητας, ενώ κάποια άλλα είναι λιγότερο σημαντικά.

Όσον αφορά στη δεύτερη ρύθμιση, που αφορά στη δευτεροβάθμια εκπαίδευση, σχετικά με τη συγχώνευση των ειδικοτήτων των εκπαιδευτικών, γίνεται επίκληση της πρώτης, δεύτερης και τρίτης ανάθεσης.

Καταρχάς, η Ομοσπονδία είναι αντίθετη στην τρίτη ανάθεση μαθημάτων. Είναι εντελώς αντιεπιστημονικό να καλούνται οι καθηγητές να διδάξουν μαθήματα, που κατ’ ελάχιστον έχουν διδαχτεί στο πανεπιστήμιο. Με την τρίτη ανάθεση μαθημάτων, ενδεικτικά σας αναφέρω, ότι ο αρχιτέκτονας, για παράδειγμα ή ο ναυπηγός διδάσκει μαθηματικά, ενώ ο φιλόλογος μπορεί να διδάξει και Θρησκευτικά, με τη λογική, μάλλον ότι οι θρησκείες είναι μία φιλοσοφική αντίληψη και ως απόφοιτος της Φιλοσοφικής, προφανώς, μπορεί να διδάξει και τα Θρησκευτικά.

Τώρα, ερχόμαστε με τη λογική και την επίκληση της τρίτης ανάθεσης, σε συγχώνευση ειδικοτήτων. Αν εξαιρέσουμε κάποιες ειδικότητες, που είναι αυτονόητη συγχώνευση, όπως για παράδειγμα, ο κλάδος ΠΕ 19 και 20, που είναι οι καθηγητές πληροφορικής, από τα ΤΕΙ και τα πανεπιστήμια, ή όπως είναι οι αντίστοιχες ειδικότητες των ΤΕΙ και των πολυτεχνείων, σαφέστατα στις υπόλοιπες ειδικότητες δημιουργούνται σοβαρότατα προβλήματα.

Ακόμα και στις τεχνικές ειδικότητες δημιουργούνται προβλήματα, σχετικά με την ανάθεση μαθημάτων και τις οργανικές των εκπαιδευτικών. Ιδιαίτερα επισημαίνουμε το γεγονός ότι στα μαθήματα γενικής παιδείας, θεωρείται αδιανόητο να προχωρούμε σε συγχωνεύσεις ειδικοτήτων, όταν δεν έχει κατατεθεί το νέο λύκειο, όταν δεν γνωρίζουμε τα αναλυτικά προγράμματα ή τα προγράμματα σπουδών και την κατεύθυνση, που θα έχουν τα νέα σχολικά εγχειρίδια. Υπό αυτή την έννοια - και αναφέρομαι ιδιαίτερα στις συγχωνεύσεις των ειδικοτήτων, που γίνονται στον τομέα της οικονομίας και των κοινωνικών επιστημών.

Τώρα, όσον αφορά το Πανεπιστήμιο Δυτικής Αττικής, εμείς στεκόμαστε μόνο σε ζητήματα, τα οποία αφορούν τους μαθητές μας, δεν μπαίνουμε στη λογική και δεν έχει εξετάσει η Ομοσπονδία, εάν είναι σωστό να καταργηθούν τα ΤΕΙ και να έχουμε μόνο πανεπιστήμια, σε βάθος χρόνου. Ασχολούμαστε, όμως, με ζητήματα, τα οποία θα προκύψουν από τη δημιουργία του νέου Πανεπιστημίου. Το πρώτο πράγμα και ο προβληματισμός, ο οποίος κατατίθεται από εμάς, είναι ότι η συγχώνευση των δύο μεγαλύτερων ΤΕΙ της χώρας θα οδηγήσει σε συνολική μείωση των εισακτέων στα πανεπιστήμια. Και αναρωτιόμαστε, αν μία από τις σκοπιμότητες της συγχώνευσης αυτής είναι και η δια της τεθλασμένης μείωση των εισακτέων. Σίγουρα, θα οδηγήσει στη μείωση των εισακτέων, στην Αττική, σε μία περίοδο, που, λόγω της κρίσης, επιδιώκουν οι μαθητές μας να φοιτούν στο τόπο συμφερόντων τους, γιατί αντικειμενικά σε μεγάλο μέρος των Ελλήνων, είναι δυσβάστακτο το να συντηρούν φοιτητές, εκτός της πόλης συμφερόντων τους.

Όσον αφορά το διετή κύκλο, το αντιμετωπίζουμε θετικά. Έχουμε, όμως, προβληματισμό, όσον αφορά τις παράλληλες δομές, οι οποίες υπάρχουν, σχετικά με την πιστοποίηση και το δίπλωμα επιπέδου 5. Βλέπουμε ότι ο διετής κύκλος θα δίνει πιστοποίηση, δηλαδή, δίπλωμα, όπως το λέει, επιπέδου 5. Αντίστοιχη πιστοποίηση υπάρχει από τα ΙΕΚ και αντίστοιχη πιστοποίηση υπάρχει από τη μαθητεία. Υπάρχει ο προβληματισμός, εάν και κατά πόσο, υπάρχει διάθεση να υποστηριχτούν τρεις παράλληλες διαδικασίες, που δίνουν τα αντίστοιχα επαγγελματικά προσόντα.

Όσον αφορά τους μαθητές ή φοιτητές, δεν ξέρω ακριβώς τι θα είναι αυτοί, που θα φοιτούν στο διετή κύκλο. Εμείς πέραν της δωρεάν φοίτησης, που αναφέρεται, θέτουμε σοβαρά ζητήματα, όσον αφορά στη δωρεάν ιατροφαρμακευτική περίθαλψή τους, το δικαίωμα της μειωμένης μετακίνησης, όπως είναι για τους σπουδαστές, φοιτητές, καθώς επίσης και ότι η πρακτική άσκηση δεν μπορεί να μην είναι χωρίς πληρωμή. Γιατί δεν αναφέρεται η πληρωμή των μαθητών αυτού του κύκλου, όταν ασκούν την πρακτική εξάσκηση.

Με προηγούμενη διάταξη, υπήρχε, για τους αποφοίτους των ΕΠΑΛ, η δυνατότητα του 20% να περνάνε στα ΤΕΙ. Τώρα, καταργούνται τα δύο μεγαλύτερα ΤΕΙ της χώρας και γίνονται πανεπιστήμια. Υπήρχε η ρύθμιση ότι από τα ΕΠΑΛ το 1% των εισακτέων πηγαίνει για τα ΑΕΙ. Με την προτεινόμενη ρύθμιση, το 1% γίνεται 5% και θεωρεί το Υπουργείο Παιδείας ότι με αυτή την αλλαγή, ισοσκελίζει τη ζημία, που θα προκύψει, στους αποφοίτους των ΕΠΑΛ, με την κατάργηση των δύο αυτών μεγάλων ΤΕΙ.

Όμως, εδώ, κατατίθεται ο προβληματισμός ότι πολλές από τις σχολές των πανεπιστημίων είναι αυξημένης ζήτησης και αυξημένης δυσκολίας, με δεδομένο ότι οι μαθητές των ΕΠΑΛ θα έχουν συγκεκριμένο μορφωτικό επίπεδο, οι ίδιοι οι μαθητές των ΕΠΑΛ δεν θα επιλέξουν αρκετές από τις σχολές, που θα έχουν δικαίωμα, με το 5% να δηλώσουν, γιατί θα γνωρίζουν ότι πολύ δύσκολα θα αποφοιτήσουν. Άρα, με την προτεινόμενη ρύθμιση, δεν ισοσκελίζεται η ζημία, που προκύπτει στους μαθητές των ΕΠΑΛ. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κωνσταντοπούλου, Πρόεδρος της Ένωσης Ελλήνων Ερευνητών.

ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών): Ευχαριστώ, κ. Πρόεδρε. Έχουμε στείλει στα μέλη της Επιτροπής σας ένα αναλυτικό υπόμνημα με τις θέσεις μας ανά άρθρο, σχετικά με το παρόν νομοσχέδιο. Στο λίγο χρόνο, που έχουμε, θα αναφερθούμε σε μερικά θέματα, που είναι πολύ σημαντικά για εμάς. Ένα από αυτά είναι η λειτουργία των Ειδικών Κονδυλίων Έρευνας των ερευνητικών κέντρων. Η πολιτεία, αναγνωρίζοντας τις ιδιαιτερότητες της έρευνας, ίδρυσε τους ΕΛΚΕ, με τον ιδρυτικό νόμο 1514 του 1985 για την έρευνα, ώστε να διευκολυνθεί η απορρόφηση πόρων από ευρωπαϊκές και διεθνείς πηγές, ώστε να συμβάλουν στην ανάπτυξη της έρευνας και της καινοτομίας, την απασχόληση και εκπαίδευση χιλιάδων νέων επιστημόνων και τελικά, στην παραγωγική ανασυγκρότηση της χώρας. Όπως είχαμε τονίσει το καλοκαίρι, κατά τη συζήτηση για την ψήφιση του νόμου 4485, αντί να επιλύονται κρίσιμα θέματα, με σύγχρονο και αποτελεσματικό τρόπο, ως προς τη διαχείριση των έργων, εφαρμόζετε το γραφειοκρατικό και άκρως δυσλειτουργικό νομικό πλαίσιο, που αφορά, στο δημόσιο λογιστικό. Δυστυχώς, αυτές οι καινούργιες ρυθμίσεις, που υπάρχουν, στο συγκεκριμένο νομοσχέδιο, γίνονται ακόμα πιο παρεμβατικές και ατελέσφορες, για τη διαχείριση των ερευνητικών έργων, που, όχι μόνο δεν ενισχύουν τη διαφάνεια και τους μηχανισμούς ελέγχου, αλλά αποθαρρύνουν τους ερευνητές από την ίδια την διεκδίκηση και υλοποίηση των έργων. Η έρευνα είναι ένας εξαιρετικά δυναμικός και παραγωγικός τομέας κάθε αναπτυγμένης κοινωνίας και θα έπρεπε στην Ελλάδα να διέπεται από ένα νομικό πλαίσιο, που να διευκολύνει την ευελιξία, στη διαχείριση και αξιοποίηση των πόρων, ενισχύοντας τη διαφάνεια και τη λογοδοσία, κατ' αντιστοιχία, με τους ευρωπαϊκούς κανονισμούς. Χαρακτηριστικά, θα αναφερθώ στη ρύθμιση, η οποία προβλέπεται και ζητάει από τον επιστημονικό υπεύθυνο εγκεκριμένου χρηματοδοτούμενου έργου, του οποίου ο συνολικός προϋπολογισμός έχει εγκριθεί εξαρχής από το φορέα χρηματοδότησης έργου, να επιβάλει, εκ νέου, ετήσιο προϋπολογισμό προς τον ΕΛΚΕ, όχι απλώς, ανά κατηγορία δαπανών, αλλά ανά δαπάνη, δηλαδή, ανά παραγγελία. Για όλους αυτούς τους λόγους, που αναφέραμε, καλούμε το Υπουργείο να νομοθετήσει ρυθμίσεις, για τα ερευνητικά κέντρα, που θα εξαιρούν την έρευνα από τις δημοσιονομικές αγκυλώσεις και θα διευκολύνουν την ευελιξία. Ειδικότερα, μέχρι να γίνει αυτό, ζητάμε να διαγραφεί από τη συγκεκριμένη ρύθμιση το «ανά δαπάνη» για την ανάληψη υποχρέωσης και η παράταση, που προβλέπεται, στο παρόν νομοσχέδιο, για 1/7 της εφαρμογής των ρυθμίσεων για τους ΕΛΚΕ, να πάει μέχρι τέλος του έτους.

Ένα δεύτερο και τελευταίο σημείο, που θέλουμε να σταθούμε, είναι η αναγνώριση προϋπηρεσίας. Στο κείμενο της διαβούλευσης, υπήρχε η ρύθμιση, που είχαμε ζητήσει, ως Ένωση Ελλήνων Ερευνητών, για αναγνώριση προϋπηρεσίας για τους ερευνητές, των συμβάσεων έργου και υποτροφίας, όπως ίσχυαν οι υποτροφίες και με τους προηγούμενους νόμους για την έρευνα, αναγνωρίζονταν, εφόσον είχαν οδηγήσει στη λήψη διδακτορικού διπλώματος. Αυτή τη στιγμή, ενώ στο άρθρο 10 υπάρχει ρύθμιση για τους συμβασιούχους ορισμένου χρόνου, που την είχαμε ζητήσει και συμφωνούμε, ζητάμε να αναγνωρίζονται οι συμβάσεις έργου, που, κατά κόρον, έχουμε στα ερευνητικά κέντρα και στα ΑΕΙ.

Εκεί υπάρχει ρύθμιση να αναγνωρίζονται έστω και για τα 7 χρόνια, ενώ για τους ερευνητές και για τους καθηγητές Α.Ε.Ι., σε καμία περίπτωση, όλες οι καινούργιες προσλήψεις, που με τόσο αγώνα δόθηκαν οι καινούργιες θέσεις και στα πανεπιστήμια στα Τ.Ε.Ι., αλλά και στα ερευνητικά κέντρα, κανένας από τους νέους επιστήμονες, που παίρνει θέση ερευνητή ή καθηγητή, δεν μπορεί να αναγνωρίσει. Μπαίνει, δηλαδή, στο σύστημα, με μηδέν προϋπηρεσία, εφόσον οι συμβάσεις έργου, κατά κόρον, χαρακτηρίζουν την προϋπηρεσία τους.

Και όχι μόνο. Το παράδοξο -και κλείνω με αυτό, κύριε Πρόεδρε, είναι ότι αναγνωρίζεται η προϋπηρεσία στο διδακτικό ή ερευνητικό έργο, που έχουν οι ερευνητές και οι καθηγητές στο εξωτερικό, αλλά όχι η προϋπηρεσία, που έχουν στο εσωτερικό. Δηλαδή, με αυτόν τον τρόπο, ωθούμε τους νέους επιστήμονες να φύγουν στο εξωτερικό.

Πιστεύω ότι στη δευτερολογία μου, θα έχω τη δυνατότητα να μιλήσω και για άλλα θέματα. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει ο κ. Γεωργάτος.

ΣΠΥΡΟΣ ΓΕΩΡΓΑΤΟΣ (Πρόεδρος του Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού́ (ΕΣΕΚΑΑΔ)): Καλημέρα σας. Το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού́ δεν έχει συνέλθει ακόμα σε σώμα, για να συζητήσει το σχέδιο νόμου. Θα το κάνουμε, άμεσα. Έχουμε, ωστόσο, αποστείλει σχέδιο στα μέλη μας, έχουμε συλλέξει ορισμένες πρώτες εκτιμήσεις, τις οποίες θα συνοψίσω.

Θα μιλήσω, όμως και με κάποιες άλλες ιδιότητες, ως μέλος του Εθνικού Διαλόγου για την Παιδεία, που συνέταξε τη σχετική εισήγηση για τις συμπράξεις Τ.Ε.Ι. – Πανεπιστημίων και, ως μέλος της Επιτροπής Διαλόγου για τη Συγκρότηση του Πανεπιστημίου Δυτικής Αττικής, μετά λόγου γνώσεως για το όλο εγχείρημα.

Στο γενικό του σχήμα το εγχείρημα του Πανεπιστημίου Δυτικής Αττικής συγκεντρώνει θετικά σχόλια. Είναι ενδιαφέρον ότι αρκετά θετικά σχόλια προέρχονται από τους εκπροσώπους του παραγωγικού τομέα και αυτό μας ενδιαφέρει ιδιαίτερα, ως ΕΣΕΚΑΑΔ. Αλλά, θετικά σχόλια υπάρχουν και από επιμέρους εκπαιδευτικούς φορείς.

Κοινός παρονομαστής, σε αυτές τις εκτιμήσεις, είναι ότι αφενός μεν το πρακτικό κέρδος, που προκύπτει και αφετέρου το συμβολικό αποτύπωμα, που αφήνει η συγκρότηση του νέου ιδρύματος, από δύο προϋπάρχοντα, είναι το εξής. Πέρα από τον εξορθολογισμό, που εμπεριέχει η οικονομία κλίμακος, η συγχώνευση και η ταυτόχρονη ακαδημαϊκή αναβάθμιση δύο μεγάλων Τεχνολογικών Ιδρυμάτων, κινητοποιεί, από ό,τι φαίνεται, την ακαδημαϊκή κοινότητα, σε όλη την Επικράτεια. Το γεγονός αυτό σηματοδοτεί την αναστροφή της γνωστής αδιέξοδης διαδικασίας, «κάθε πόλη και Ίδρυμα, κάθε χωριό και Τμήμα», η οποία δεν προώθησε καθόλου την περιφερειακή ανάπτυξη, με σύμμετρο τρόπο, αλλά, αντίθετα, οδήγησε το ελληνικό εκπαιδευτικό, ερευνητικό οικοσύστημα στον κατακερματισμό.

Το σχέδιο νόμου είναι καλά επεξεργασμένο, κατά τη γνώμη μας και μεριμνά για τη συσπείρωση και τη συμπύκνωση των επιμέρους Τμημάτων των δύο Τ.Ε.Ι. σε πέντε – ας μου επιτραπεί να πω – ρωμαλέες σχολές. Οι τέσσερις από αυτές είναι σχεδόν υποδειγματικά οργανωμένες και έχουν απόλυτη συνοχή και αναγνωρισιμότητα.

Φοβάμαι, όμως και το λέω αυτό, με κάποια μεροληψία, λόγω κυρίως της επιστημονικής μου ιδιότητας, ότι δεν ισχύει το ίδιο για την Σχολή Επιστημών Υγείας και Πρόνοιας. Σε αυτό το σημείο, η Πολιτεία ίσως θα έπρεπε να είναι πιο τολμηρή, μεριμνώντας για την ίδρυση πραγματικά νέων Τμημάτων στις Βιοεπιστήμες, πέρα από τα γνωστά ελληνικά στερεότυπα. Γνωρίζουμε τις αντιδράσεις που υπήρξαν και τα προβλήματα, που είχε δημιουργήσει η προηγούμενη κακή παράδοση των υποχωρήσεων στις συντεχνίες, αλλά αυτό δεν αναιρεί την ανάγκη μιας ρήξης με αυτό το κακό παρελθόν.

Με την ευκαιρία, είμαι υποχρεωμένος να επισημάνω ότι ο κίνδυνος, που ελλοχεύει, όταν επιχειρείται μία μεταρρύθμιση, είναι ακριβώς αυτός. Να γίνει, δηλαδή, η μεταρρυθμιστική απόπειρα πεδίο αναμέτρησης συντεχνιών και τοπικισμών, οι οποίοι, πέρα από το ατελέσφορο του πράγματος, εδραιώνουν μία νοοτροπία εξυπηρέτησης μικροσυμφερόντων, η οποία δηλητηριάζει την κοινωνία. Η Πολιτεία θα πρέπει στο εξής να αντιμετωπίζει αυτούς τους αυτοματισμούς, αλλά και την πίεση, που δέχεται, από τα Μέσα Μαζικής Ενημέρωσης, με αποφασιστικότητα.

Το σχέδιο νόμου εισηγείται μία ισορροπημένη, κατά τη γνώμη μας και ακαδημαϊκά ορθή διαδικασία, για τη μετάβαση από το καθεστώς του καθηγητή Τ.Ε.Ι. σε καθηγητή Πανεπιστημίου. Αυτό ήταν ένα εξαιρετικά δύσκολο πρόβλημα, δεδομένης της θέσης, που είχαν εκφράσει, από τη μια πλευρά η Σύνοδος των Πρυτάνεων και από την άλλη η Σύνοδος των Προέδρων των Τ.Ε.Ι.. Οι συνάδελφοί των Τ.Ε.Ι. είχαν δύο πολύ ισχυρά επιχειρήματα. Ότι με τα ισχύοντα σήμερα, έχουν πολλές φορές αξιοποιηθεί και χρηματίσει, ως μέλη εκλεκτορικών σωμάτων, που κρίνουν τους ομολόγους τους στο πανεπιστήμιο.

Περαιτέρω, έχουν σημειώσει με έμφαση, ότι σε όλες τις περιπτώσεις, στο παρελθόν, όπου ένα ανώτερο Ίδρυμα αναβαθμίστηκε σε Ανώτατο, οι ιδιότητες του προσωπικού αναπροσαρμόστηκαν είτε αυτόματα είτε με σχετικά απλουστευμένες διαδικασίες.

Οι Πανεπιστημιακοί αντιτάσσουν, βεβαίως, το δεδομένο ότι η επιλογή νέου προσωπικού γίνεται, πλέον, στα πανεπιστήμια, με εξαιρετικά εκπληκτικό τρόπο, πράγμα που δεν είχε ισχύσει από την αρχή, προκειμένου περί των ΤΕΙ. Η λύση που υιοθετείται στο σχέδιο νόμου και θα αποτελέσει, ενδεχομένως, πρόκριμα και για ανάλογες πρωτοβουλίες, στην Περιφέρεια, προβλέπει μια ελεγκτική διαδικασία, που διενεργείται, από μια πενταμελή Επιτροπή κρίσης, για κάθε Σχολή του Πανεπιστήμιου Δυτικής Αττικής. Οι Επιτροπές κρίσης συγκροτούνται, με απόφαση του Υπουργού Παιδείας και τα μέλη τους έχουν ετήσια θητεία, η οποία μπορεί να ανανεωθεί.

Επισημαίνουμε, όμως, ξανά τον κίνδυνο, που υπάρχει και την ευθύνη, που αναλαμβάνει, στο συγκεκριμένο θέμα η Πολιτεία. Εάν μεν οι κρίσεις αυτές γίνουν, με βάση έναν πραγματικά αξιολογικό κανόνα, το υπόδειγμα, που θα προκύψει, θα είναι πολύτιμο, εάν, όμως, αυτή η διαδικασία γίνει με σπουδή και «ρουτινιάρικο» τρόπο, το εγχείρημα θα αμαυρωθεί.

Αφήσαμε τελευταίο ένα θέμα, που είναι ίσως η πιο σπουδαία πτυχή του εγχειρήματος. Με τη ροπή, που έχουν πάρει τα πράγματα, δημιουργείται εύλογα το ερώτημα: Καταργείται με όλες αυτές τις αλλαγές ο Τεχνολογικός Τομέας; Δεν έχει πλέον η χώρα και η παραγωγή την ανάγκη στελεχών στον Τεχνολογικό Τομέα; Κατά τη γνώμη μας, θα είναι μεγάλο λάθος να θεωρήσουμε ότι οι συγχωνεύσεις ιδρυμάτων και οι εντάξεις μελών των ΤΕΙ στα πανεπιστήμια σημαίνουν αυτοχρήμα, ότι καταργείται και διαγράφεται ο τεχνολογικός χαρακτήρας τους.

Καταρχήν, αυτό δεν προκύπτει από τα αναθεωρημένα πλέον προγράμματα σπουδών τους. Τεχνολογικά ήταν αυτά τα τμήματα και τεχνολογικά παραμένουν. Το γεγονός, όμως, αυτό συνδυάζεται και με κάτι άλλο, που, συνήθως, δεν ομολογείται και δεν λέγεται καθαρά.

Αν τα Τμήματα και οι Σχολές αυτές διατηρούν τον τεχνολογικό χαρακτήρα τους, θα πρέπει επίσης να διατηρήσουν και την προνομιακή σχέση, που είχαν, με τους απόφοιτους της επαγγελματικής εκπαιδεύσεως.

Η αναβάθμιση της επαγγελματικής εκπαίδευσης, με τα διετή πρόγραμμα σπουδών εντός των πανεπιστημίων, συμβαδίζει, απόλυτα, με τις μεταρρυθμίσεις, που εισάγει το νομοσχέδιο. Δεν είναι της παρούσας, αλλά στο μέλλον τις σχέσεις των αποφοίτων των ΕΠΑΛ και των λεγόμενων επαγγελματικών σχολών και χρησιμοποιώ τον όρο «επαγγελματικές σχολές», με πολύ διευρυμένο περιεχόμενο, συμπεριλαμβάνοντας ακόμα και σχολές, όπως είναι η Ιατρική, δηλαδή, τα ισχύοντα στις Ηνωμένες Πολιτείες, με αυτή την έννοια το λέω, τις σχέσεις, λοιπόν, των αποφοίτων των ΕΠΑΛ και των λεγόμενων «επαγγελματικών σχολών» θα πρέπει να τις δούμε, επί μιας νέας αναθεωρημένης βάσεως. Θα επανέλθω σε επιμέρους αιτήματα, στη δευτερολογία μου.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Γεωργάτο.

Μπορώ να διαφωνήσω, φυσικά, για το θέμα της διασποράς. Η χωρητικότητα είναι μέρος του ακαδημαϊκού διακυβεύματος και της φυσιογνωμίας. Μερικές φορές, αυτή η διασπορά έδωσε μια ευλυγισία στα ιδρύματα, τα έκανε προσαρμοστικά, αλλά η αστική θεώρηση, που έχουμε, μετά τον πόλεμο και ο τύπος ανάπτυξης, που υπέβαλε, μερικές φορές, μας καθοδηγεί και στις ιεραρχήσεις μας.

Το λόγο έχει ο κ. Χιωτάκης, εκ μέρους της ΚΕΔΕ.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της (ΚΕΔΕ)): Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, η ΚΕΔΕ ειδοποιήθηκε, χθες το βράδυ, στις 8.30μ.μ., για να βρεθεί σήμερα εδώ και δυστυχώς, επειδή ο Πρόεδρος είχε άλλη υποχρέωση, εκπροσωπώ εγώ το Δ.Σ. και μεταφέρω σε εσάς την απόφαση του Δ.Σ., σε σχέση με το νομοσχέδιο και συγκεκριμένα, για την παράγραφο 3 του άρθρου 33.

Κύριε Υπουργέ, απευθύνομαι σε εσάς, προσωπικά, γιατί έχουμε κάνει μια κοινή σύσκεψη στο γραφείο του κ. Σκουρλέτη, για το θέμα, που θα σας αναφέρω, παρακάτω. Καταρχήν, η Κεντρική Ένωση Δήμων Ελλάδος εκφράζει το αίτημα να αποσυρθεί από το νομοσχέδιο για την ίδρυση Πανεπιστήμιο Δυτικής Αττικής η παράγραφος 3 του άρθρου 33, που αφορά την ένταξη παιδιών ηλικίας 4 ετών, στην υποχρεωτική εκπαίδευση. Αυτό είναι το θέμα, για το οποίο έχουμε την αντίρρησή μας.

Η εξέλιξη αυτή θα έχει δυσμενείς επιπτώσεις σε χιλιάδες οικογένειες, παιδιά και εργαζόμενους, σε πετυχημένες δομές δήμων, όπως είναι οι δημοτικοί παιδικοί σταθμοί, σε όλη τη χώρα. Αναφερόμαστε, συγκεκριμένα, κύριε Υπουργέ, στην αιφνιδιαστική – και χωρίς να προηγηθεί κανένας απολύτως διάλογος με τους εμπλεκόμενους φορείς – απόφασή σας, να συμπεριλάβετε στο νομοσχέδιο για την ίδρυση του Πανεπιστημίου Δυτικής Αττικής μια απλή παράγραφο άρθρου, με την οποία, στην ουσία, βγάζετε τα παιδιά μέχρι τεσσάρων ετών από τους δημοτικούς παιδικούς σταθμούς και καθιερώνετε την ένταξή τους στην υποχρεωτική εκπαίδευση.

Επιπρόσθετα, στην Αιτιολογική Έκθεση του ίδιου νομοσχεδίου, αυθαίρετα περιστέλλονται τα επαγγελματικά δικαιώματα των Παιδαγωγών προσχολικής ηλικίας, για ηλικίες 0 - 4 ετών, που στελεχώνουν, σήμερα τους παιδικούς σταθμούς, ενώ, στο άρθρο 2, προστίθεται στον τίτλο σπουδών τους ο όρος «φροντίδα». Η συγκεκριμένη εξέλιξη θα έχει δυσμενείς επιπτώσεις, πρώτον, στην ομαλή λειτουργία 1.600 περίπου πετυχημένων δημοτικών δομών, όπως είναι οι δημοτικοί παιδικοί σταθμοί, που λειτουργούν, σήμερα, σε όλη τη χώρα και στηρίζουν την καθημερινότητα δεκάδων χιλιάδων οικογενειών, ενώ προσφέρουν υψηλής ποιότητας παιδαγωγικό και εκπαιδευτικό έργο, καθώς ανταποκρίνονται στις πολύ σύνθετες ανάγκες των παιδιών και των οικογενειών τους.

Δεύτερον, αρκετές χιλιάδες παιδιά, ακόμη και αν υπάρξει αρχικά πιλοτική εφαρμογή του προγράμματος, μέσα στον επόμενο ενάμιση χρόνο, θα πρέπει να ενταχθούν στην υποχρεωτική εκπαίδευση, στην ευαίσθητη ηλικία των 4 ετών, κάτι που, όπως γνωρίζετε, δεν υφίσταται σε καμία άλλη χώρα της Ε.Ε. και μάλιστα, χωρίς να είναι εξασφαλισμένες οι αναγκαίες δημόσιες υποδομές, για να καλυφθούν οι ανάγκες τους.

Τρίτον, για τους χιλιάδες εργαζόμενους συμβασιούχους των δημοτικών παιδικών σταθμών οι θέσεις εργασίας τίθενται σε κίνδυνο, αλλά, ταυτόχρονα, απαξιώνεται, υποβαθμίζεται ο παιδαγωγικός και εκπαιδευτικός ρόλος όλου του παιδαγωγικού συστήματος, ενώ χιλιάδες εργαζόμενοι γονείς σε όλη τη χώρα θα πρέπει να κληθούν να αντιμετωπίσουν, στην ήδη επιβαρυμένη καθημερινότητά τους, μεγάλες δυσλειτουργίες, γιατί τα νηπιαγωγεία δεν λειτουργούν για 3 μήνες από τους 12 το χρόνο, η ημερήσια λειτουργία τους δεν εξυπηρετεί τους εργαζόμενους γονείς και επιπρόσθετα, δεν διασφαλίζεται η σίτιση και η υγιεινή διαβίωση των παιδιών, απουσία βοηθητικού προσωπικού, που δεν έχουν τα νηπιαγωγεία.

Στις 9 Μαΐου 2017, υπήρχε δέσμευση από τον Πρωθυπουργό της χώρας, ότι θα δοθεί η δυνατότητα στους γονείς, που έχουν παιδιά προνηπιακής ηλικίας, να επιλέγουν οι ίδιοι τη δομή που επιθυμούν να εγγράψουν το παιδί τους. Η δέσμευση αυτή, σήμερα, αναιρείται από εσάς, κύριε Υπουργέ, με τη συγκεκριμένη προσθήκη στο νομοσχέδιο, αφού αφαιρείτε από τους γονείς το δικαίωμα της επιλογής. Επιπλέον, στη διευρυμένη τριυπουργική σύσκεψη, που πραγματοποιήθηκε, στις 29 Μαΐου 2017, στο Υπουργείο Εσωτερικών, ενώπιον των Υπουργών κ. Σκουρλέτη, κυρίας Φωτίου, παρουσία της ΚΕΔΕ, της ΠΟΕ - ΟΤΑ, της Διδασκαλικής Ομοσπονδίας, του ΠΑΣΥΝ, δεσμευτήκατε ότι δεν πρόκειται να εφαρμοστεί η δίχρονη υποχρεωτική προσχολική ένταξη, εάν πρώτα δεν εξαντληθεί ο διάλογος, με όλους τους εμπλεκόμενους φορείς, κάτι που φυσικά βλέπουμε σήμερα ότι δεν έγινε. Ενώ ο Υπουργός Εσωτερικών, κ. Σκουρλέτης, σε πρόσφατη συνάντηση, που είχε με το Δ.Σ. της ΚΕΔΕ, έδειξε να αντιλαμβάνεται το πρόβλημα, που δημιουργείται και υποσχέθηκε να αναλάβει πρωτοβουλία να υπάρξει κοινή συνάντηση, με την πολιτική ηγεσία του Υπουργείου Παιδείας, προκειμένου να αντιμετωπιστεί το θέμα, από τα παραπάνω γίνεται προφανές ότι προωθείτε μια ρύθμιση, που δεν εξυπηρετεί κανέναν. Δεν εξυπηρετεί, καταρχήν, τους γονείς και τα τετράχρονα παιδιά, τα οποία καλούνται να υποστούν πειραματικές διαδικασίες ένταξης, σε ένα μοντέλο εκπαίδευσης, που δεν υφίσταται, σε καμία ανεπτυγμένη χώρα. Είναι γνωστές σε όλους οι μεγάλες ελλείψεις, που υπάρχουν, σήμερα, στο δημόσιο σύστημα εκπαίδευσης, σε υποδομές, σε εκπαιδευτικό προσωπικό, σε σχολικούς συμβούλους, σε ολοήμερα νηπιαγωγεία.

Μπορούμε να φορτώσουμε στα νηπιαγωγεία ένα σημαντικό αριθμό παιδιών, συντελώντας στη θυματοποίηση και την «σχολειοποίησή» τους; Έχει συνυπολογίσει το Υπουργείο σας ότι σήμερα οι δημοτικοί παιδικοί σταθμοί λειτουργούν, σε σχέση με τα νηπιαγωγεία, με διευρυμένο ωράριο και 11 μήνες το χρόνο; Τι θα γίνει, αν αυτά τα παιδιά κατευθυνθούν σε μια δομή, που θα λειτουργούν λιγότερες ώρες την ημέρα και λιγότερους μήνες το χρόνο; Γιατί δεν σεβόμαστε το δικαίωμα των γονέων να αποφασίζουν οι ίδιοι για τα παιδιά τους;

Δεν εξυπηρετεί την Αυτοδιοίκηση ούτε τους εργαζόμενους αυτή η παράγραφος, που εντάσσετε, κύριε Υπουργέ, αφού μετατρέπει τους δημοτικούς παιδικούς σταθμούς, από χώρους παιδαγωγικής εκπαίδευσης, σε απλούς χώρους φύλαξης. Απαξιώνεται ένα μοντέλο, που λειτουργεί, αποδεδειγμένα, με μεγάλη επιτυχία, όλα αυτά τα χρόνια, αποτελεί ολοκληρωμένη δομή προσχολικής αγωγής και εκπαίδευσης και εξυπηρετεί, πάνω από όλα, τις ανάγκες των παιδιών και τις οικογένειές τους.

Ξέρετε ότι περιστέλλονται και καταργούνται τα νομοθετικά κατοχυρωμένα επαγγελματικά δικαιώματα των Παιδαγωγών προσχολικής ηλικίας, που εργάζονται, σήμερα, στους δημοτικούς παιδικούς σταθμούς και υποβαθμίζεται ο παιδαγωγικός τους ρόλος; Από εδώ και στο εξής, δεν θα παρέχονται στα παιδιά μια σειρά υψηλού επιπέδου υπηρεσίες, αφού τα έχει το δημόσιο νηπιαγωγείο, όπου παρέχονται σήμερα από επιστημονικό προσωπικό, που στελεχώνει τους παιδικούς σταθμούς, όπως η παρακολούθηση από ψυχολόγο, παιδίατρο, λογοθεραπευτή και άλλους ειδικούς επιστήμονες, καθώς και η πλήρης σίτιση, σε κατάλληλα πιστοποιημένους και διαμορφωμένους χώρους στους δημοτικούς παιδικούς σταθμούς.

Ως Δ.Σ. της Κ.Ε.Δ.Ε., εκφράζουμε την κατηγορηματική αντίθεσή μας για το παράδοξο να λαμβάνονται αποφάσεις για την Τοπική Αυτοδιοίκηση και τους εργαζόμενους, που υπηρετούν σε αυτή, χωρίς να λαμβάνεται υπόψη η τεκμηριωμένη άποψή τους. Είμαστε αντίθετοι στο να επιβαρυνθεί η καθημερινότητα δεκάδων χιλιάδων εργαζομένων οικογενειών, που αποτελούν μέλη των τοπικών μας κοινωνιών. Θεωρούμε αναγκαίο να υπάρξει μια συνολική προσέγγιση του θεσμού της προσχολικής αγωγής και εκπαίδευσης στη χώρα μας, δεδομένου ότι πρέπει να αντιμετωπίζεται ολιστικά για παιδιά 0 έως 6 ετών, σύμφωνα με τα διεθνή επιστημονικά και ερευνητικά δεδομένα.

Μετά τα ανωτέρω, κυρίες και κύριοι Βουλευτές, ζητάμε να υπάρξει άμεσα συνάντηση της αντιπροσωπείας της Κ.Ε.Δ.Ε, της Π.Ο.Ε - Ο.Τ.Α. και των άλλων εμπλεκομένων, με τον Πρωθυπουργό της χώρας, προκειμένου να εξευρεθεί λύση στο πρόβλημα, μετά τη συνάντηση, που είχε γίνει, το Μάιο του 2017. Ζητάμε να αποσυρθούν άμεσα οι διατάξεις, που αναφέραμε, στην αρχή του υπομνήματος μας και σας διαβεβαιώνουμε ότι έχουμε πρόθεση να συνεργαστούμε, προκειμένου να προωθηθούν λύσεις, που θα εξυπηρετούν την κοινωνία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Χιωτάκη, κάθε φορά γίνεται αυτή η συζήτηση, υπάρχει ένα αίτημα από την Πολιτεία. Μπορεί η Κ.Ε.Δ.Ε. να μας πει πόσες χιλιάδες παιδιά, από αυτά που έκαναν αίτηση, έχουν μείνει εκτός παιδικών σταθμών των δήμων; Να μας πείτε αριθμό, σας παρακαλώ, όμως, τώρα.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κ.Ε.Δ.Ε.): Θα σας απαντήσει ο κύριος Μπίρμπας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, ο κύριος Μπίρμπας δεν ήρθε εδώ, ως εκπρόσωπος της Κ.Ε.Δ.Ε.. Με συγχωρείτε, κύριε Μπίρμπα, δεν θέλω να υποτιμήσω κανέναν. Να μας πείτε πόσοι έκαναν αίτηση, πόσοι δεν έχουν γίνει δεκτοί και θέλω να μου πείτε για ποιο λόγο δεν έγιναν δεκτοί. Αυτό είναι κάποιο στοιχείο, που το ζητάμε επανειλημμένα και η Κ.Ε.Δ.Ε. αρνείται να μας το δώσει.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κ.Ε.Δ.Ε.): Δεν το έχει η Κ.Ε.Δ.Ε., το έχει η Ε.Ε.Τ.Α.Α. και το ξέρετε. Παρόλα αυτά, θα το πάρω από την Ε.Ε.Τ.Α.Α. και θα σας το φέρω.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν νομίζετε και εσείς, για τη στοιχειοθέτηση της πολύ συγκροτημένης, κατά τα άλλα, πρότασής σας, ότι είναι ένα νούμερο, που έπρεπε να συνυπολογιστεί, σε αυτά που είπατε;

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κ.Ε.Δ.Ε.): Θα το αναφέρω, κύριε Υπουργέ, στη δευτερολογία μου.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το δέχεται ως λογικό ισχυρισμό και θα το ενσωματώσει στη δευτερολογία του.

Το λόγο έχει ο κύριος Μπίρμπας.

ΔΗΜΗΤΡΗΣ ΜΠΙΡΜΠΑΣ (Δήμαρχος Αιγάλεω): Κύριε Πρόεδρε, κύριε Υπουργέ, κυρίες και κύριοι Βουλευτές, κυρίες και κύριοι εκπρόσωποι των φορέων, θέλω να τονίσω δύο πράγματα. Καταρχήν, εδώ βρίσκομαι στην ευτυχή θέση να είμαι ο Δήμος, που θα υποδεχθεί το νεοϊδρυθέν Πανεπιστήμιο από τη συγχώνευση δύο Ανώτατων Εκπαιδευτικών Ιδρυμάτων, όπως ήταν, μέχρι σήμερα, τεχνολογικού χαρακτήρα. Είναι λίγο ελκυστικό το να μπω σε μια συζήτηση σε σχέση με αυτά. Θα αναφέρω τρεις τομείς.

Καταρχήν, έρχομαι εδώ, εκφράζοντας και το σύνολο των δημάρχων της Δυτικής Αθήνας. Άλλωστε, κύριε Υπουργέ, το ξέρετε από τη σύσκεψη, που κάναμε στο Υπουργείο Παιδείας, ότι είμαστε κατηγορηματικά υπέρ του να δημιουργηθεί το Πανεπιστήμιο Δυτικής Αττικής. Όλοι οι Δήμοι και οι Δήμαρχοι θεωρούν ότι είναι απαραίτητο για την παραγωγική αναβάθμιση της περιοχής, μιας περιοχής ιδιαίτερης, που συνεισφέρει τα μάλα στο Ακαθάριστο Εθνικό Προϊόν της χώρας και πολύ περισσότερο από οποιαδήποτε άλλη περιοχή της Αττικής, λόγω των μεγάλων βιομηχανικών εγκαταστάσεων, που υπάρχουν, στη δική μας περιοχή, η ίδρυση του Πανεπιστημίου Δυτικής Αττικής.

Θέλω να αναφερθώ συγκεκριμένα ότι είναι πολύ σημαντικό για εμάς το υψηλό επίπεδο των διετών προγραμμάτων και το Πανεπιστήμιο αυτό τέθηκε απ’ όλους στο να έχει αντένες σε όλη τη Δυτική Αττική, γιατί εκεί υπάρχουν πολλαπλοί παραγωγικοί τομείς από γεωργία, από τουρισμό - αναφέρθηκε ο κύριος Πρύτανης του ΤΕΙ Πειραιά - και όχι μόνο και οι μεγάλες βιομηχανικές ζώνες και τα logistics, που πρόκειται να γίνουν. Άρα, είναι εξαιρετικά σημαντικό, γιατί η περιοχή μας είναι ιδιαίτερη περιοχή, η πιο επιβαρυμένη περιβαλλοντικά περιοχή της Αττικής και ίσως της χώρας, με τεράστιες εγκαταστάσεις ρυπογόνες, και ταυτόχρονα με συγκέντρωση πληθυσμού είτε προσφύγων μεταναστών είτε ΡΟΜΑ και άλλων ιδιαιτεροτήτων, που χρειάζονται μια πιο στενή παρακολούθηση.

Αποτελεί πεδίο, αν θέλετε είναι ένα υβρίδιο, που το δεχτήκαμε, ως τέτοιο, για την εξωστρέφεια των ελληνικών πανεπιστημίων και την υποστηρικτική δομή, απέναντι στις τοπικές κοινωνίες. Δυστυχώς, υπήρξε μια περίοδος, τολμώ να το πω, που τα ελληνικά πανεπιστήμια ήταν ερευνητικά κέντρα «προγραμματάκηδων», τα οποία πολύ λίγο συνδέθηκαν με την πραγματική παραγωγή και την πραγματική κοινωνία. Ευελπιστούμε ότι οι δεσμεύσεις και οι συνεργασίες, που έχουμε, με τα δύο ΤΕΙ θα μας δώσουν αυτή τη δυνατότητα.

Είμαι απόλυτα συγκρατημένος, συγνώμη, αλλά δυστυχώς, είχαμε μια περίοδο που λειτούργησαν - σέβομαι πάρα πολύ τα εκπαιδευτικά ιδρύματα της χώρας - αλλά θα πρέπει να δούμε τις κακοδαιμονίες της χώρας. Δεν αποτελεί το σύνολο, αλλά δεν θέλω να πω περιπτώσεις - παρακολουθώ την εκπαιδευτική ζωή της χώρας - που έχουν κατηγορηθεί συγκεκριμένα εκπαιδευτικά ιδρύματα, για τον τρόπο, που διαχειρίστηκαν, τα ευρωπαϊκά κονδύλια. Δεν θέλω να αναφερθώ, είδατε να σας πω τίποτα, όταν είπατε για τους δήμους; Υπάρχει μια συντεχνιακή αντίληψη, που χαρακτηρίζει τη χώρα, ο καθένας έχει την άποψή του. Και σε καμία περίπτωση δεν μιλάω για το σύνολο, υπάρχουν περιπτώσεις και δεν υπάρχει καμία νησίδα αθωότητας στην ελληνική κοινωνία. Θέλω να είμαι απόλυτα σαφής.

Το δεύτερο είναι ότι δεν μπορώ να ακούω ζητήματα από συναδέλφους, τα οποία δεν στέκουν. Καταρχήν, οι δήμοι - και θα απαντήσω και στον κύριο Υπουργό, γιατί πραγματικά υπάρχει ένα ζήτημα πληροφόρησης - δεν μπόρεσαν να δεχθούν 8.000 παιδιά με τα voucher, γιατί δεν μπορούσαν να καλύψουν οι δομές, που είχαν δώσει οι δήμοι, σε σχέση με τις θέσεις τους. Οι δήμοι θα μπορούσαν, αν δώσουν το 70% ή το 100%, όπου υπήρχαν, με τα voucher. Δεν τις καλύψαν αυτές τις θέσεις, γιατί δεν υπήρχαν δομές. Δηλαδή, υπήρχαν άνθρωποι, που είχαν το voucher, αλλά δεν υπήρχε δημοτική δομή, εκεί. Και επειδή γίνονται πολλές συζητήσεις, να πω ότι είναι γύρω στις 1.150, ως κτίρια, 1.600 οι δημοτικές δομές και έχουν γύρω στα 185.000 παιδιά.

Θέλω να τονίσω ότι η ένσταση, που έχει η ΚΕΔΕ, πέρα από αυτά, που αναφέρθηκαν, υπάρχει ένα ζήτημα, αντικειμενικά, δεν μπορεί να υποδεχθούμε τα παιδιά στις δομές – θα σας πω το δικό μου παράδειγμα. Στο Αιγάλεω, έχουμε 24 νηπιαγωγεία, δεν υπάρχουν πολλοί δήμοι, που να έχουν τόσα νηπιαγωγεία, σε δημόσια κτίρια. Αυτή τη στιγμή, υπάρχουν 767 παιδιά, θα σας πω ότι ο συνολικός αριθμός των μαθητών, στο Αιγάλεω, είναι 3.300 στα δημοτικά, που σημαίνει, κατ΄ αναλογία είναι 550 παιδιά. Δεν μπορούμε να καλύψουμε 1.100 παιδιά. Υπήρχε από εμάς, παρόλο που έχουμε 9 παιδικούς σταθμούς, επειδή δεν μπορούμε να καλύψουμε όλες τις αιτήσεις των γονέων, που, ειρήσθω εν παρόδω, τα voucher καλύπτουν το 50% των παιδιών, που δεχόμαστε, κατευθύνουμε παιδιά από μόνοι μας - γι’ αυτό υπάρχουν περισσότερα - στα νηπιαγωγεία, γιατί δεν μπορεί να τα υποδεχθεί.

Άρα, υπάρχει ένα ζήτημα και η ένσταση της ΚΕΔΕ, πέρα από τις διαφορετικές αντιλήψεις, που μπορεί να υπάρχουν, σε διάφορα σημεία, για τον τρόπο διάρθρωσης της ενιαίας προσχολικής αγωγής, αυτά που λέει είναι βάσιμα, αλλά, για να είμαστε αντικειμενικοί, δεν μπορούμε να υποδεχθούμε ούτε τα νηπιαγωγεία ούτε οι υφιστάμενοι παιδικοί σταθμοί το σύνολο των παιδιών. Το σύνολο των παιδιών στη χώρα, αυτή τη στιγμή, είναι γύρω στις 210.000 παιδιά, που θα έπρεπε να έχουν οι παιδικοί σταθμοί, λαμβάνοντας υπόψη τις ιδιαιτερότητες της ελληνικής οικογένειας.

Με αυτά, σταματάω εδώ και συγνώμη, αν ενόχλησα κάποιους, απλώς έχω και εγώ τα δικά μου παράπονα.

Θα ήθελα να αναφερθώ σε ένα άλλο θέμα, αλλά θα υπάρξει υπόμνημα, σε σχέση με τους τεχνολόγους γραφικών τεχνών. Ο φόβος, που έχουμε, είναι μήπως εξαφανιστούμε στο νέο Ίδρυμα.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Με συγχωρείτε, για να καταλάβω κάτι. Εγώ έχω κάποια στοιχεία, που λένε, ότι 32.000 παιδιά δεν έγιναν δεκτά στους παιδικούς σταθμούς.

Κοιτάξτε, συμφωνούμε, και νομίζω και με τον κ. Χιωτάκη, ότι για το θέμα των αριθμών, πρέπει να συμφωνήσουμε. Όλα τα άλλα είναι εκτιμήσεις, οι αριθμοί δεν μπορεί να είναι εκτιμήσεις.

Εσείς λέτε ότι από τα παιδιά, που θα μπορούσαν, 8.000 δεν έγιναν δεκτοί. Εδώ, όμως, εγώ κάνω μια άλλη ερώτηση. Από τα παιδιά, συνολικά, που έκαναν αίτηση, διότι υπάρχει κάτι που θέλω να μου το διαψεύσετε ή να μου το επιβεβαιώσετε, ότι σιωπηλά οι πολλοί δήμοι, όχι όλοι, απορρίπτουν τις αιτήσεις των μικρών παιδιών. Μετά τα 2 χρόνια, δεν τα παίρνουν.

Άρα, καταλαβαίνετε τι ρωτάω;

Δεν θέλω, πραγματικά, ούτε να κατηγορήσω ούτε να καταγγείλουμε κ.τ.λ.. Το φαινόμενο προσπαθούμε να καταλάβουμε. Και το φαινόμενο λέει ότι πάρα πολλοί δήμοι, ανεξαρτήτως των υποδομών, που διαθέτουν ή όχι, που είναι πολύ σοβαρό θέμα και θα επανέλθω στο τέλος. Ισχύει αυτό το πρόβλημα; Ότι υπάρχει μια διστακτικότητα.

ΔΗΜΗΤΡΙΟΣ ΜΠΙΡΜΠΑΣ (Δήμαρχος Αιγάλεω): Θα σας απαντήσω. Δεν υπάρχουν πολλοί δήμοι, οι οποίοι αποκλίνουν, πάνω από δύο. Οι δήμοι προσπαθούν να κατευθύνουν, αν υπάρχουν θέσεις, παιδιά πέντε χρόνων, να κατευθυνθούν προς την προσχολική…

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Για τα πιο μικρά παιδιά, σας ρωτάω.

ΔΗΜΗΤΡΙΟΣ ΜΠΙΡΜΠΑΣ (Δήμαρχος Αιγάλεω): Κοιτάξτε, είμαστε μια ιδιαίτερη χώρα. Άρα, υπάρχουν όλα τα φαινόμενα. Αυτό, όμως, που μπορώ να πω, επειδή στην ΚΕΔΕ ήμουνα, για πολλά χρόνια, στην Επιτροπή Κοινωνικής Πολιτικής, γι' αυτό το λέω έτσι κατηγορηματικά, είναι ότι υπάρχουν ελλείψεις τόσο παιδικών σταθμών, εκεί που θα έπρεπε να υπάρχουν, στο σύνολο της χώρας, όσο φυσικά και υποδομών. Και το λέω αυτό το πράγμα, για να μην βρεθούμε σε αδιέξοδο, γιατί στόχος όλων, ανεξάρτητα από τις επιμέρους διαφορές, είναι να εξυπηρετήσουμε τις κοινωνίες μας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κύριος Δημόπουλος.

ΔΗΜΗΤΡΙΟΣ ΔΗΜΟΠΟΥΛΟΣ (Πρόεδρος της Επαγγελματικής Επιστημονικής Ένωσης Τεχνολογικής Εκπαίδευσης Μηχανικών (ΕΕΤΕΜ)): Καταρχήν, θα ήθελα να επισημάνω ότι εκπροσωπώ χιλιάδες πτυχιούχους μηχανικούς, που ασκούν το επάγγελμα και προέρχονται απ' όλα τα Τ.Ε.Ι. και από το Τ.Ε.Ι. Πειραιά, βέβαια και από το Τ.Ε.Ι. Αθήνας.

Βέβαια είμαι και απόφοιτος του Τ.Ε.Ι. Πειραιά, αλλά δεν θα έλεγα ότι λέει κάτι αυτό.

Όσον αφορά στο σχέδιο νόμου, τώρα. Θα περίμενε κανείς να υπάρξει ένα σχέδιο νόμου, που θα έκανε αναδιάταξη της Ανώτατης Εκπαίδευσης, αφού πρώτα είχε προηγηθεί μια συστηματική μελέτη για την ανάγκη αναδιάταξης χωροταξικής και βέβαια, σε αυτήν θα έπαιρναν μέρος ουσιαστικά όλα τα Κόμματα, γιατί είναι διαχρονική και πολυκομματική ευθύνη όλων των πολιτικών δυνάμεων, που, μέχρι τώρα, άσκησαν εκπαιδευτική πολιτική.

Βέβαια, το Υπουργείο Παιδείας δεν μου δίνει τη χαρά να στηρίξω το νέο εγχείρημα για τους εξής απλούς λόγους. Πρώτον, επειδή δεν αποτελεί μια προσπάθεια συνολικής αναδιάταξης Ανώτατης Εκπαίδευσης, ώστε να μπορέσουμε να δούμε πώς εντάσσεται η νέα προσπάθεια, που εντάσσεται, σε ποια στρατηγική. Και βέβαια, δεν αφορά και την αναδιάταξη, την αναβάθμιση, για πολλοστή φορά των Τ.Ε.Ι. όλης της χώρας.

Είναι μια αποσπασματική παρέμβαση για δύο Ιδρύματα του τεχνολογικού τομέα και φοβάμαι ότι αυτή η επιλογή θα έχει σαν αποτέλεσμα και να προκαλέσει νέες συγχύσεις και αμφισβητήσεις συνολικά του τεχνολογικού τομέα και ιδιαίτερα των Τ.Ε.Ι., που δεν θα μπορέσουν να συγχωνευτούν, με πανεπιστήμια ή με άλλα ιδρύματα, όπως τα δύο συγκεκριμένα.

Γι' αυτό πρέπει όσοι είναι ένθερμοι υποστηρικτές αυτής της διαδικασίας να ξανασκεφτούν τι άλλες παρεμβάσεις απαιτούνται, ώστε αυτό το εγχείρημα να είναι προάγγελος μιας συνολικής αναδιάταξης της Ανώτατης Εκπαίδευσης.

Το δεύτερο στοιχείο είναι ότι πραγματικά θα υπάρξει νέα αμφισβήτηση και των πτυχιούχων του Πανεπιστημίου Δυτικής Αττικής, που είναι υπό ίδρυση, διότι υπάρχουν γκρίζες ζώνες και στο παρόν σχέδιο νόμου και βέβαια, δεν υπάρχει καμία ρητή μεταβατική διάταξη, κυρίως, για τους πτυχιούχους των Ιδρυμάτων, συνολικά, της Ανώτατης Εκπαίδευσης και, βέβαια, επί της ουσίας το εγχείρημα για το Πανεπιστήμιο Δυτικής Αττικής δεν διαφοροποιεί κάτι ουσιαστικό, αφού διατηρούνται οι ίδιες πιστωτικές μονάδες, αφού είναι τετραετείς οι σπουδές κ.ο.κ..

Άρα, η μέριμνα ή η πρόνοια στο σχέδιο νόμου για κατατακτήριες, ώστε όποιος θέλει να πάρει το πτυχίο του Πανεπιστημίου, δεν έχει καμία πρακτική αξία και δεν ξέρω, γιατί θα μπουν σε αυτόν τον κόπο να το κάνουν αυτό, δεδομένου ότι τα ίδια επαγγελματικά δικαιώματα και οι ίδιες ακαδημαϊκές αντιστοιχίσεις των πτυχίων υπάρχουν. Επομένως, προς τι όλη αυτή η προσπάθεια; Το άλλο στοιχείο, που έχει ενδιαφέρον, αλλά αναπαράγει πάλι το παρελθόν μας είναι η διατήρηση μηχανικών δύο ταχυτήτων.

Βέβαια, τα όσα είπε το ΤΕΕ, που ήρθε, κατέθεσε και έφυγε, αμέσως, για τη διάρθρωση των τεχνικών επαγγελμάτων και ιδιαίτερα των μηχανικών, υπάρχουν τελείως διαφορετικές προσεγγίσεις, όχι από εμάς, που υποτίθεται βρισκόμαστε σε έναν – δυστυχώς, έτσι μας έχει κάνει το εκπαιδευτικό σύστημα – «ανταγωνισμό», αλλά και από άλλες προσεγγίσεις, που έχουν γίνει τεκμηριωμένες κ.λπ. Δεν είναι μοναδική η άποψή τους και δεν καταλαβαίνω, γιατί ήρθαν τα είπαν και έφυγαν, χωρίς να αναλογιστούν ότι η πρότασή τους πλήττει, προσβάλλει χιλιάδες πτυχιούχους Ανώτατης Εκπαίδευσης.

Δεν επιλύεται ένα άλλο ζήτημα, που δεν προκύπτει, μέσα από αυτή την προσπάθεια, άρα και εμείς να ήμασταν να συνταυτιστούμε ή να συστρατευθούμε, με την προσπάθεια του Υπουργείου Παιδείας, δεν λύνεται το χρόνιο πρόβλημα των επαγγελματικών δικαιωμάτων, παρά την ύπαρξη του προσφάτως ψηφισθέντος νόμου, τον Αύγουστο, διότι ο τρόπος, με τον οποίο προβλέπεται, στο άρθρο 46, να επιλυθεί αυτή η χρόνια εκκρεμότητα, θα δημιουργήσει νέες καταστάσεις, διότι, όπως είχε συμφωνήσει ο Υπουργός, άμα τη αναλήψει των καθηκόντων του, ότι μόνο με νόμο θα ρυθμιστούν επαγγελματικά δικαιώματα, δεδομένου του παρελθόντος που υπάρχει, διαχρονικά, στον τρόπο, που αναπτύχθηκαν οι Σχολές των Μηχανικών των δύο ταχυτήτων και μόνο με νόμο θα μπορούσε να επιλύσει και είναι, κυρίως, πολιτικό πρόβλημα και όχι τεχνικό, γιατί θα το είχαμε επιλύσει, εάν ήταν διαφορετικά.

Το δεύτερο στοιχείο είναι ποιος κρίνει ότι απαιτούνται Μηχανικοί τετραετούς και πενταετούς φοίτησης. Ποιος το κρίνει; Ούτε διεθνώς αναπτύσσεται τέτοια πρακτική και όπου υπάρχουν τέτοιου είδους δύο κατηγορίες, εκεί τα επαγγελματικά δικαιώματα έχουν αποδοθεί πρωτίστως στους πτυχιούχους τετραετούς φοιτήσεως, γιατί ο άλλος κύκλος αρχίζει και ανοίγει άλλα μέτωπα. Επομένως, θα περίμενε κανείς, με ένα συνοπτικό τρόπο, να περιγραφεί και να οριοθετηθεί το επάγγελμα του πτυχιούχου Μηχανικού τετραετούς φοιτήσεως, ώστε να μην προκληθεί ένα άλλο Σώμα Πτυχιούχων και ιδιαίτερα Μηχανικών και φαντάζομαι, ότι ανάλογα θα συμβούν και με τους Γεωτεχνικούς του Τεχνολογικού Τομέα. Να υπάρξει, λοιπόν, μια αποσαφήνιση, ότι δεν θα μπορεί μια δομημένη συντεχνία να καθορίζει τα επαγγελματικά συμφέροντα των «ανταγωνιστών» τους, γιατί έτσι μας θεωρούν και το έχουν δηλώσει ποικιλοτρόπως και με πράξεις και ενέργειες, σε όλη αυτή τη διαδρομή και έχουν αυτό καταδείξει. Ότι, δηλαδή, μας θεωρούν ανταγωνιστές τους και άρα, πρέπει να μας συνθλίψουν.

Επομένως, γιατί θεωρούμε ημιτελή ή έωλη αυτή την προσπάθεια του Υπουργείου Παιδείας; Γιατί επιχειρεί την εκκίνηση μιας αναδιάταξης της Ανώτατης Εκπαίδευσης, διότι ζητάει, για παράδειγμα, εκ νέου αξιολόγηση των καθηγητών, ενώ έχουν αξιολογηθεί και φαντάζομαι ότι θα εγείρουν σοβαρά προβλήματα, ως προς την εφαρμογή του νόμου.

Επίσης, δεν υπάρχει καμία πρόνοια για τα νέα τμήματα, που δημιουργούνται, αφού δεν υπάρχουν αντίστοιχα στην ισχύουσα τεχνική νομοθεσία. Δηλαδή, δημιουργείτε το περίφημο Τμήμα Ηλεκτρολόγων – Ηλεκτρονικών, που δεν υπάρχει στην εθνική νομοθεσία μια ανάλογη τέτοια ειδικότητα. Υπάρχουν και άλλες δύο νέες ειδικότητες, οι οποίες επίσης θα προκαλέσουν νέα σύγχυση.

Κλείνοντας αυτή την παρέμβασή μου, θα έλεγα ότι δημιουργείται ένα νέο Σώμα και η διαφοροποίηση, έστω και στο επίπεδο ΠΕ και ΤΕ των πτυχιούχων των Τ.Ε.Ι. με αυτούς, που θα προκύψουν από το Πανεπιστήμιο Δυτικής Αττικής. Θεωρούμε ότι είναι ακατανόητη και το μόνο που απαιτεί η κοινωνία μας και η παραγωγική διαδικασία της χώρας είναι να εξαλειφθεί, να εξαφανιστεί αυτή διάκριση μεταξύ ΠΕ και ΤΕ, κυρίως, στη δημόσια διοίκηση, αλλά που αυτή μεταφράζεται ποικιλοτρόπως και στην ελεύθερη ιδιωτική οικονομία. Θα πρέπει να υπάρξει η κατάργησή της για τον εξής απλό λόγο: Δεν έχει σχέση με τα πενταετή - που κακώς διατηρούνται, είναι μια άλλη ιστορία - αλλά έχει να κάνει με τα τετραετή των Πανεπιστημίων και των Τ.Ε.Ι... Είμαστε Ανώτατη Εκπαίδευση και δεν καταλαβαίνω, γιατί αυτός ο διαχωρισμός διατηρείται; Θα μπορεί να βρέθηκε και τρόπος, ώστε να διορθωθεί και αυτή η εκκρεμότητα του παρελθόντος.

Άρα, ένα ζήτημα καλής θέλησης θα ήταν αυτό, δηλαδή, να αρχίσουμε σιγά - σιγά να εξομαλύνουμε τις διαφοροποιήσεις, μεταξύ του ενός τομέα και του άλλου, αφού ανήκουν πλέον στην Ανώτατη Εκπαίδευση και με τις χθεσινές διαρροές, ας πούμε, απαντήσεις - ερωτήσεις του Υπουργείου, αυτό επιβεβαιώνεται και το θεωρώ, πέρα για πέρα εύλογο. Θα το θεωρούσαμε ένα θετικό βήμα εξομάλυνσης προς αυτή την κατεύθυνση και στο τέλος θα πρέπει να συστρατευθούν όλες οι πολιτικές δυνάμεις χώρας και κάθε είδους παρεμβάσεις στην Ανώτατη Εκπαίδευση, φαντάζομαι και στις άλλες βαθμίδες της εκπαίδευσης, θα πρέπει να υπάρχει διακομματική συμφωνία, σε τέτοια ζητήματα, που είναι υψίστης σημασίας.

Επίσης, θα ήθελα να πω το εξής: Ότι θα μπορούσε να υπάρξει μια συνολική αναδιάταξη της Ανώτατης Εκπαίδευσης και να διατηρηθούν οι δύο τομείς, που είναι χρήσιμοι και δεν αποδεικνύεται διαφορετικά, αρκεί να υπήρξαν αναδιαρθρώσεις του τύπου: οι Σχολές Μηχανικών στον τεχνολογικό τομέα, οι Σχολές Ανθρωπιστικών Σπουδών θα πάνε στον λεγόμενο πανεπιστημιακό τομέα. Αυτό θα είχε ενδιαφέρον, θα είχε νόημα και θα έθετε τέρμα σε μια άγονη αντιπαράθεση, μεταξύ πενταετών και τετραετών σπουδών, ιδιαίτερα για τους μηχανικούς και για τους γεωτεχνικούς, που πλέον δεν ανταποκρίνονται στην πραγματικότητα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναγνωστοπούλου Αθανασία, Βαγενά Άννα, Βάκη Φωτεινή, Γεννιά Γεωργία, Θελερίτη Μαρία, Θηβαίος Νικόλαος, Κωνσταντινέας Πέτρος, Κυρίτσης Γεώργιος, Μιχελής Αθανάσιος, Μουμουλίδης Θεμιστοκλής, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Βλάσσης Κωνσταντίνος, Κέλλας Χρήστος, Κεραμέως Νίκη, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Δελής Ιωάννης, Κατσίκης Κωνσταντίνος και Μαυρωτάς Γεώργιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Σπανού.

ΜΑΡΙΑ ΣΠΑΝΟΥ (Πρόεδρος Συλλόγου Αναπληρωτών Νηπιαγωγών): Ευχαριστώ, κύριε Πρόεδρε. Σας ευχαριστούμε που μας δίνετε τη δυνατότητα να σας ενημερώσουμε για τις θέσεις μας στα θέματα του σχεδίου νόμου, που μας αφορούν και που είμαστε σε θέση να γνωρίζουμε πολύ καλά, ως Νηπιαγωγοί της τάξης και ως εκπαιδευτικοί, που υπηρετούμε, κάθε χρόνο, σε όλες τις περιοχές της χώρας μας.

Χαιρετίζουμε τη νομοθετική ρύθμιση του Υπουργείου Παιδείας, που αφορά τη θεσμοθέτηση της υποχρεωτικής δίχρονης προσχολικής αγωγής και εκπαίδευσης και την έναρξη σταδιακής εφαρμογής της. Είναι μια ρύθμιση, που, όταν εφαρμοστεί, σε όλη τη χώρα, τα εκπαιδευτικά οφέλη θα είναι πολλαπλά για όλα τα παιδιά της προσχολικής ηλικίας, 4 έως 6 ετών.

Θεωρούμε θετική τη διακριτότητα των επαγγελματικών δικαιωμάτων και του πεδίου εργασίας των δύο κλάδων, δηλαδή, αυτών που εργάζονται με τα βρέφη και τα νήπια ηλικίας έως 4 ετών, δηλαδή, των βρεφονηπιοκόμων και αυτών, που εργάζονται, με τα νήπια 4 έως 6 ετών, δηλαδή, των νηπιαγωγών. Η πλήρης διακριτότητα συντελεί τόσο στην ενίσχυση της νέας ρύθμισης για την υποχρεωτικότητα του δίχρονου νηπιαγωγείου, αφού η αντιμετώπιση του Υπουργείου, προς όλα τα παιδιά 4 έως 6 ετών, θα είναι ενιαία και ισότιμη σε όσους Δήμους εφαρμοστεί, στην πρώτη φάση, όσο και στην ενίσχυση των πολύ μικρότερων ηλικιακών κατηγοριών. Των ηλικιών, δηλαδή, αυτών, που, λόγω των μέχρι στιγμής μεγάλων ελλειμμάτων σε δομές, αλλά και λόγω της ισχυρής συνοχής της ελληνικής οικογένειας, βρίσκονται στο μεγάλο ποσοστό τους, εκτός των κοινωνικών δομών αγωγής και φροντίδας.

Σύμφωνα με τα επίσημα στοιχεία της ΕΕΤΑ, για το 2016 - 2017, 8.180 παιδιά 3 ετών έμειναν εκτός παιδικών σταθμών. Επομένως, οι ανησυχίες. που προβάλλουν οι συνδικαλιστικοί φορείς της Τοπικής Αυτοδιοίκησης για απώλεια εργασιακών θέσεων βρεφονηπιοκόμων δεν είναι δικαιολογημένες, γιατί οι δομές αγωγής και φροντίδας μπορεί να καλύψουν πολύ μικρότερο αριθμό από το σύνολο των παιδιών της χώρας μέχρι 4 ετών. Αρκεί να αναφέρουμε ότι σύμφωνα με τα στοιχεία του Υπουργείου Εσωτερικών, οι παιδικοί σταθμοί διαθέτουν δυναμικότητα και 79.000 παιδιά, ενώ τα παιδιά 2,5 έως 4 ετών ανέρχονται, κάθε χρόνο, σε 140.000 με 150.000. Συνεπώς, δεν τίθεται κανένα θέμα κατάρρευσης των παιδικών σταθμών.

Η αναβάθμιση του μέχρι πρότινος τμήματος του Τ.Ε.Ι. Προσχολικής Αγωγής, όπου φοιτούν οι βρεφονηπιοκόμοι, σε πανεπιστημιακό τμήμα, είναι αναμφίβολα σωστή. Η μετονομασία του εν λόγω τμήματος σε Τμήμα Αγωγής και Φροντίδας, στην πρώιμη παιδική ηλικία, καθώς και ο καθορισμός της ηλικιακής ομάδας, που απευθύνεται το πρόγραμμα σπουδών του τμήματος, δηλαδή, για βρέφη και νήπια, έως την ηλικία των 4 ετών, ήταν μια απαραίτητη τροποποίηση. Η φροντίδα, η ημερίδα, που υπάρχει και στη διεθνή βιβλιογραφία και έχει επικρατήσει διεθνώς, ως «care», είναι βασικό στοιχείο για τα παιδιά βρεφικής ηλικίας για την καλή συναισθηματική και εκπαιδευτική εξέλιξή τους και αποτελεί μια πολύ σημαντική κοινωνική παροχή, την οποία, ο φορολογούμενος εργαζόμενος γονέας δικαιούται. Επομένως, ο όρος «φροντίδα» είναι σημαντικό να περιλαμβάνεται στη νέα ονομασία του τμήματος, όπου φοιτούν οι βρεφονηπιοκόμοι.

Σχετικά με τους ισχυρισμούς περί «σχολειοποίησης», με τη θεσμοθέτηση της διετούς υποχρεωτικής προσχολικής αγωγής και εκπαίδευσης, οφείλουμε να επισημάνουμε, ως εκπαιδευτικοί, που είμαστε, καθημερινά, με νήπια 4 έως 6 ετών, ότι οι δραστηριότητες, που πραγματοποιούνται, στο νηπιαγωγείο, είναι σύμφωνα με το διαθεματικό ενιαίο πλαίσιο προγράμματος σπουδών, στα πλαίσια των σκοπών και στόχων της πρωτοβάθμιας εκπαίδευσης, με βασικό μέσο μάθησης το παιχνίδι. Συνεπώς, ο ισχυρισμός περί «σχολειοποίησης» είναι πέρα για πέρα ανεδαφικός.

Η προσχολική ηλικία είναι η κρισιμότερη για την ομαλή εξέλιξη κάθε παιδιού, σε όλα τα επίπεδα. Η κατά σειρά καλή δημόσια προσχολική φροντίδα, αγωγή και εκπαίδευση αποτελούν εγγύηση για τα παιδιά, ώστε να έχουν ομαλή ένταξη στο δημοτικό σχολείο. Η θεσμοθέτηση της 14χρονης υποχρεωτικής εκπαίδευσης, σε συνδυασμό, με μια γενναία αύξηση του κρατικού προϋπολογισμού για την παιδεία, που είναι αναγκαία όσο ποτέ άλλοτε, καθώς και την πραγματοποίηση ενός σημαντικού αριθμού μονίμων προσλήψεων εκπαιδευτικών, που πρέπει να γίνουν τη χρονιά, που διανύουμε, είναι οι απαραίτητες κινήσεις, για να υπάρξει η αναβάθμιση της δημόσιας και δωρεάν παιδείας. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε την κυρία Σπανού και για την οικονομία του χρόνου και για τη συγκροτημένη άποψη.

Να σας ενημερώσω ότι, στο σημείο αυτό, έκλεισε ο κύκλος των πρώτων τοποθετήσεων. Μετά τις τοποθετήσεις των Υπουργών, θα ακολουθήσουν ερωτήσεις από τους Εισηγητές και τους συναδέλφους και ένας δεύτερος κύκλος υστερομιλιών.

Καταρχήν, ο κ. Φωτάκης έχει ζητήσει το λόγο. Παρακαλώ, κύριε Υπουργέ.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε.

Δύο σχόλια θα ήθελα να κάνω, πολύ σύντομα. Το πρώτο σχόλιο έχει να κάνει με την απαξιωτική έκφραση του κ. Μπίρμπα, περί «προγραμματάκηδων». Αυτό το αποδίδω στο ότι μάλλον ο κ. Δήμαρχος δεν κατάλαβε ή δεν έχει κατανοήσει τι σημαίνει ερευνητικό πρόγραμμα και τι σημασία έχουν τα ερευνητικά προγράμματα, που εκτελούνται στα ελληνικά Α.Ε.Ι. και Ερευνητικά Κέντρα και στην αναπτυξιακή προσπάθεια της χώρας, αλλά και για χειραφέτηση της κοινωνίας. Αυτό είναι το πρώτο.

Το δεύτερο και πολύ σύντομο. Θα ήθελα να αναφέρω για την παρέμβαση της Ένωσης Ελλήνων Ερευνητών, ότι απόλυτα συμμερίζομαι και τα δύο σχόλια, τα οποία έγιναν. Και το σχόλιο για τη γραφειοκρατία. Πράγματι, η έρευνα απαιτεί ιδιαίτερες συνθήκες, η δυναμική της έρευνας απαιτεί ιδιαίτερη προσοχή, ιδιαίτερη ευελιξία, ελαχιστοποίηση της γραφειοκρατίας, όμως, ταυτόχρονα, διασφαλίζοντας το δημόσιο συμφέρον. Το πρόβλημα, που υπάρχει, είναι ότι οι ΕΛΚΕ και τα Ερευνητικά Κέντρα Ιδιωτικού Δικαίου ανήκουν στους φορείς της Γενικής Κυβέρνησης και εκείνο, το οποίο γίνεται, είναι μια προσπάθεια σύγκλισης όλων των φορέων της Γενικής Κυβέρνησης.

Κατά τη γνώμη μου, θα πρέπει να υπάρξει - και αυτή θα πρέπει να είναι η κατεύθυνση, επίσης, προσπάθεια διατήρησης των συνθηκών ευελιξίας. Αυτό το έχει προσπαθήσει και ο Υπουργός και ο Υπουργός Οικονομικών και εμείς και θα συνεχίσουμε να το προσπαθούμε.

Αυτή τη στιγμή, αυτό που μπορώ να σας πω, είναι ότι αυτό, που γίνεται, με το νόμο αυτόν, είναι η μέγιστη δυνατή παρέκκλιση, όσον αφορά τους ΕΛΚΕ και τα Ερευνητικά Κέντρα Ιδιωτικού Δικαίου, από αυτό, που ισχύει, για άλλους φορείς της Γενικής Κυβέρνησης. Όμως, δεν θα σταματήσει εκεί. Πράγματι, θα υπάρξουν, ακόμη και κατά τη διάρκεια της συζήτησης του νομοσχεδίου αυτού, προσπάθειες προς την κατεύθυνση, που, πολύ σωστά, θέσατε.

Και κάτι ακόμα. Συμμερίζομαι, απόλυτα, το γεγονός ότι θα πρέπει να υπάρξει αναγνώριση της προϋπηρεσίας, ιδιαίτερα για νέους επιστήμονες, που, επί χρόνια, επειδή δεν υπήρχαν αυτές οι δυνατότητες, εργάζονταν με συμβάσεις ορισμένου χρόνου ή ακόμη και με συμβάσεις ανάθεσης έργου. Λοιπόν, θα πρέπει να υπάρξει αναγνώριση αυτής της προϋπηρεσίας, όταν παίρνουν μια θέση στο δημόσιο. Αυτό, άλλωστε, είναι και μέσα στη γενικότερη κατεύθυνση στοιχείων και της δημιουργίας έλξης στους νέους επιστήμονες, ώστε να μείνουν στη χώρα και να εργάζονται στη χώρα. Αυτά θα ήθελα να πω. Για τους άλλους φορείς δεν έχω κάτι ιδιαίτερο να προσθέσω. Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε τον κύριο Υπουργό και να ενισχύσω, λέγοντας ότι επ’ ουδενί, κανείς μας δεν θέλει να απαξιώσει το τεράστιο ερευνητικό έργο και την τεράστια ερευνητική δύναμη και ποιότητα των πανεπιστημίων, που και προστιθέμενη αξία εξασφαλίζουν και μια ειδική ποιότητα στην ανάπτυξη, που δεν είναι μέσα στα παραγωγικά στερεότυπα της χώρας.

Πραγματικά, δίνουν λύσεις και νομίζω ότι η δυναμική αντιμετώπιση της ανεργίας, με βάση το μορφωτικό επίπεδο, που έχει αρχίσει να δίνει αποτελέσματα, νομίζω ότι το πιστοποιεί αυτό, αλλά να πούμε ότι γνωρίζοντας το προφίλ του Δημάρχου, επ ουδενί, δεν έχω την αίσθηση, ότι είχε πρόθεση να θίξει τα ΑΕΙ.

Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Θα συνεχίσω σε αυτό, που είπε, ο κ. Φωτάκης. Είναι απολύτως σαφές, ότι όχι μόνο το Υπουργείο, αλλά και εμείς προσωπικά, δεν συμμεριζόμαστε τέτοιου είδους εκτιμήσεις. Παρόλα αυτά, χωρίς, όπως λέω, να συμμεριζόμαστε ούτε στο ελάχιστο, θα πρέπει πάντα, όταν ακούγονται τέτοια πράγματα, να ελέγχουμε το χαρακτήρα του δημόσιου λόγου. Γιατί και πολλά άλλα πράγματα, που λέγονται, σε αυτές τις αίθουσες, έχουν ένα τέτοιο ιδιόμορφο χαρακτήρα.

Από ό,τι φαίνεται, από τις τοποθετήσεις των Φορέων, ανεξαρτήτως, αν συμφωνούν με τη διαδικασία ή όχι, αποδέχονται και χαιρετίζουν το εγχείρημα, ως σύνολο. Έχει μια σημασία αυτό. Δεν είμαστε πολύ συνηθισμένοι σε αυτή την Αίθουσα να υπάρχει από τους Φορείς μια τέτοια προσέγγιση. «Χαιρετίζω και αποδέχομαι το εγχείρημα», δεν σημαίνει ότι αποδέχονται και όλες τις λεπτομέρειες του νομοσχεδίου, αλλά έχει, όμως μια σημασία, ότι το εγχείρημα αυτό, για το οποίο κανείς δεν μπορεί να έχει παράπονο, ότι δεν υπήρξαν διαβουλεύσεις, ενημερώσεις, συζητήσεις, ανταλλαγή απόψεων κ.λπ., και να ξέρετε ότι διαβούλευση δεν είναι πάντα να βρίσκεσαι με ένα φορέα live.

Στέλνουν οι Φορείς υπομνήματα, έχουν μια αυταπάτη ορισμένα άτομα, φοβάμαι, ότι δεν διαβάζουμε τα υπομνήματα τους ή ότι δεν ξέρουμε τις απόψεις τους. Σας προκαλώ να ελέγξετε όλους εμάς, που είμαστε εδώ, όπως και τα όσα έχουν πει οι εκπρόσωποί σας. Πολλές φορές, ξέρουμε λεπτομέρειες, που μπορεί να διαφεύγουν από σας. Δεν τα κάνουμε πρόχειρα αυτά. Λέω, λοιπόν, να το χαιρετίσουμε, ως θετικό αυτό το κλίμα, γιατί αυτό σημαίνει ότι αν υπάρχει αυτή η διάθεση, σηκώνει και βελτιώσεις, ενώ αν δεν υπάρχει αυτή η διάθεση, προφανώς, δεν μπορεί να βελτιωθεί οτιδήποτε.

Το δεύτερο είναι ότι στις τοποθετήσεις υπάρχουν διαφοροποιήσεις και προβληματισμοί, ως προς ορισμένα ακαδημαϊκά ζητήματα και ορισμένα εργασιακά ζητήματα. Αυτά να τα δούμε, τα έχουμε καταγράψει και σε ορισμένα θα υπάρχει δυνατότητα άμεσων παρεμβάσεων, αλλά σε ορισμένα προτείνω να αφήσουμε λίγο να κυλήσει το εγχείρημα και να δούμε τι γίνεται.

Χτες, κατηγορηθήκαμε ότι υπάρχουν ορισμένα στοιχεία του νόμου του Αυγούστου, που αλλάζουν. Επειδή ορισμένοι εδώ δεν έχουν φαίνεται ισχυρή μνήμη, τον Αύγουστο δηλώσαμε, δημόσια, ότι ένα τόσο περίπλοκο εγχείρημα, σαν αυτό που ψηφίσαμε, για τα πανεπιστήμια και τα ΤΕΙ, προφανώς, θα χρειαστεί κάποιες βελτιώσεις, αλλαγές, προσαρμογές κ.λπ. . Το λέω αυτό, για να μη θεωρηθεί ότι όταν αλλάζει κανείς κάτι, είναι μια αδυναμία. Είναι ορισμένα πράγματα, που τα επιβάλλει η ίδια η ζωή .

Νομίζω, ότι πρέπει να γίνει πολύ σαφές, από εδώ και στο εξής, ότι πρέπει κάποιος, που έρχεται εδώ, επισήμως, να δηλώνει, αν είναι προσωπικές οι απόψεις που εκφράζει ή αν είναι συλλογικές. Εγώ δέχομαι και τις προσωπικές απόψεις, γιατί νομίζω ότι άτομα, που είναι σε θέσεις ευθύνης, έχουν πολύ σοβαρά επεξεργασμένες προσωπικές απόψεις, αλλά πρέπει να είναι σαφές αυτό και να ξέρει ο καθένας εκ μέρους ποιων μιλάει. Έχω ορισμένες, σε αυτό το γενικό επίπεδο, απορίες.

Ο Πρόεδρος της Συνόδου σήμερα τοποθετήθηκε σε ένα εντελώς διαφορετικό κλίμα, εκτός και αν εγώ δεν κατάλαβα καλά. Επίσης συμμετέχει στην Επιτροπή, με την οποία γίνονται οι συνεννοήσεις, ανάμεσα στο Πανεπιστήμιο Πάτρας και το Τ.Ε.Ι. Δυτικής Ελλάδας. Γι' αυτό λέω ότι πρέπει να είμαστε πάρα πολύ προσεκτικοί, σε αυτά τα ζητήματα. Ένα από τα άτομα, που δεν φημίζεται για την αγάπη του, τουλάχιστον, στον Υπουργό Παιδείας, για να μην πω στο Υπουργείο Παιδείας, ο Πρύτανης του Πανεπιστημίου Μακεδονίας και ο οποίος έχει ασκήσει εξαιρετικά σκληρή κριτική για το εγχείρημα συζήτησης, ανάμεσα στα Πανεπιστήμια και τα Τ.Ε.Ι., σήμερα, το πρωί, στέλνει επιστολή στον Πρύτανη του Τ.Ε.Ι. Θεσσαλονίκης, όπου λέει, με γνώμονα το παραπάνω πλαίσιο - ένα γενικό - και σε συνδυασμό με τη συμπληρωματικότητα, οι αλλαγές, που συντελούνται στο χώρο της παιδείας, καθιστούν επιτακτική την ανάγκη εποικοδομητικών συζητήσεων, μεταξύ των ακαδημαϊκών φορέων.

Και θέτουν προ των ευθυνών μας, ως προς την καλύτερη δυνατή επίλυση των ζητημάτων, που ανακύπτουν, λέει ο κ. Ζαμπράνης, με γνώμονα το παραπάνω πλαίσιο και σε συνδυασμό με τη συμπληρωματικότητα των καταστατικών μας στόχων, τόσο οι πρυτανικές αρχές του Πανεπιστημίου Μακεδονίας, όσο και εγώ προσωπικά, είμαστε ανοιχτοί σε κάθε μορφής διάλογο, με τα αρμόδια όργανα του Αλεξάνδρειου Τ.Ε.Ι. Θεσσαλονίκης.

Να καταλάβω και το χαιρετίζω, ότι εδώ αρχίσει να δημιουργείται ένα κλίμα συζητήσεων και διαλόγου, εάν τώρα αυτό, από πίσω, υποκρύπτει άλλου είδους σκοπιμότητες, δεν θέλω να τις σκεφτώ και δεν θέλω να τις σχολιάσω, πλην όμως, δεν γίνεται από τη μια μεριά να υπάρχει μια απίστευτης έντασης κριτική και από την άλλη μεριά, να λέμε μια χαρά είναι αυτά τα πράγματα, μήπως μπούμε και εμείς μέσα;

Εδώ, λοιπόν, θα σας παρακαλέσω πάρα πολύ, παρακαλώ πάρα πολύ τα συλλογικά όργανα να μας πουν οι εκπρόσωποί τους, εάν δεσμεύονται, ως μονάδες ή όχι; Γιατί δεν υπάρχει κανένας λόγος το Πανεπιστήμιο Θεσσαλονίκης να βγάζει αυτή την απόφαση και μετά να πηγαίνουν σε άλλα ιδρύματα και να λένε «τι ωραία, τι καλά, μήπως ενωθούμε μαζί;» Υπάρχει μια ασυνέπεια, κ. Πρύτανη, το λέω, με κάθε σεβασμό στις προσωπικές σας απόψεις, αν τώρα αυτή είναι η πολιτική του Πανεπιστημίου, δεν καταλαβαίνω, γιατί είναι τέτοια ένταση ενάντια στο εγχείρημα για το Πανεπιστήμιο Δυτικής Αττικής, αν είναι, να λεχθεί, ότι υπάρχει πρόβλημα με το Πανεπιστήμιο Δυτικής Αττικής, αλλά δεν μπορούν, μονά – ζυγά, να είναι κερδισμένοι ή χαμένοι κάποιοι.

Ας έρθουμε τώρα σε ορισμένα πολύ πιο συγκεκριμένα ζητήματα, που έθεσαν αρκετοί, το έθεσε και ο κ. Βρυζίδης και η κυρία Βενετίκου, το θέμα της κρίσης των καθηγητών πρώτης βαθμίδας. Έχετε δίκιο, το προσωπικό αυτό κρίθηκε, πολλές φορές και κάποιοι προχώρησαν και κάποιοι όχι και πάει λέγοντας, δυστυχώς, υπάρχει ένα νομικό γκρίζο στοιχείο. Ο λόγος, που προτείνουμε αυτό, το οποίο προτείνουμε, είναι ακριβώς, για να κατοχυρώσουμε, όχι μόνο το επιχείρημα, αλλά και τους συναδέλφους μας. Γιατί, εάν υπάρχει το οποιοδήποτε σκάλωμα νομικού επιπέδου, θα τυραννηθούν συνάδελφοι, που δεν έχουν κανέναν, μα κανέναν απολύτως λόγο, ούτε ακαδημαϊκά, ούτε ηθικά να το υποστούν αυτό. Και πολύ φοβάμαι και κάνω έκκληση στους συναδέλφους, όχι των Τ.Ε.Ι., των Πανεπιστημίων, κυρίως, να σεβαστούν και τη δουλειά, που έκαναν οι συνάδελφοί μας στα Τ.Ε.Ι. και που την κάνουν, αλλά να σεβαστούν και την ακαδημαϊκή τάξη και να μην προσπαθούν να λυθούν προβλήματα, μέσα από δικαστικές διαμάχες.

Η κυρία Διαμαντοπούλου, από ό,τι κατάλαβα, ήταν σε ένα κανάλι, τις προάλλες και είπε ότι είναι απαράδεκτο το εγχείρημα της ίδρυσης Πανεπιστημίου Δυτικής Αττικής και αυτό εγκαινιάζει 25ετείς δικαστικές διαμάχες. Μπορεί να μην ήταν τα ακριβή λόγια, αλλά είμαι σίγουρος, όπως μου μεταφέρθηκε, ότι κρατάω την ουσία. Μακριά, λοιπόν, από τα δικαστήρια, για να λυθούν ακαδημαϊκά ζητήματα.

Τέταρτη βαθμίδα. Το κατανοώ το πρόβλημα, πλην όμως, υπάρχουν διαφορετικά προσόντα και δίνουμε την ευκαιρία σε αυτούς τους συναδέλφους, για αρκετά χρόνια, να μπορέσουν να εκπονήσουν τα διδακτορικά και αμέσως μετά να ενταχθούν σε αυτή την βαθμίδα. Τώρα, εγώ δεν καταλαβαίνω αυτό που είπε η Πρόεδρος της ΑΔΙΠ, η κυρία Παϊσίδου, δεν λέω εάν εκφράζει την ΑΔΙΠ κ.λπ.. Ξεκαθαρίστηκε ότι εκφράζει προσωπικές απόψεις. Αυτό που δεν καταλαβαίνω ...

ΝΙΚΟΛΕΤΑ ΠΑΪΣΙΔΟΥ (Πρόεδρος Αρχής Διασφάλισης και Πιστοποίησης της Ποιότητας στην Εκπαίδευση (ΑΔΙΠ): Δεν το ξεκαθαρίσαμε. Από ό,τι θα θυμόσαστε, όταν στην πρώτη συνεδρίαση της Επιτροπής, που είχαμε συζητήσει το θέμα, είχα πει ότι δεν προλαβαίνω, κάθε βδομάδα, να συγκαλώ συμβούλιο, έτσι ώστε να συζητώ τα θέματα αυτά, που δημιουργούνται και συζητούνται στην Επιτροπή, συμμετέχω, ως πρόσωπο και θα ζητηθεί η γνώμη της ΑΔΙΠ, στο τελευταίο στάδιο. Αυτό δεν έγινε ποτέ, βέβαια.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, κυρία Παϊσίδου. Ήρθατε εδώ να καταθέσετε επί ενός νομοσχεδίου. Εκφράζετε την προσωπική σας άποψη ή την άποψη της ΑΔΙΠ; Ο κ. Γεωργάτος, που είναι Πρόεδρος του Εθνικού Συμβουλίου Παιδείας, είπε το εξής πολύ απλό. Εκφράζω τις προσωπικές μου απόψεις, έχοντας πάρει υπόψη αντιδράσεις και προβληματισμούς, αφού έστειλα το σχέδιο στα υπόλοιπα μέλη, αν καταλαβαίνω σωστά. Στην προκειμένη περίπτωση της ΑΔΙΠ, δεν είναι τόσο δύσκολο να το καταλάβουμε.

ΝΙΚΟΛΕΤΑ ΠΑΪΣΙΔΟΥ (Πρόεδρος Αρχής Διασφάλισης και Πιστοποίησης της Ποιότητας στην Εκπαίδευση (ΑΔΙΠ): Βεβαίως, εκφράζω τις απόψεις του Συμβουλίου, που δεν αφίστανται, προφανώς, από τις δικές μου και, αν θέλετε, σας στέλνω οποιαδήποτε απόφαση επειδή εγώ συζητούσα, κάθε φορά, που συζητούσαμε στην Επιτροπή, συζητούσαμε με το Συμβούλιο και προφανώς ...

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κυρία Παϊσίδου, αφήστε την Επιτροπή. Πείτε μας για το νομοσχέδιο, που κατατέθηκε. Δεν τοποθετείστε για το πόρισμα της Επιτροπής.

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας): Κύριε Πρόεδρε, συγγνώμη. Θα παρέμβω, εδώ πέρα, διότι είναι η πολλοστή φορά, που ο κ. Υπουργός, όταν ακούει κάτι το οποίο δεν πάει με τα νερά του... Ξέρετε, κύριε Υπουργέ, ποια λέξη ακούγεται, από εδώ πίσω, είστε λίγο μακριά, αλλά ακούγεται η λέξη «bullying», όποτε κάποιος …

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Από ποιον ακούγεται η λέξη «bullying»;

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας): Δεν θα σας πω από ποιον ακούγεται. Ακούγεται από πίσω.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Κυρία Κεραμέως, ένα λεπτό και εσείς και η κυρία Παϊσίδου, που, προβάλλοντας ένα προσωπικό, βέβαια λόγο, διακόψατε τον κύριο Υπουργό. Θα παρακαλούσα να ολοκληρώσει ο κύριος Υπουργός και μετά να συζητήσουμε τα ζητήματα. Θα παρακαλούσα να συζητούμε, όχι σε ό,τι ακούγεται, αλλά σε ό,τι η ημερήσια διάταξη λέει. Θεωρώ ως μηδέποτε λεχθέντα τα περί «bullying». Παρακαλώ, συνεχίστε, κύριε Υπουργέ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Σας ευχαριστώ. Λοιπόν, ξεκαθαρίστηκε ότι δεν είναι ξεκάθαρο. Δεν καταργούμε έναν από τους δύο πυλώνες. Δεν είναι σαφές αυτό; Γιατί υπάρχει εδώ μία παρεξήγηση, ότι καταργείται η Τεχνολογική Εκπαίδευση. Τεχνολογική Εκπαίδευση παρέχουν τα ΤΕΙ μόνο; Για να καταλάβω τι γίνεται ακριβώς. Τεχνολογική εκπαίδευση, λοιπόν, είναι η τεχνολογική εκπαίδευση. Ας το καταλάβουμε, μια για πάντα αυτό. Άλλο, εάν ιστορικά, ως υποβαθμισμένη η εκπαίδευση αυτή, ήταν ταυτισμένη με τα ΤΕΙ. Εμείς, λοιπόν, λέμε αναβαθμίζουμε την τεχνολογική εκπαίδευση και μάλιστα και στην Ευρώπη, υπάρχουν συνύπαρξη 4ετών, 5ετών κ.λπ.. Και εδώ είναι το θέμα. Τα χρόνια, το περιεχόμενο, είναι τα προγράμματα σπουδών, είναι τα ερευνητικά προγράμματα, είναι το επίπεδο των διδασκόντων. Να φαίνονται οι κατευθύνσεις, ανάμεσα στα άλλα, που είπε και η κυρία Βενετίκου. Έχει απόλυτο δίκιο, πρέπει να φαίνονται οι κατευθύνσεις. Εάν πρέπει θα το βάλουμε, οπωσδήποτε, στο νόμο.

ΜΑΡΙΑ ΒΕΝΕΤΙΚΟΥ (Πρύτανης στα ΤΕΙ Αθήνας): Ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Παρακαλώ. Κύριε Μήτκα, δεν είναι αυτοσκοπός για την πολιτεία και είμαι σίγουρος ότι συμφωνούμε σε αυτό. Η απορρόφηση των πτυχιούχων να είναι το βασικό κριτήριο, για τα θέματα αναβάθμισης της εκπαίδευσης. Τα πανεπιστήμια δεν είναι θεσμοί, με αποκλειστικό στόχο τη δυνατότητα απορρόφησης των πτυχιούχων. Προφανώς, έχουν και αυτό υπόψη. Αλλά όταν λέτε «και η τεχνολογική εκπαίδευση καταρρέει», γιατί το σημείωσα, ακριβώς, τι είπατε, τι εννοείτε «καταρρέει»; Μπορεί να έκανα λάθος, γιατί «καταρρέει» άκουσα. Για τους ΕΛΚΕ, όμως, νομίζω ότι συμφωνείτε και εσείς. Παρόλα αυτά, που είπατε ότι μαζί ήμασταν στον κ. Τσακαλώτο και η ρύθμιση, στην οποία συμφωνήσαμε εκεί και την οποία θα καταθέσουμε, στην τροπολογία, είναι μία ρύθμιση, που μας καλύπτει όλους και μάλιστα, βελτιώνει το σημερινό καθεστώς.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ): Αν συμβεί αυτό, προφανώς, συμφωνούμε και ευχαριστούμε. Απλώς, το θυμίζουμε, για να συμβεί.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Και συμφωνούμε, απολύτως. Τώρα, προφανώς, δεχόμαστε αυτά, που είπε το Τεχνικό Επιμελητήριο, ως προς το 6,7 τετραετή, πενταετή, να μην τα επαναλαμβάνω. Υπάρχει ένα θέμα μισθολογικό και κυρίως, όταν στα αιτήματα πως τα ΤΕ θα γίνουν ΠΕ. Εδώ υπάρχει ένα τεράστιο πρόβλημα δημοσιονομικού χαρακτήρα. Υπάρχει ένα θέμα, το οποίο είναι και επί της ουσίας, αν θέλετε, αλλά νομίζω ότι πρέπει να το δούμε σιγά – σιγά, βήμα – βήμα και κάθε φορά να λύνουμε ένα από τα ειδικότερα προβλήματα.

Τώρα, δεν θέλω να έρθω στην όποια ένταση και αντιπαράθεση, ως προς τα επαγγελματικά. Αλλά θέλω να χαιρετίσω και εγώ με τη σειρά μου τον Πρόεδρο της Διδασκαλικής Ομοσπονδίας Ελλάδος, ο οποίος σε πολλές τοποθετήσεις του, εδώ, ήταν εξαιρετικά κριτικός, σε πρωτοβουλίες του Υπουργείου Παιδείας και εκφράζει τις απόψεις ενός συλλογικού οργάνου, σήμερα ήταν σε μία διαφορετική κατάσταση, δεν το λέω αυτό, για οτιδήποτε.

Αυτό, όμως, που θέλω να είναι σαφές είναι ότι έκανε μία πολύ σοβαρή ανάλυση της έννοιας της υποχρεωτικότητας. Δηλαδή, εμείς δεν λέμε και το λέω και στον Πρόεδρο του ΚΕΔΕ, που έχω την αίσθηση ότι έχει παρεξηγήσει σχεδόν όλα όσα έχουμε πει, εμείς δεν λέμε ότι από το Σεπτέμβριο είναι παντού υποχρεωτικά. Εμείς τι λέμε; Για πρώτη φορά, μιλάμε για υποχρεωτικό νηπιαγωγείο, διετές προσχολικό. Για να το κάνεις αυτό, δεν μπορείς να το κάνεις, πατώντας ένα κουμπί να γίνει από αύριο. Λέμε, λοιπόν, σε ένα βάθος τριετίας, στο πλαίσιο της υποχρεωτικής 14χρονης εκπαίδευσης, για την οποία επίσης μιλάμε, αρχίζουμε τις προϋποθέσεις, για να ολοκληρωθεί αυτή η υποχρεωτικότητα.

Ποιες είναι αυτές; Αρχίζουμε από φέτος να δίνουμε τη δυνατότητα σε 240 δήμους για τα 2χρονα. Αρχίζουμε την αναβάθμιση των συναδέλφων της εκπαίδευσης, που είναι βρεφονηπιοκόμοι. Αρχίζουμε τη συζήτηση με τους δήμους, είναι βασικό στοιχείο της πολιτικής μας αυτό. Τι θα γίνει με τους παιδικούς σταθμούς; Δεν σας κάνει και σας εντύπωση, στον κύριο Χιωτάκη, αναφέρομαι, ότι για 6 μήνες η πολιτεία, οι δήμοι, δεν μπορούμε να συμφωνήσουμε για τα νούμερα; Κάτι δεν πάει καλά, μπορεί να μην πάει καλά με την πολιτεία, αλλά ας δούμε τι δεν πάει καλά, δεν μπορούμε να συμφωνήσουμε πόσοι έκαναν αίτηση και δεν μπορούμε να συμφωνήσουμε πόσοι δεν απορροφήθηκαν. Και δεν μπορούμε να συμφωνήσουμε πόσοι από αυτούς, που δεν απορροφήθηκαν είναι, επειδή δεν υπάρχουν οι δομές ή είναι επειδή είναι μικρής ηλικίας.

Αυτό σε μία κανονική χώρα θα έπρεπε να το είχαμε λύσει, εδώ και άπειρους μήνες. Θα έπρεπε εσείς να είχατε στείλει τώρα ένα sms, να έχετε τα στοιχεία, θα έπρεπε να δούμε, αν με τα στοιχεία, που έχω εγώ και τα λοιπά. Εγώ έχω στοιχεία, που λένε ότι 32.000 παιδιά, το χρόνο, μένουν εκτός. Πρέπει να βγείτε ή να με διαψεύσετε δημοσίως ή να πείτε δεν είναι 32, είναι 8, είναι γι΄ αυτόν το λόγο και τα λοιπά και τα λοιπά. Αλλά να συμφωνήσουμε ότι από αύριο, όμως - από αύριο, όχι από την άλλη εβδομάδα - αμφότεροι θα βγάλουμε μία ανακοίνωση και θα πούμε ότι τόσα παιδιά κάνουν αίτηση, τόσα παιδιά μένουν έξω και τα λοιπά και τα λοιπά; Νούμερα. Να το συμφωνήσουμε αυτό; Μπορούμε; Διότι αν δεν μπορούμε, σημαίνει ότι κάτι δεν πάει καλά. Εντάξει;

Λέω, λοιπόν, ότι το εγχείρημα το συγκεκριμένο έχει την αναβάθμιση της εκπαίδευσης των Βρεφονηπιοκόμων. Αυτό ανοίγει ένα νέο ακαδημαϊκό πεδίο, διότι το να πάει κανείς στο πανεπιστήμιο, είναι κάτι το οποίο δεν είναι μόνο το νέο πρόγραμμα σπουδών, δεν είναι μόνο το πανεπιστημιακό πτυχίο, είναι οι ερευνητικές δυνατότητες, είναι τα σεμινάρια, είναι η διεπιστημονικότητα, είναι χιλιάδες τέτοια πράγματα. Το δεύτερο είναι ότι εναρμονιζόμαστε, με αυτό, που είναι στο εξωτερικό. Το τρίτο είναι ότι τίποτα από όλα αυτά δεν θα λυθεί, αν δεν συζητάμε και με την Τοπική Αυτοδιοίκηση και το τέταρτο –και έχει πολύ μεγάλη σημασία αυτό – είναι ότι πρέπει να ενισχύσουμε και την εκπαίδευση και τις δυνατότητες των Νηπιαγωγών. Οι συνάδελφοι αυτοί κάνουν επίσης μια εξαιρετικά σοβαρή δουλειά. Μη θεωρούμε και εκεί ότι όλα είναι στον αυτόματο πιλότο. Και εκεί υπάρχουν χιλιάδες αιτήματα, τα οποία επίσης πρέπει να τα δούμε.

Λέμε, λοιπόν, ότι το προσχολικό, όντως, έχει μία λογική του ενιαίου, μέχρι να πάνε στο δημοτικό, χωρίζεται, είναι διακριτότατο, σαφέστατο και, πραγματικά, νομίζω πρέπει να συζητάμε για το πώς θα γίνει. Και χαίρομαι, σήμερα, ότι τα επιμέρους αιτήματα συζητήθηκαν, αυτοτελώς και δεν συζητήθηκαν, σε αντιπαράθεση με τα αιτήματα του άλλου κλάδου. Διότι τέτοιου είδους εντάσεις, νομίζω, δεν βοηθάνε τις συζητήσεις, μεταξύ μας και πραγματικά νομίζω ότι σήμερα δεν δημιουργήθηκε ένα τέτοιο πρόβλημα.

Για τους ιδιωτικούς παιδικούς σταθμούς, γιατί δεν θέλω να θεωρηθεί ότι δεν το συζητάμε, κοιτάξτε, η Πολιτεία έχει μια πολιτική να εξασφαλίζει αυτά, που έχει δεσμευτεί. Οι ιδιωτικοί παιδικοί σταθμοί, προφανώς, είναι ιδιωτικές επιχειρήσεις, που επιτελούν ένα κοινωνικό έργο. Να συζητήσουμε μαζί τους; Συζητάμε σε ένα βαθμό μαζί τους, αλλά δεν είναι δυνατό, θα μου επιτρέψετε, να διακυβεύεται το θέμα της υποχρεωτικής εκπαίδευσης, όχι υποχρεωτικής, με την έννοια έρχεται ο Εισαγγελέας, παίρνει το παιδί από την οικογένεια, που δεν το στέλνει – δεν υπάρχει τέτοιο πράγμα και δεν υπήρχε και σε άλλες κυβερνήσεις – αλλά με την έννοια της δυνατότητας που δίνει η Πολιτεία στα νέα ζευγάρια. Αυτό δεν πρόκειται να υπονομευθεί, με οποιονδήποτε τρόπο και από οποιονδήποτε, από οποιαδήποτε κοινωνική ομάδα.

Τελείωσα και Πρόεδρε. Σας ευχαριστώ πολύ και εδώ είμαστε για τα υπόλοιπα.

ΝΙΚΟΣ ΦΙΛΗΣ (Προεδρεύων της Επιτροπής): Σας ευχαριστούμε, κύριε Υπουργέ.

Η διαδικασία, που έχουμε να ακολουθήσουμε, είναι ερωτήσεις, που θέλουν να υποβάλουν οι παριστάμενοι και οι παριστάμενες στους εκπροσώπους των φορέων.

Ο κ. Σκουρολιάκος έχει το λόγο.

ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Δεν έχω ερωτήσεις, κύριε Πρόεδρε.

ΝΙΚΟΣ ΦΙΛΗΣ (Προεδρεύων της Επιτροπής): Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Πρόεδρε, ξεκινώ με την Αρχή Διασφάλισης και Πιστοποίησης Ποιότητας της Εκπαίδευσης, την ΑΔΙΠ. Θα ήθελα να ρωτήσω το εξής. Ο νόμος 4485/17 προβλέπει ότι πρέπει να ζητηθεί η γνώμη της ΑΔΙΠ για την ίδρυση του νέου Πανεπιστημίου. Θα ήθελα να ρωτήσω την ΑΔΙΠ, αν ζητήθηκε αυτή η γνώμη, αν υπάρχει κάποιο πρωτόκολλο, κάποιο έγγραφο, που να αποδεικνύει ότι ζητήθηκε αυτή η γνώμη, αν αυτή η γνώμη δόθηκε από την ΑΔΙΠ και εάν δόθηκε, ποια ήταν αυτή η γνώμη της ΑΔΙΠ.

Επίσης, για την ΑΔΙΠ, θα ήθελα να ρωτήσω το εξής. Εάν, κυρία Παϊσίδου, εξ όσων γνωρίζετε, από τις συνεδριάσεις της οκταμελούς επιτροπής, στις οποίες συμμετείχατε, εάν γνωρίζετε, εάν ελήφθησαν υπόψη οι αξιολογήσεις της ΑΔΙΠ, για τα υπό συγχώνευση ιδρύματα και επιμέρους τμήματα και, αν ξέρετε, αν εντάχθηκαν αυτές οι αξιολογήσεις, στο πλαίσιο κάποιας μελέτης σκοπιμότητας ή βιωσιμότητας για το εν λόγω εγχείρημα.

Επίσης, για την ΑΔΙΠ. Το άρθρο 5, παράγραφος 2 του νομοσχεδίου, που συζητάμε, λέει ότι τα προγράμματα σπουδών θεωρούνται πιστοποιημένα, έως την ολοκλήρωση διαδικασίας πιστοποίησης από την ΑΔΙΠ. Εγώ θέλω να ρωτήσω την ΑΔΙΠ, εάν επαρκεί ο χρόνος, για να ολοκληρωθεί η πιστοποίηση των προγραμμάτων, έως τον ερχόμενο Σεπτέμβριο, εάν υπάρχουν οι απαραίτητοι πόροι και γενικά, αν θεωρεί ότι είναι εφικτό να πιστοποιηθούν αυτά τα προγράμματα, μέχρι την έναρξη λειτουργίας του νέου ιδρύματος.

Και τελευταία ερώτηση, για την κυρία Παϊσίδου. Ο κ. Υπουργός μας πληροφόρησε, χθες, κατά τη χθεσινή συνεδρίαση, ότι έχουν εκπονηθεί δύο μελέτες βιωσιμότητας για το συγκεκριμένο νέο Ίδρυμα. Ήθελα να ρωτήσω, εάν εσείς έχετε λάβει γνώση των πορισμάτων των συγκεκριμένων αυτών μελετών και αν αυτές συζητήθηκαν, στο πλαίσιο της οκταμελούς επιτροπής.

Για τον Πρύτανη του Α.Ε.Ι. Πειραιά Τ.Τ., τον κ. Βρυζίδη. Θα ήθελα να ρωτήσω, εάν οι νέες διετείς δομές, που συστήνονται, με το παρόν νομοσχέδιο, εάν θεωρείτε ότι θα είναι ανταγωνιστικές, δεδομένου ότι ο απόφοιτος ΕΠΑΛ μπορεί να λάβει δίπλωμα επιπέδου 5 είτε από τα ΕΠΑΛ, μετά από εννέα μήνες μαθητείας, με αμοιβή και ένσημο είτε από τα ΙΕΚ, μετά από ενάμιση χρόνο σπουδών και θέλω να ρωτήσω πώς κρίνετε τους όρους λειτουργίας αυτών των διετών προγραμμάτων.

Για τον κύριο Μήτκα, με την ιδιότητα του Προεδρεύοντος της Συνόδου Πρυτάνεων. Ήθελα να ρωτήσω, σχετικά με το άρθρο 11, για τις νέες ρυθμίσεις για τους ΕΛΚΕ. Είπατε ότι θεωρείτε ότι είναι επί τα χείρω οι αλλαγές. Θα ήθελα να ρωτήσω, συγκεκριμένα, γιατί θεωρείτε ότι είναι επί τα χείρω, τι δυσχεραίνεται στη διαδικασία χρηματοδότησης των ιδρυμάτων, συγκεκριμένα παραδείγματα να μας πείτε, γιατί θεωρείτε ότι είναι δυσμενέστερες αυτές οι διατάξεις, σε σχέση με τις προηγούμενες;

Για τον κ. Τριανταφύλλου της Συνόδου Προέδρων Τ.Ε.Ι.. Σύμφωνα με το άρθρο 5, παράγραφος 3β΄, με πράξη του προέδρου του εκάστοτε τμήματος, ύστερα από σχετική απόφαση της Συνέλευσης Τμήματος, καθορίζονται τα επιπλέον μαθήματα θεωρητικού χαρακτήρα, τα οποία πρέπει να παρακολουθήσει ένας φοιτητής, ένας φοιτητής, που είναι τώρα, για παράδειγμα, στο Τ.Ε.Ι., εφόσον θέλει εν τέλει να πάρει ένα πτυχίο του πανεπιστημίου και ήθελα να ρωτήσω, εάν το γεγονός ότι πρέπει να πάρει πλέον θεωρητικά μαθήματα, αν θεωρείτε ότι αυτή η κατεύθυνση είναι σωστή για το υπό ίδρυση Πανεπιστήμιο, δεδομένου ότι προέρχεται από τη συγχώνευση δύο αμιγώς τεχνολογικών ιδρυμάτων.

Για την κυρία Κωνσταντοπούλου της Ένωσης Ελλήνων Ερευνητών. Θα ήθελα να ρωτήσω πώς κρίνει το γεγονός ότι με το άρθρο 20 παράγραφος 11 του υπό συζήτηση σχεδίου νόμου, μόνιμοι εκπαιδευτικοί της πρωτοβάθμιας και δευτεροβάθμιας εκπαίδευσης και μέλη του ειδικού εκπαιδευτικού προσωπικού μπορούν να μεταταγούν σε θέσεις ειδικού επιστημονικού τεχνικού προσωπικού των ερευνητικών και τεχνολογικών κέντρων, τη στιγμή, που χιλιάδες νέοι ερευνητές παραμένουν στην ανεργία.

Στον κύριο Γεωργάτο του ΕΣΕΚΑΑΔ. Κύριε Γεωργάτο, αν άκουσα καλά, είπατε ότι δεν έχει συγκληθεί σε σώμα το ΕΣΕΚΑΑΔ, για να συνεδριάσει για το συγκεκριμένο εγχείρημα. Άρα, θα ήθελα να μας επιβεβαιώσετε ότι δεν έχει δοθεί η γνώμη του ΕΣΕΚΑΑΔ, ως νομικού προσώπου, για το συγκεκριμένο εγχείρημα, με βάση, όπως προβλέπεται, στο νόμο 4485/17.

Και κλείνω, κύριε Πρόεδρε, με το εξής. Στην χθεσινή μου τοποθέτηση, αναφέρθηκα ανάμεσα στα άλλα και στη μεγάλη σημασία, που προσδίδει η Νέα Δημοκρατία, στην τεχνική επαγγελματική εκπαίδευση και στους κινδύνους, που θεωρούμε ότι ελλοχεύουν από το εν λόγω νομοσχέδιο, όσον αφορά στην τεχνική επαγγελματική εκπαίδευση. Αυτή η τοποθέτηση, όπως φαίνεται, ενόχλησε και αμέσως δύο Υπουργοί έσπευσαν να πουν ότι για εκείνους, για το ΣΥΡΙΖΑ, είναι πάρα πολύ σημαντική η Τεχνική Επαγγελματική Εκπαίδευση.

Το ότι το ενδιαφέρον αυτό είναι προσχηματικό αποδείχθηκε, με τον πλέον έμπρακτο τρόπο, θα πω το εξής. Ενώ η Νέα Δημοκρατία ζήτησε και επέμεινε να κληθούν εδώ οι λειτουργοί της τεχνικής επαγγελματικής εκπαίδευσης, αυτό απορρίφθηκε από την Κυβέρνηση. Δεν είναι σήμερα μαζί μας κανένας φορέας, που να εκφράζει τους εκπαιδευτικούς της τεχνικής επαγγελματικής εκπαίδευσης Και το λέω τούτο, για δύο λόγους.

Πρώτον, γιατί είναι πάρα πολλές οι διατάξεις, που τους αφορούν, όπως μας εξέθεσε χθες ο κ. Μπαξεβανάκης, αλλά, επιπλέον, υπάρχουν και πολλές διατάξεις, που τους αφορούν έμμεσα, δεδομένου του συγκεκριμένου εγχειρήματος.

*Στο σημείο αυτό η κυρία Κεραμέως καταθέτει το έγγραφο στα πρακτικά.*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, όμως, η ΟΛΜΕ δεν εκφράζει αυτούς τους συγκεκριμένους συναδέλφους; Ο κ. Πρόεδρος λέει «ναι».

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Θα ήθελα, εφόσον η κυρία Παϊσίδου ήταν στην οκταμελή επιτροπή, η οποία επέβλεψε την όλη διαδικασία συγχώνευσης των δύο ιδρυμάτων, για τη δημιουργία του Πανεπιστημίου Δυτικής Αττικής, να μας πει με τι κριτήρια έγιναν οι συγχωνεύσεις των διαφόρων τμημάτων, γιατί έγινε ολόκληρη συζήτηση χθες.

Ήθελα να ρωτήσω την κυρία Βενετίκου, ιδιαίτερα για τη Σχολή Επαγγελμάτων Υγείας και Πρόνοιας, που έχουν βάλει τα ιατρικά εργαστήρια, μαζί με άλλα τέσσερα τμήματα, τελείως ετερόκλητα. Είπε χθες ο κ. Υπουργός ότι το κριτήριο, που έγιναν οι συγχωνεύσεις, ήταν η ακαδημαϊκότητα, αλλά κοιτώντας τις εξωτερικές αξιολογήσεις των τμημάτων, που υπάρχουν στην ιστοσελίδα της ΑΔΙΠ, είδα ότι έχουν συγχωνευθεί τμήματα, που έχουν 165 δημοσιεύσεις, με βάση το 2012 και έχουν μείνει αυτόνομα τμήματα, που δεν αναφέρουν καν αριθμό δημοσιεύσεων. Οπότε, το κριτήριο της ακαδημαϊκότητας, μάλλον έγινε λίγο ελαστικό στις συγχωνεύσεις και πρυτάνευσαν κάποια άλλα κριτήρια. Επίσης, για τη Σχολή Γραφικών Τεχνών και Συσκευασίας, πως έχει βρεθεί – ένα τμήμα, που είναι περισσότερο τμήμα μηχανικών, παρά τμήμα τεχνών – στη Σχολή Εφαρμοσμένων Τεχνών. Μάλλον, έχει εξαφανιστεί τελείως.

Ήθελα να ρωτήσω τον κ. Μήτκα – και τον κ. Ευσταθόπουλο – επειδή έβγαλε η έκτακτη Σύνοδος των Πρυτάνεων, στις 4 Ιανουαρίου 2018, κάποια ανακοίνωση, στην οποία αναφέρει πως ό,τι συγχωνεύσεις και αν γίνουν, πρέπει να γίνουν, εντός ενός ολοκληρωμένου πλαισίου ακαδημαϊκών κριτηρίων και δίνει έμφαση στην ακαδημαϊκή ποιότητα, επάρκεια εργαστηριακών υποδομών, ακαδημαϊκά προσόντα κ.τ.λ., εάν κρίνει ότι τηρούνται στο Πανεπιστήμιο Δυτικής Αττικής, αυτά τα ακαδημαϊκά κριτήρια, που υπήρχαν, σε αυτή την ανακοίνωση. Το δεύτερο έχει να κάνει με τη διάταξη περί μετεγγραφών, που τώρα απελευθερώνονται οι μετεγγραφές των αδελφών, αν θεωρεί ότι αυτό θα δημιουργήσει προβλήματα, στα κεντρικά, αλλά και στα περιφερειακά πανεπιστήμια.

Έχω μια ερώτηση για τον κ. Γεωργάτο. Αναφέρθηκε η κυρία Κεραμέως στο ΕΣΕΚΑΑΔ. Ήσασταν ο συντάκτης του πορίσματος, το 2016, μαζί με τον κ. Γαβρόγλου, τότε, που είχε έρθει στην Επιτροπή Μορφωτικών Υποθέσεων. Αναφέρει για τα Τ.Ε.Ι., ότι θα πρέπει να διαβουλευθούμε και να τα χωρίσουμε στις εξής κατηγορίες. Η πρώτη κατηγορία είναι αυτά, που είναι ήδη ακαδημαϊκά ισοδύναμα με αντίστοιχα πανεπιστημιακά. Η δεύτερη κατηγορία είναι αυτά, που δεν πληρούν παραπάνω προϋποθέσεις, αλλά θα μπορούσαν να το καλύψουν αυτό, μέσα σε μία τριετία και η τρίτη κατηγορία είναι αυτά, που θα πρέπει να συνεχίσουν να υπάρχουν ως Τ.Ε.Ι.. Η ερώτηση είναι, αν όλα τα τμήματα στα δύο αυτά Τ.Ε.Ι. Αθηνών και Πειραιά, εντάσσονται στην πρώτη κατηγορία, κατά τη γνώμη σας, που είναι εφάμιλλα με πανεπιστημιακά και γίνονται κατευθείαν Πανεπιστήμιο Δυτικής Αττικής. Θα ήθελα να μας αποσαφηνίσετε αυτό, που αναφέρατε, για τον καθορισμό των τμημάτων, για ρήξεις και πεδίο συντεχνιών.

Κλείνοντας, θα ήθελα να ρωτήσω τον κ. Κικινή και τον κ. Παπαχρήστο από τη Δ.Ο.Ε. και την Ο.Λ.Μ.Ε., σχετικά με τη διάταξη, που υπάρχει, στο άρθρο 20, παρ. 11, που υπήρχε και παλαιότερα, για κάποιους δασκάλους και καθηγητές, που είχαν διδακτορικό, ότι θα μπορούσαν να πηγαίνουν σε πανεπιστήμια. Τώρα, αυτό επεκτείνεται και στα ερευνητικά κέντρα, ότι δηλαδή, μπορούν να πηγαίνουν και στα ερευνητικά κέντρα. Θεωρείτε ότι αυτό θα αποδυναμώσει την παρουσία δασκάλων και καθηγητών στις τάξεις, δηλαδή, εκεί που έχουμε ελλείψεις προσωπικού, θα έχουμε μεγαλύτερες ελλείψεις προσωπικού ή είναι κάτι, το οποίο δεν θα παίξει και μεγάλο ρόλο; Δηλαδή, το υψηλά καταρτισμένο προσωπικό να φύγει από τις σχολικές τάξεις και να πηγαίνει στα ερευνητικά κέντρα ή στα πανεπιστήμια;

Κύριε Υπουργέ, είπατε για τις μελέτες βιωσιμότητας ότι θα τις έχουμε, φαντάζομαι, μέσα στην επόμενη βδομάδα. Σωστά;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Βλέπω ότι βιαζόσαστε, θα τις έχετε στο τέλος της συνεδρίασης, κατατεθειμένες στα πρακτικά. Θέλετε να σας δώσω, να τις ξεφυλλίσετε στο μεταξύ;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Όχι, μέχρι την επόμενη εβδομάδα.

Κύριε Υπουργέ, βλέπουμε να υπάρχει μια αντιπαράθεση με την ΑΔΙΠ, η οποία είναι η Ανεξάρτητη Αρχή, που αξιολογεί και κάνει και τις πιστοποιήσεις των προγραμμάτων σπουδών και δεν θα θέλαμε να υπάρχει αυτό το κλίμα της αντιπαράθεσης και διάθεση παράκαμψης της ΑΔΙΠ, σε οποιεσδήποτε τέτοιες ενέργειες.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τι εννοείτε αντιπαράθεση;

ΓΕΩΡΓΙΟΣ ΜΑΥΡΩΤΑΣ(Ειδικός Αγορητής του Ποταμιού): Αν είναι προσωπικές οι απόψεις της κυρίας Παϊσίδου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν μπορούμε να το ρωτήσουμε αυτό;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Της έχετε ξανακάνει μια αντίστοιχη επίθεση, σε μια άλλη Επιτροπή, στην Αίθουσα της Γερουσίας, γι' αυτό το λέω.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Πρέπει να προσέχετε τις λέξεις σας. Αντιπαράθεση δεν υπάρχει, υπάρχει μια προσπάθεια να καταλάβουμε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Δεν είναι κακή η αντιπαράθεση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Η ελληνική λέξη «αντιπαράθεση» είναι αυτό που λέει: «αντί παράθεση». Στην προκειμένη περίπτωση, δεν υπάρχει αντιπαράθεση, υπάρχει μια ερώτηση, η οποία ζητά απάντηση, ανεξάρτητα, αν συμφωνεί κανείς με την απάντηση. Είναι διευκρίνιση, η οποία δεν δίνεται.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Εγώ αυτό το λέω, γιατί υπάρχει και μια παράκαμψη της ΑΔΙΠ και του ΕΣΕΚΑΑΔ, στη συγκεκριμένη περίπτωση, με βάση το ν.4485, που ψηφίσαμε, το εντάσσω, μέσα σ' αυτή τη διαδικασία, αν μπορούμε να τους παρακάμψουμε λίγο και να προχωρήσουμε μόνοι μας. Γι' αυτό το είπα, ότι καλό θα είναι να μην υπάρχει αυτό το πράγμα.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Το λόγο έχει η κυρία Παϊσίδου.

ΝΙΚΟΛΕΤΑ ΠΑΪΣΙΔΟΥ (Πρόεδρος της Αρχής Διασφάλισης και Πιστοποίησης της Ποιότητας στην Εκπαίδευση (ΑΔΙΠ)): Ευχαριστώ, απαντώ καταρχάς στις ερωτήσεις της κυρίας Κεραμέως. Καταρχάς, δεν ζητήθηκε η γνώμη της ΑΔΙΠ, με την έννοια, που το εκφράζετε, δηλαδή, με επιστολή και πρωτόκολλο κ.λπ.. Δεύτερον, οι αξιολογήσεις, τις οποίες επικαλούνται τα δύο ΑΕΙ, αφορούν στις ιδρυματικές αξιολογήσεις. Θέλω να τονίσω ότι αυτές οι αξιολογήσεις αφορούν στις υποδομές, στη στρατηγική και τις υπηρεσίες, που προσφέρουν τα ιδρύματα και όχι στις αξιολογήσεις των προγραμμάτων σπουδών. Οι αξιολογήσεις των προγραμμάτων σπουδών έγιναν, στο χρονικό διάστημα, από το 2011, μέχρι το 2014. Είναι κάτι τελείως ξεχωριστό. Πραγματικά, το Τ.Ε.Ι. Αθήνας είχε κριθεί worth of merit, στην ιδρυματική αξιολόγηση, ενώ του Πειραιά είχε κριθεί, αμέσως μετά, με positive evaluation.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Πρόεδρε, συγνώμη, απλά επειδή το ερώτημα δεν απαντήθηκε. Το ερώτημα ήταν, αν αυτές οι αξιολογήσεις, όποιες υπήρχαν, ελήφθησαν υπόψη από τις συνεδριάσεις της οκταμελούς Επιτροπής.

ΝΙΚΟΛΕΤΑ ΠΑΪΣΙΔΟΥ (Προέδρος της Αρχής Διασφάλισης και Πιστοποίησης της Ποιότητας στην Εκπαίδευση, ΑΔΙΠ): Αυτές οι συγκεκριμένες αξιολογήσεις σας είπα αφορούν στα προγράμματα σπουδών από το 2011, μέχρι τις αρχές του 2014.

Όπως ξέρετε, στις αξιολογήσεις υπάρχουν προτάσεις βελτίωσης των προγραμμάτων σπουδών. Γι΄ αυτό δεν γνωρίζω, εάν και σε τι έκταση έγιναν αυτές οι βελτιώσεις, στα προγράμματα σπουδών, όπου υπήρξαν και οι αντίστοιχες συστάσεις.

Για να απαντήσω, συγχρόνως και στον κ. Μαυρωτά, ως προς τα κριτήρια, γιατί συγχέεται η ερώτηση αυτή, με ποια κριτήρια έγιναν οι δημιουργίες των καινούργιων τμημάτων στην Επιτροπή. Τα κριτήρια αυτά, λήφθηκαν ως εξής. Έκαναν εισηγήσεις τα δύο Τ.Ε.Ι., εισηγήσεις, οι οποίες εξέφραζαν τις απόψεις τους, ως προς τη δημιουργία καινούργιων τμημάτων. Αυτές τις εισηγήσεις τις έλαβε το Υπουργείο, τις επεξεργάστηκε μια Επιτροπή του Υπουργείου και κατέληξαν στη δημιουργία αυτών των τμημάτων, όπως παρουσιάζονται, τώρα.

Τώρα, ως προς την πιστοποίηση των προγραμμάτων σπουδών, με ρωτάτε, αν είναι εφικτή η πιστοποίηση τους, μέχρι την ίδρυση. Προφανώς, ο χρόνος είναι ελάχιστος και τέτοια πιστοποίηση δεν είναι εφικτή. Ευχαριστώ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Τον λόγο έχει ο κύριος Βρυζίδης.

ΛΑΖΑΡΟΣ ΒΡΥΖΙΔΗΣ (Πρύτανης ΑΕΙ Πειραιά): Θα ξεκινήσω από την ερώτηση, που έκανε η κυρία Κεραμέως, σε σχέση με τα διετή προγράμματα σπουδών. Εμείς δεν θέλουμε να έχουμε κάποια αντιπαράθεση ή επικάλυψη, με τα ήδη υπάρχοντα προγράμματα, στο πλαίσιο των ΙΕΚ.

Υπάρχουν πάρα πολλοί τομείς, οι οποίοι δεν θεραπεύονται, αυτή τη στιγμή, επειδή είναι υψηλής τεχνολογίας και ας είναι μεσαίο το επίπεδο των εργοδηγών, που πρόκειται να βγουν από αυτές τις ειδικότητες, που δεν μπορούν να θεραπευτούν από τα οποία ΙΕΚ.

Σας έφερα, προηγουμένως, ένα παράδειγμα, που δεν μπορεί κανένα ΙΕΚ να εκπαιδεύσει, π.χ., νέους στον τομέα των ηλεκτροσυγκολλήσεων, σε υποθαλάσσιες λειτουργίες ή σε άλλα θέματα. Υπάρχουν τομείς πάρα πολλοί, που δεν θεραπεύονται.

Και σήμερα και σας το λέω υπεύθυνα και μπορείτε να το διερευνήσετε και εσείς, ότι πάρα πολλές εταιρείες και πάρα πολλοί φορείς καλούν τέτοιου είδους ανθρώπους από το εξωτερικό, προκειμένου να θεραπεύσουν κάποια λειτουργία, την οποίαν θέλουν.

Αυτό δεν είναι να κακό να το αναλάβουν τα πανεπιστήμια. Πρέπει να το αναλάβουν τα πανεπιστήμια. Έχουμε πληθώρα μηχανικών, έχουμε πάρα πολλούς γιατρούς, με πάρα πολλές ειδικότητες στο πανεπιστημιακό επίπεδο, αλλά δεν έχουμε, δυστυχώς και αυτή είναι μια πραγματικότητα, την οποίαν ζούμε, δεν έχουμε υψηλού επιπέδου τεχνητές.

Τα Τεχνικά Επαγγελματικά Λύκεια, τα ΕΠΑΛ και ειδικά τα ΙΕΚ, βγάζουν ορισμένες κατηγορίες μόνο ειδικοτήτων, που καλύπτουν ένα μικρό φάσμα, από τη σύγχρονη τεχνολογία.

Θα μπορούσαν και αυτά, σε συνεργασία με τα πανεπιστήμια, που θα κάνουν το διετή κύκλο να εκσυγχρονίσουν τα προγράμματά τους, γιατί ζω, π.χ., τον εκσυγχρονισμό της γνώσης στην Ναυπηγοεπισκευαστική Ζώνη, που είναι πάρα πολύ δύσκολο. Πάρα πολύ δύσκολη και απαιτητική, στη σύγχρονη εποχή.

Ήθελα να πω και δύο - τρία πράγματα, για να κλείσω την παρέμβασή μου. Το ΑΕΙ Πειραιά Τεχνολογικού Τομέα έχει κριθεί, υπάρχουν αξιολογήσεις. Έχουμε πάρει σε πάρα πολλούς τομείς άριστα, π.χ. στα μεταπτυχιακά, στη συνεργασία με τους φορείς τους παραγωγικούς, σε συνεργασία με την τοπική κοινωνία και γενικότερα, η δραστηριότητα του ιδρύματος και στον ερευνητικό τομέα είναι πάρα πολύ υψηλή.

Έχουμε μεγάλα προγράμματα ευρωπαϊκά και στον ενεργειακό τομέα, αλλά και σε άλλους τομείς, τα οποία είναι πρωτοπόρα.

Θα επανέλθω, μιας και μου δίνεται η ευκαιρία να πω κάτι, κύριε Υπουργέ και θα ήθελα την προσοχή σας. Όντως, το Τμήμα Γραφικών Τεχνών και Συσκευασίας, κακώς βρίσκεται στο κομμάτι της Γραφιστικής. Είναι ένας τομέας καθαρά τεχνικός και καλό θα είναι από το Τμήμα, που το έχετε βάλει στη γραφιστική, σας έχω πει και άλλες φορές, να μεταφερθεί στο τμήμα Βιομηχανικής Σχεδίασης και Παραγωγής. Εκεί ταιριάζει. Μηχανικοί είναι οι άνθρωποι, δεν είναι γραφίστες. Δείτε το λίγο, για να μπορούμε να το θεραπεύσουμε.

Κατανοώ τις ανησυχίες σας, κύριε Υπουργέ, για το θέμα της ένταξης του προσωπικού. Εμείς, όμως, διατηρούμε τη θέση μας και δηλώνουμε ότι αυτή η διάταξη είναι αντισυνταγματική και σαν αντισυνταγματική θα την αντιμετωπίσουμε. Ευχαριστώ πολύ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Να ενημερώσω τα μέλη της Επιτροπής ότι η συνεδρίαση η επόμενη θα είναι την Τρίτη, στις 12.00΄ το μεσημέρι.

Και επίσης, κατατέθηκε τώρα στην Επιτροπή η μελέτη επιπτώσεων του πανεπιστημίου Δυτικής Αττικής, που έχει συνταχθεί από το Υπουργείο Παιδείας, όπως επίσης και τα ζητήματα που αφορούν τις οικονομικές και κοινωνικές επιπτώσεις από τη δημιουργία του Πανεπιστημίου Δυτικής Αττικής, μια ποιοτική προσέγγιση στην περιοχή αναφοράς. Ευχαριστούμε.

Τον λόγο έχει ο κύριος Μήτκας.

ΠΕΡΙΚΛΗΣ ΜΗΤΚΑΣ (Πρύτανης του Αριστοτελείου Πανεπιστημίου και Προεδρεύων της Συνόδου Πρυτάνεων ΑΕΙ): Ευχαριστώ πολύ, κύριε Πρόεδρε.

Σχετικά με τα σχόλια του Υπουργού για τις συναντήσεις μας, θα μείνω στο τελευταίο, που λέει ότι χαίρεται που συζητάμε. Και με τη σειρά μου, χαίρομαι που δίνουμε λίγη χαρά, στον Υπουργό !

Η ερώτηση της κυρίας Κεραμέως, σχετικά με την λειτουργία των ΕΛΚΕ και τα όσα προβλέπονται στο άρθρο 11. Η αλήθεια είναι ότι με τις προβλέψεις του ν. 4485 και με την ένταξη των ΕΛΚΕ στο δημόσιο λογιστικό, έχει δυσκολέψει η διαχείριση των ερευνητικών προγραμμάτων σημαντικά για όλα τα πανεπιστήμια και αυτό σημαίνει πολύ μεγαλύτερη γραφειοκρατία, μεγαλύτερη καθυστέρηση στη διεκπεραίωση και επιβάρυνση των ιδρυμάτων με επιπλέον προσωπικό, διαχειριστικό κόστος.

Έχουμε συνεννοηθεί, όμως και εφόσον το ανέφερε ο κ. Υπουργός, μπορώ και εγώ να πω ότι το προεδρείο συναντήθηκε με τον κ. Τσακαλώτο και με την παρουσία του Υπουργού και συζήτησε αυτό το θέμα. Έχει υπάρξει μια βελτιωμένη έκδοση και θα θέλαμε να τη δούμε να ψηφίζεται, να περιλαμβάνεται στο τελικό κείμενο. Θα ανακουφίσει κάπως την κατάσταση.

Σχετικά με τις ερωτήσεις του κ. Μαυρωτά. Πρώτον, αν τηρούνται τα ακαδημαϊκά κριτήρια, που θεωρεί η Σύνοδος ότι θα έπρεπε να υπάρχουν, στη συγχώνευση των δύο Ιδρυμάτων.

Η Σύνοδος έχει ζητήσει, εδώ και πολύ καιρό, να θεσπιστούν κάποια ακαδημαϊκά κριτήρια και να τηρούνται αυτές οι διαδικασίες. Δεν έγινε δεκτή η πρόταση. Η Σύνοδος δεν συμμετέχει σε αυτή τη διαδικασία. Επομένως, δεν μπορούμε να πούμε μετά βεβαιότητας, αν τηρούνται τα ακαδημαϊκά κριτήρια. Δεν ξέρουμε με ποια ακριβώς κριτήρια έχουν γίνει οι συγχωνεύσεις των σχολών ή των τμημάτων, π.χ. το Τμήμα Βιοϊατρικών Επιστημών περιμένει κάποιος να περιλαμβάνει κάποιες επιστήμες. Τα τμήματα, που έχουν συμπράξει, Οδοντικής Τεχνολογίας, Ακτινοθεραπείας, Ιατρικών Εργαστηρίων δεν είναι ακριβώς αυτό, που θα θεωρούσε κάποιος Βιοϊατρικές Επιστήμες.

Αν θα δημιουργήσουν πρόβλημα οι μετεγγραφές. Κάθε φορά, που γίνεται αλλαγή στις διατάξεις περί μετεγγραφών, δημιουργείται πρόβλημα, δημιουργείται και αναστάτωση στις οικογένειες και στα ιδρύματα. Ανάλογα με το ποσό ελαστική ή πιο σφιχτή είναι η διάταξη, το πρόβλημα επιτείνεται ή όχι, κυρίως, φυσικά προς τα Ιδρύματα του Κέντρου, Αθήνας και Θεσσαλονίκης και αποψιλώνοντας, παράλληλα, τα περιφερειακά τμήματα.

Επίσης, θα ήθελα να θυμίσω ότι υπάρχει και μια απόφαση του Συμβουλίου της Επικρατείας, που λέει, ότι «ένα λογικό ποσοστό προσαύξησης του αριθμού των εισακτέων από μετεγγραφές είναι το 10% και πάνω από 15% αρχίζει και πλήττεται η ποιοτική εκπαίδευση.». Αυτό νομίζω ότι θα πρέπει να το λαμβάνετε υπόψη σας, αλλά επανέρχομαι σε αυτό, που είπα στην αρχική μου τοποθέτηση, ότι δεν είναι καλό να αλλάζει, κάθε χρόνο, το σύστημα μεταγραφών. Εάν είναι ένα, το ξέρουμε όλοι, το εφαρμόζουμε σωστά και οι οικογένειες κάνουν τον προγραμματισμό τους.

Θα μου επιτρέψετε, επειδή δεν θα ξαναμιλήσω, να αναφέρω δύο - τρία πράγματα, τα οποία έχουμε συζητήσει με το Υπουργείο. Θέλουμε μια ρύθμιση για τους επισκέπτες – καθηγητές, σας έχουμε δώσει μια πρόταση νομοθετικής ρύθμισης.

Θέλουμε η εκλογική διευθυντή Πανεπιστημιακής Κλινικής να γίνεται, με τον ίδιο τρόπο, όπως τα πανεπιστημιακά εργαστήρια και μουσεία.

Επίσης, θα θέλαμε να δείτε το άρθρο 19, παράγραφος 7, περίπτωση α΄, που αναφέρεται στη σύνθεση της Κοσμητείας Σχολής, με δύο τμήματα. Σίγουρα, εκεί υπάρχει κάποιο φραστικό λάθος, γιατί λογικό είναι στην Κοσμητεία να συμμετέχουν ο Κοσμήτορας, οι δύο πρόεδροι των τμημάτων και κάποια μέλη ΔΕΠ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το έχουμε λύσει.

ΠΕΡΙΚΛΗΣ ΜΗΤΚΑΣ (Πρύτανης του Αριστοτελείου Πανεπιστημίου και Προεδρεύων της Συνόδου Πρυτάνεων ΑΕΙ): Το λύσατε;

Επίσης, φαίνεται ότι στο νόμο 4472/2017 είχαν προστεθεί οι αναπληρωτές Πρυτάνεις ως οι δικαιούχοι των εξόδων παράστασης, αλλά τώρα, που είναι πια Αντιπρυτάνεις, οι εκλεγμένοι Αντιπρυτάνεις δεν τα δικαιούνται ή δεν τους αναγνωρίζονται. Άρα, θα πρέπει να προστεθούν και οι Αντιπρυτάνεις, σε εκείνη την παράγραφο. Νομίζω ότι αυτό είναι προφανές.

Επίσης, να θυμίσω τα αιτήματα, για να βρούμε έναν τρόπο να αναπληρώνονται οι θέσεις, που κηρύσσονται άγονες ή που κενώνονται, για άλλους λόγους, πλην της αφυπηρέτησης, γιατί στην ουσία δεν δημιουργούν δημοσιονομικό πρόβλημα. Σας ευχαριστώ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Ευχαριστούμε και εμείς τον κ. Πρύτανη του Αριστοτελείου Πανεπιστημίου. Ανταποδίδοντας, βεβαίως, τα αισθήματα χαράς, στα οποία αναφέρθηκε, στην αρχή και του ευχόμαστε καλές Αποκριές και καλά Κούλουμα.

Το λόγο έχει ο κ. Τριανταφύλλου.

ΒΑΣΙΛΗΣ ΤΡΙΑΝΤΑΦΥΛΛΟΥ (Πρύτανης Τριμελούς Γραμματείας ΤΕΙ, Προεδρεύων του Προεδρείου Συνόδου ΤΕΙ): Απαντώ στην ερώτηση της κυρίας Κεραμέως.

Κυρία Κεραμέως, επειδή είμαι πάρα πολύ καλά γνώστης του τι συμβαίνει στην Ευρώπη, για λόγους συμμετοχής μου σε διάφορες επιτροπές. Ένα πρόγραμμα σπουδών για να θεωρείται πλήρες, πρέπει να περιέχει το σύνολο των δεξιοτήτων και των ικανοτήτων, που θα πληροί ο απόφοιτος, ο οποίος θα τελειώσει το πρόγραμμα σπουδών. Χωρίς μια τέτοια βασική αρχή, είναι προφανές ότι το πρόγραμμα σπουδών δεν μπορεί να υπηρετήσει συγκεκριμένους στόχους. Τα μαθήματα ενός προγράμματος σπουδών έχουν συγκεκριμένα μαθησιακά αποτελέσματα, τα οποία ικανοποιούν συγκεκριμένες δεξιότητες και ικανότητες για τα συγκεκριμένα μαθήματα.

Όσον αφορά στη διάταξη, που αναφέρεται στα μαθήματα θεωρητικού χαρακτήρα, δεν ξέρω τι ακριβώς εννοεί «μαθήματα θεωρητικού χαρακτήρα», αλλά στα Τεχνολογικά Εκπαιδευτικά Ιδρύματα υπάρχουν θεωρητικά, εργαστηριακά μαθήματα, αλλά και μικτού τύπου μαθήματα, που περιέχουν θεωρία και εργαστήρια.

Είναι προφανές ότι επειδή εγώ προέρχομαι από ένα Τμήμα, το οποίο συγχώνευσε, από το Σχέδιο «Αθηνά» τέσσερα άλλα Τμήματα, σας πληροφορώ ότι αυτή η διαδικασία είναι εξαιρετικά επίπονη, διήρκησε 2,5 χρόνια, διότι έπρεπε να λύσει μικρολεπτομέρειες του τύπου ότι βρέθηκαν φοιτητές που προσπαθήσαμε να αντιστοιχίσουμε το πτυχίο τους, γιατί δεν έβγαζαν 240 μονάδες, έβγαζαν 39,5. Είναι προφανές ότι είναι μια πάρα πολύ δύσκολη διαδικασία και νομίζω ότι τα Τμήματα θα πρέπει να προσέξουν πάρα πολύ να μην αλλοιώσουν το χαρακτήρα των αποφοίτων, που είχαν, προηγουμένως.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Ευχαριστούμε, τον κ. Τριανταφύλλου.

Το λόγο έχει η κυρία Βενετίκου.

ΜΑΡΙΑ ΒΕΝΕΤΙΚΟΥ (Πρύτανης ΤΕΙ Αθήνας): Γνωρίζω ότι ο κ. Μαυρωτάς έκανε μια ερώτηση, ενώ έλειπα.

Όσον αφορά την ΣΕΥΠ, τη γνωρίζω πάρα πολύ καλά, γιατί έχω διδάξει σε όλες τις σχολές. Επομένως, δικαιούμαι να μιλήσω και για όλες.

Η ΣΕΥΠ είναι ένας χώρος, με πραγματικά μοναδικά αντικείμενα και αν θέλαμε να είμαστε, με ανοιχτό πνεύμα, η ΣΕΥΠ θα μπορούσε να είναι ένα μικρό Πανεπιστήμιο, από μόνη της. Προσφέρει πολλές δεξιότητες και έχει σχολές, με μεγάλη απορροφησιμότητα, παράλληλα τα παιδιά, όταν μπαίνουν, μπαίνουν με υψηλότερες βάσεις από πολλά πανεπιστημιακά τμήματα είτε το θέλουμε είτε όχι.

Ο κ. Μαυρωτάς ρωτούσε για τα Ιατρικά Εργαστήρια και για τη Σχολή Γραφικών Τεχνών.

Συμφωνώ με τον κ. Βρυζίδη, ότι τη Σχολή Γραφικών Τεχνών δεν την έχουμε χειριστεί καλά, διότι δεν είναι αυτό το αντικείμενο, όπου βρίσκεται, ανήκει αλλού και θα έπρεπε αυτό να το διερευνήσουμε καλύτερα.

Όσον αφορά στα Ιατρικά Εργαστήρια, που εντοπίσατε και σας ευχαριστώ, το ξέρετε πολύ καλά ότι αυτό το τμήμα παράγει απόφοιτους, που στηρίζουν την κλινική και την ερευνητική πράξη και διεθνώς, φέρονται ως Laboratory Scientist ή ως Biomedical Scientist και είναι Regulated στην Ε.Ε. και αυτό ισχύει και στην Αμερική.

Είναι γεγονός ότι εφαρμόζουν ποικίλες μεθόδους και είναι γεγονός ότι συμμετέχουν ενεργά στο κλινικό μέρος, το οποίο στηρίζουν. Για παράδειγμα, δεν θα την κάνω εγώ την εξέταση της γενικής αίματος, αλλά εκείνος θα μου δώσει και εγώ θα αξιολογήσω τα αποτελέσματα και επίσης, στηρίζουν το ερευνητικό έργο. Φυσικά, δεν θα τις κάνω εγώ τις εξετάσεις, δεν έρχονται και τις βλέπουμε; Το ξέρουμε όλοι.

Αυτό το Τμήμα έχει 13 μέλη ΔΕΠ, ανήκω εκεί και γι' αυτό θα απέφευγα να μιλήσω, για να μη θεωρηθεί ότι υπερβαίνουν το θεσμικό μου. Ωστόσο, έχει όλα τα κριτήρια για την αυτονομία, αφού έχει περίπου 15 μέλη ΔΕΠ και έχει πολλές δημοσιεύσεις, δύο Μεταπτυχιακά Προγράμματα, το ένα αυτόνομο «Τεχνολογία στη Διάγνωση» και το άλλο στις Τεχνολογίες των Παιδαγωγικών, που είναι διατμηματικό, με τη νέα σχολή, που ήταν πριν Προσχολικής Αγωγής.

Επομένως, έχει πολύ καλή αξιολόγηση από την ΑΔΙΠ, πολύ καλή απορροφησιμότητα και γενικά, αν με ρωτούσατε εμένα γι΄ αυτά τα κομμάτια της ΣΕΥΠ, θα έλεγα ότι ανεξάρτητα είναι τα Ιατρικά Εργαστήρια, Biomedical Laboratory Scientist, η Ραδιολογία και η Οπτική Οπτομετρία. Αυτά είναι παντού ανεξάρτητα. Δεν μιλώ για τίποτε άλλο.

Πάντως, θέλω να τονίσω το θέμα της δυσκολίας της διοίκησης των συγχωνεύσεων πέντε τμημάτων σε ένα. Θα γίνει με πολύ μεγάλη δυσκολία.

Επίσης, θέλω να πω ότι ζητήσαμε καλύτερη αναδιάρθρωση, γιατί ένα - δυο από αυτά τα τμήματα, όχι το δικό μας, ούτε και της Οπτικής - Οπτομετρίας, δεν είχαν τα απαραίτητα μέλη ΔΕΠ, που είχε ζητήσει η Επιτροπή. Ως αντικείμενο, είναι παντού ανεξάρτητο. Ελπίζω να ληφθούν υπόψη αυτά. Ευχαριστώ τον Υπουργό, που θα δώσει σημασία στις εξωτερικές κατευθύνσεις, γιατί αυτό θα γίνει τεράστιο πρόβλημα. Ευχαριστώ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Το λόγο έχει ο κ. Ευσταθόπουλος.

ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της ΠΟΣΔΕΠ): Ευχαριστώ, κύριε Πρόεδρε. Θα θέλω να επισημάνω το θέμα της ατυχούς τοποθέτησης του Δημάρχου Αιγάλεω για το θέμα των προγραμμάτων και των «προγραμματάκηδων». Επειδή τα προγράμματα παίζουν πάρα πολύ σημαντικό ρόλο, τόσο στη λειτουργία και το έργο των Πανεπιστημίων, όσο και στην ελληνική οικονομία και την ανάπτυξη και επειδή, δυστυχώς, μπορεί από τέτοιες τοποθετήσεις να δημιουργούνται ψευδείς εντυπώσεις στην κοινή γνώμη, θα έλεγα ότι άνθρωποι, που έχουν ένα δημόσιο λόγο, για μια δημόσια τοποθέτηση, να είναι ιδιαίτερα προσεκτικοί στο πώς εκφράζονται, όταν δεν γνωρίζουν καλά κάποιο θέμα. Ασφαλώς και τα προγράμματα είναι πάρα πολύ σημαντικά, συνολικά και για το ελληνικό Πανεπιστήμιο και για την ελληνική κοινωνία.

Στην ερώτηση, που έκανε ο κ. Μαυρωτάς, για τις μεταγραφές, που είναι ένα πολύ σημαντικό ζήτημα, ήταν παράλειψή μου, που δεν το ανέφερα, στην πρωτομιλία μου, η θέση της ΠΟΣΔΕΠ είναι πάγια, εδώ και πάρα πολλά χρόνια, για το θέμα των μεταγραφών. Οι μεταγραφές δημιουργούν πολύ μεγάλα προβλήματα και στα Πανεπιστήμια υποδοχής και στα Πανεπιστήμια, από τα οποία φεύγει ο φοιτητής. Πολλά περιφερειακά και ακριτικά Πανεπιστήμια κινδυνεύουν να μείνουν χωρίς αντικείμενο, γιατί οι αιτήσεις για μεταγραφές είναι πάρα πολλές, ενώ αντίστροφα δυσχεραίνεται πάρα πολύ το έργο των κεντρικών Πανεπιστημίων.

Για παράδειγμα, στην Ιατρική Σχολή της Αθήνας οι θέσεις των φοιτητών, που μπαίνουν με τις πανελλήνιες είναι 170 και εφέτος, καταλήξαμε να είναι γύρω στους 400 φοιτητές στο πρώτο έτος. Αυτό, όπως καταλαβαίνετε, δεν μπορεί να συμβαίνει. Η θέση της ΠΟΣΔΕΠ είναι πάγια, δεν πρέπει να υπάρχουν μεταγραφές. Είναι και θέμα και ισονομίας των φοιτητών, που μπαίνουν σε κάποιο τμήμα, σε σχέση με άλλους. Ας το προσέξουν τα παιδιά αυτό στις δηλώσεις τους για τα τμήματα, που δηλώνουν.

Επίσης, θα ήθελα να επισημάνω ορισμένα θέματα, που δεν άκουσα να τοποθετήθηκε ο Υπουργός γι΄ αυτά. Είναι το θέμα της ρύθμισης του άρθρου 15, που υπήρχε, στην αρχική κατάθεση του νόμου στη διαβούλευση, η οποία ήταν προς τη σωστή κατεύθυνση και η τελική νομοθέτησή της θα επιλύσει ένα χρόνιο πρόβλημα, τόσο για τα μέλη ΔΕΠ, όσο και για τα Πανεπιστήμια και δεν είναι τυχαίο το ότι αυτή η ρύθμιση έχει έρθει δύο φορές και έχει ξαναβγεί. Είναι κάτι που δείχνει ότι υπάρχει κάποια αναγκαιότητα γι' αυτό.

Ένα άλλο ζήτημα είναι οι διευθύνσεις των κλινικών. Είναι μια εκκρεμότητα, που μπορεί να δημιουργήσει προβλήματα, γιατί υπάρχουν γνωμοδοτήσεις διαφορετικές από τους νομικούς για το ποια διαδικασία θα πρέπει να ακολουθηθεί.

Επίσης, το θέμα με τις άγονες θέσεις ή τις παραιτήσεις είναι ένα σημαντικό ζήτημα για τα Πανεπιστήμια, που δεν δημιουργεί πρόβλημα στον προϋπολογισμό, γιατί το κονδύλι της θέσης υπάρχει.

Επίσης, αυτό το θέμα με την προϋπηρεσία των συμβασιούχων, που θέσαμε και εμείς και η Ένωση Ελλήνων Ερευνητών και αφορά και τους καθηγητές και τους ερευνητές και τους καθηγητές των Τ.Ε.Ι. όλους. Ευχαριστώ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Το λόγο έχει η κυρία Κωνσταντοπούλου.

ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών): Ευχαριστώ, κύριε Πρόεδρε. Θα ξεκινήσω με την ερώτηση της κυρίας Κεραμέως για το ποια είναι η θέση μας, για τη ρύθμιση του άρθρου 20, παράγραφος 11, για τη δυνατότητα, που δίνετε σε εκπαιδευτικούς πρωτοβάθμιας και δευτεροβάθμιας, με διδακτορικό να μεταταγούν στα Ερευνητικά Κέντρα. Όπως θα δείτε και στο Υπόμνημα μας, δεν συμφωνούμε με αυτή τη ρύθμιση και το είχαμε πει και στη διαβούλευση.

Πιστεύουμε ότι αυτό δεν βοηθάει ούτε την Πρωτοβάθμια και Δευτεροβάθμια εκπαίδευση, η οποία θα χάσει μόνιμο εκπαιδευτικό προσωπικό υψηλών προσόντων και σίγουρα, δεν θα ενισχύσει τις ιδιαίτερα εξειδικευμένες υπηρεσίες, που έχουν ανάγκη τα Ερευνητικά Κέντρα. Έχουμε στα Ερευνητικά Κέντρα, εδώ και χρόνια, εξειδικευμένο προσωπικό που δουλεύει, για πολλά χρόνια, με συμβάσεις διαφόρων τύπων και πιστεύουμε ότι θα πρέπει να γίνουν προσλήψεις επιστημονικού και τεχνικού προσωπικού, όπως ζητάμε, δηλαδή, να βγουν νέες θέσεις ερευνητών. Πιστεύουμε και το έχουμε πει πάρα πολλές φορές ότι θα πρέπει να έρθει καινούργιο προσωπικό, τεχνικό και επιστημονικό, στα κέντρα. Συνεπώς, δεν συμφωνούμε με αυτή τη ρύθμιση.

Επίσης, όσον αφορά τις Επιτροπές Ηθικής της Έρευνας, οι οποίες προβλέπονται, σε ολόκληρο Κεφάλαιο, από το άρθρο 21 μέχρι το άρθρο 27, Κεφάλαιο Ε΄, είναι ότι σε πάρα πολλά Ερευνητικά Κέντρα και Πανεπιστήμια λειτουργούν γνωμοδοτικές επιτροπές ηθικής και όσοι είναι από το χώρο των Α.Ε.Ι. και των Ερευνητικών Κέντρων γνωρίζουν ότι αυτές συμβάλλουν, γιατί υπάρχει ένα πολύ αυστηρό και ορθά πλαίσιο για θέματα ηθικής και δεοντολογίας και από τα χρηματοδοτούμενα ευρωπαϊκά προγράμματα. Εμείς λέμε ότι θα πρέπει και τα υπόλοιπα Κέντρα και Πανεπιστήμια, που δεν έχουν αντίστοιχες επιτροπές, να γίνουν και σε αυτά, αλλά να είναι γνωμοδοτικές, γιατί, αν είναι αποφασιστικές, βάζουμε ένα παραπάνω επίπεδο γραφειοκρατίας. Όσοι έχουν υποβάλει προγράμματα, ξέρουν σε τι συνθήκες και τι ξενύχτι κάνει κάποιος, σε ασφυκτικές προθεσμίες, για να υποβάλει πρόγραμμα.

Η Ε.Ε. και μέσω των προγραμμάτων «Horizon» αυτό το έχει λύσει. Υπάρχουν συγκεκριμένες διαδικασίες και γι' αυτό πιστεύουμε ότι θα μπορούσε να μην είναι υποχρεωτικές, γνωμοδοτικές και βεβαίως, να αναβαθμιστεί και ο ρόλος της Εθνικής Επιτροπής Βιοηθικής.

Τέλος, θα ήθελα να αναφέρω ότι μονίμως υπάρχει μια σύγχυση, με τους τίτλους των Ερευνητών. Υπάρχει μια ρύθμιση, στο άρθρο 9, που μιλάει για τα προσόντα των μελών ΔΕΠ, όπου διαφωνούμε, με τη ρύθμιση, αλλά χρησιμοποιείται ο όρος «κύριος Ερευνητής». Έχουμε, πολλές φορές, συζητήσει και έχουμε πει ότι με όλους τους νόμους της Έρευνας, κύριος Ερευνητής είναι ο Ερευνητής Β΄, οπότε θα προτείναμε να αλλάξει ο συγκεκριμένος όρος. Ευχαριστώ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Ευχαριστούμε την κυρία Κωνσταντοπούλου. Το λόγο έχει ο κ. Γεωργάτος, Πρόεδρος Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού, του ΕΣΕΚΑΑΔ, ενός αρκτικόλεξου, που «εισβάλλει» στη ζωή μας.

ΣΠΥΡΟΣ ΓΕΩΡΓΑΤΟΣ (Πρόεδρος Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού (ΕΣΕΚΑΑΔ)): Ευχαριστώ, κύριε Πρόεδρε.

Σε ό,τι αφορά την ερώτηση, που έκανε η κυρία Κεραμέως, ήμουν σαφής, στο προοίμιο της τοποθέτησής μου, ότι δεν έχει συνεδριάσει το Όργανο, ως Νομικό Πρόσωπο, δηλαδή, δεν έχει δώσει τη γνώμη του και οφείλει να τη δώσει.

Από την άλλη μεριά, θα έχετε υπόψη σας ότι το ΕΣΕΚΑΑΔ αποτελείται περίπου από το σύνολο των φορέων, που ακούσατε, ήδη, συν ορισμένους άλλους φορείς του παραγωγικού τομέα. Είμαστε ιδιαιτέρως ευτυχείς ότι οι πρώτες αντιδράσεις, που έχουμε, ας πούμε από την Ελληνική Συνομοσπονδία Επιχειρηματικότητας, είναι εξαιρετικά θετικές.

Επαναλαμβάνω, ότι αφορά το γενικό σχήμα του εγχειρήματος. Άρα, λογικά, δεν θα πρέπει να υπάρξουν και μεγάλες αντιρρήσεις στη Σύνοδο, η οποία θα γίνει μέσα στο επόμενο διάστημα.

Τώρα, επειδή μου έδωσε την ευκαιρία ο αγαπητός κ. Μαυρωτάς, θέλω να σχολιάσω - και περισσότερο, επειδή έχω σχέση με το αντικείμενο - το θέμα της πέμπτης Σχολής, στο Πανεπιστήμιο Δυτική Αττικής. Όπως γνωρίζουμε, όλα τα μέλη και η κυρία Παϊσίδου, που ήταν εκεί και ο κ. Υπουργός και ο κ. Αγγελόπουλος, έγινε μια κάποια συζήτηση, μέσα στην Επιτροπή, γι’ αυτό το πράγμα και η συζήτηση αυτή δεν ήταν εύκολη. Καταλαβαίνετε ότι υπάρχει ένα ετερόκλητο σχήμα, υπήρχαν αντικείμενα, τα οποία είναι αναγνωρίσιμα, με ορισμένα ευρωπαϊκά κριτήρια, ενώ δεν είναι αναγνωρίσιμα, με ορισμένα άλλα ευρωπαϊκά κριτήρια, ως πανεπιστημιακού τύπου αντικείμενα.

Και με την ευκαιρία, να πω και το εξής. Ξέρετε ότι και στην Ευρώπη υπάρχουν τα καλά παραδείγματα και τα κακά παραδείγματα. Έτσι; Προφανώς, δεν θέλουμε να αντιγράψει κανένας το κακό παράδειγμα. Επίσης, ξέρετε ότι και σε ευρωπαϊκό επίπεδο, υπάρχουν συντεχνίες και διαφθορά, επίσης. Δηλαδή, δεν είναι οτιδήποτε ευρωπαϊκό και καλό.

Εκεί, λοιπόν, έγινε μια συζήτηση, η οποία είχε και υψηλούς τόνους, ώρες-ώρες. Προσπάθησα να εκφράσω το εξής παράπονο, γενικότερα. Ήταν ευκαιρία στο Πανεπιστήμιο Δυτικής Αττικής, αλλά και θα είναι ευκαιρία, αν αυτό το επιχείρημα γίνει σε όλη την Επικράτεια, να βλέπουμε το αναπτυξιακό περιεχόμενο, το οποίο έχει η ίδρυση νέων τμημάτων. Και όταν λέω «ίδρυση νέων τμημάτων», δεν εννοώ Τμήματα, που συμμαζεύουν ήδη υπάρχοντα, τα οποία δεν ξέρουμε πώς να τα εντάξουμε και πώς να τα συνταιριάξουμε, αλλά κάτι de novo, κάτι καινούργιο, κάτι το οποίο να ανταποκρίνεται στις καινούργιες συνθήκες.

Λοιπόν, στο πλαίσιο της συζήτησης αυτής, έπεσε στο τραπέζι η πρόταση για τη δημιουργία ενός Τμήματος Βιοϊατρικών Επιστημών, με την έννοια, που υπάρχει, στην Αγγλία. Δηλαδή, όχι σαν ένα τμήμα, που θα προσπαθήσει, τώρα, να συμμαζέψει άλλα πράγματα. Αυτό δεν συγκέντρωσε την απαιτούμενη συναίνεση. Η συναίνεση, όπως λέει και ο κ. Υπουργός, είναι πολύ δύσκολο πράγμα και αυτή η πρόταση δεν συγκέντρωσε την απαραίτητη συναίνεση, για να προκύψει κάτι τέτοιο. Και θέλω να είμαι σαφής και εκφράζω, κυρίως, τον εαυτό μου. Βεβαίως, και υπάρχουν συντεχνίες, βεβαίως και οι συντεχνίες διαμαρτύρονται, με ηχηρό τρόπο. Ξέρετε ότι ειδικά, γι' αυτό το πράγμα, υπήρξαν αντιδράσεις. Εάν σας δείξω το κινητό μου τηλέφωνο, είναι γεμάτο κλήσεις, καθώς προσπάθησαν να με προσεγγίσουν, μέσω χιλίων διαφορετικών δρόμων, αν και είμαι το τελευταίο μέρος στη διαδικασία αυτής της Επιτροπής.

Θέλω να πω ότι οι συντεχνίες είναι ορατές. Και να σας πω και κάτι; Επειδή συμμετέχω και στην ανάλογη πρωτοβουλία, στην Ήπειρο, προφανώς, δεν είναι «άγγελοι». Υπάρχουν σοβινιστικές λογικές – να το πω με πιο «σοφιστικέ» τρόπο - και εντός του Πανεπιστημίου, όπου η κάθε ομάδα προσπαθεί, με κάθε τρόπο, για τα ειδικά της συμφέροντα, τα special interests, που λένε και οι Αμερικανοί. Groups, τα οποία ασκούν πιέσεις.

Αυτό που προσπάθησα να πω είναι ότι σε αυτό το εγχείρημα ελλοχεύει ένας κίνδυνος, διότι, κάθε φορά, που γίνεται μια απόπειρα μεταρρύθμισης - ιδιαίτερα στην Παιδεία - ταυτοχρόνως, ανοίγει ένα πεδίο συντεχνιακών ανταγωνισμών. Κάποτε, η ελληνική πολιτεία θα πρέπει να αρχίσει να ανθίσταται σε αυτό το πράγμα, διότι εάν αυτό το εμβληματικού χαρακτήρα εγχείρημα «αραιωθεί» ή αμαυρωθεί ή στραβώσει, τότε, καταλαβαίνετε, πόσο δύσκολη θα γίνει η επανάληψη του, σε μεγαλύτερη κλίμακα.

Λοιπόν, πρέπει η ελληνική Πολιτεία και με τη συνδρομή όλων των πολιτικών δυνάμεων, να μπορέσει να υπερασπίσει το στρατηγικό ρόλο, που έχει η Πολιτεία, στη χάραξη μιας πολιτικής. Δεν μπορεί να γίνεται δέσμια – να πω τυχαία – του Τμήματος Φυσικοθεραπείας ή Εργοθεραπείας ή των Εργαστηρίων κ.τ.λ.. Και δεν μιλάω στον αέρα, γιατί εγώ τουλάχιστον, φρόντισα να δω και βιογραφικά και απόδοση.

Να συμπληρώσω και κάτι άλλο. Ο κ. Γαβρόγλου είπε ότι υπάρχει μια Έκθεση Σκοπιμότητας. Ξέρετε, ο χώρος της Ανώτατης Εκπαίδευσης έχει χαρτογραφηθεί τρεις φορές. Στη μία φορά, έγινε αυτό το πράγμα, σε ένα βαθμό, όταν το Υπουργείο, ο Τομέας Έρευνας συζητούσε το δάνειο από την Ευρωπαϊκή Τράπεζα Επενδύσεων, για να φτιαχτεί το ΕΛΙΔΕΚ. Κατεγράφησαν, με βαθμό λεπτομέρειας, που δεν θέλετε να ξέρετε και τα Βιομετρικά και η διασπορά. Δεύτερη φορά, έγινε από το γραφείο της κυρίας Αναγνωστοπούλου.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Τα ξέρουμε αυτά, κύριε Γεωργάτε.

ΣΠΥΡΟΣ ΓΕΩΡΓΑΤΟΣ (Πρόεδρος Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού (ΕΣΕΚΑΑΔ)): Ένα λεπτό, να σας πω. Τρίτη φορά, έγινε μια αποτίμηση των πραγμάτων, ενόψει των συζητήσεων, που γίνονταν, με τον ΟΟΣΑ, δηλαδή, είμαι βέβαιος πως ό,τι συζητάμε, αυτή τη στιγμή, είναι απολύτως μετά λόγου γνώσεως. Και αυτή ακριβώς η ευθύνη είναι ιδιοκτησία του Υπουργείου Παιδείας, φαντάζομαι.

Και αν με ρωτήσετε, θα έπρεπε, μέσα στο ίδιο το Υπουργείο Παιδείας, να υπάρχει ένας μηχανισμός αυτού του τύπου, αυτού του μελετητικού στρατηγικού σχεδιασμού.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Δεν τα έχουμε αυτά, κύριε Γεωργάτε.

ΣΠΥΡΟΣ ΓΕΩΡΓΑΤΟΣ (Πρόεδρος Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού (ΕΣΕΚΑΑΔ)): Ναι, το ξέρω, αλλά αυτό, ξέρετε, κυρία Κεραμέως, είναι διαχρονική ευθύνη. Και με την ευκαιρία, που κάνουμε αυτή τη συζήτηση, σε αυτή την κλίμακα, κάποτε, θα πρέπει να αρχίσουμε να συζητάμε γι' αυτό το περίεργο «πινγκ πονγκ» των αντεγκλήσεων, να γίνει μία συζήτηση, πάνω σε αυτήν τη βάση, διότι αυτό θα αφήσει αποτύπωμα, για το μέλλον, στον τόπο.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού) : Άμα γίνει σε αυτήν τη βάση, κύριε Γεωργάτε, δεν θα υπάρχει «πινγκ πονγκ», γιατί τα πράγματα θα είναι λίγο κρυστάλλινα και ξεκάθαρα και μακάρι να γίνει.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Λοιπόν, ευχαριστούμε τον κύριο Γεωργάτο. Το λόγο έχει ο κ. Κικινής, Πρόεδρος της Δ.Ο.Ε..

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος (Δ.Ο.Ε.)): Ευχαριστώ, κύριε Πρόεδρε.

Λοιπόν, χωρίς να θέλω να χαλάσω το καλό κλίμα, που αποτύπωσε ο κ. Υπουργός, οφείλω να σχολιάσω, αρχίζοντας με κάτι, το οποίο το λέμε, συνθηματικά, αλλά έχει, ως σύνθημα, εννοώ, μεγάλη σημασία, όταν διαδηλώνουμε : «Οι εκπαιδευτικοί δεν είναι συντεχνία, παλεύουν για δημόσια και δωρεάν Παιδεία». Και το αναφέρω, διότι, κάθε φορά, που κάνουμε μια τοποθέτηση στη Βουλή, για ένα νομοσχέδιο, το ζητούμενό μας είναι ακριβώς αυτό. Η έγνοια μας για τη δημόσια δωρεάν εκπαίδευση, τη δημόσια δωρεάν παιδεία. Έτσι κι εδώ, λοιπόν, με αυτόν το γνώμονα τοποθετηθήκαμε.

Εσείς, βέβαια, αγγίξατε τη διαφωνία μας στην τοποθέτηση, κύριε Υπουργέ, που είναι ακριβώς, αυτή η σταδιακή εφαρμογή. Και τι εννοώ. Εννοώ ότι εμείς είπαμε ότι, όπως το 2006, το ένα έτος έγινε, εκείνη τη στιγμή και μετά έγινε ένας αγώνας δρόμου να υπάρξουν δομές, 392 νηπιαγωγεία, σε 4 χρόνια, είναι μια καλή επίδοση, κάτι ανάλογο πιστεύουμε ότι πρέπει να γίνει και τώρα, ακριβώς, για να μην υπάρχει ο κίνδυνος να ξηλωθεί όλο αυτό, το οποίο στήνεται τώρα, στην πορεία.

Επίσης, για την Υπουργική Απόφαση, που αναφέρεται, στο άρθρο 5, ότι για τους μαθητές, που αποφοιτούν από το νηπιαγωγείο, χορηγείται τίτλος, ο οποίος χρησιμεύει για την εγγραφή στο δημοτικό και ο τύπος του οποίου θα καθορίζεται, με απόφαση του Υπουργού Παιδείας, Έρευνας και Θρησκευμάτων, θα θέλαμε να το βλέπαμε, εδώ, αποτυπωμένο, όπως ακριβώς θα είναι. Κι αυτό, διότι είχαμε κάνει μια σχετική συζήτηση, στο Υπουργείο Παιδείας, για τα χαρακτηριστικά, που πρέπει να έχει αυτός ο τίτλος και τι να εξασφαλίζει. Και το λέω, όχι για αντιπαράθεση.

Δε το λέω για αντιπαράθεση, αλλά γιατί θεωρώ ότι είναι πολύ χρήσιμο να χτίσουμε το μέλλον της δημόσιας εκπαίδευσης και εκεί πρέπει να στοχεύουν οι κουβέντες μας. Επειδή έγινε και μεγάλη κουβέντα για το κτιριακό, τόσο σε επίπεδο δυνατοτήτων του Υπουργείου Παιδείας, όσο και στο επίπεδο δυνατοτήτων του δήμου.

Κοιτάξτε να δείτε, όλοι μας αναδεικνύουμε, πάντοτε, τα κτιριακά προβλήματα, γιατί αυτό πρέπει να κάνουμε προς όφελος των παιδιών. Εδώ, θα χρησιμοποιήσω ένα κείμενο, που θα σας το διαβάσω σύντομα και με αυτό θα κλείσω. «Η εθνική ανάγκη, η δημιουργία νέων δημοτικών βρεφονηπιακών σταθμών, σε όλη τη χώρα, μπορεί να αποτελέσει ένα θετικό βήμα. Η επιδότηση, έως και 75.000 € , για τη δημιουργία μέχρι δύο νέων τμημάτων, σε υφιστάμενους δημοτικούς παιδικούς σταθμούς, ωστόσο, αυτό είναι σταγόνα στον ωκεανό και σε καμιά περίπτωση δε λύνει το τεράστιο πρόβλημα έλλειψης δομών.».

Αυτό το είπε ο κ. Πατούλης, στις 4/1/2018. Με αυτό, θέλω να πω ότι σε όλα τα επίπεδα της δημόσιας εκπαίδευσης και σε επίπεδο δημοτικών σταθμών και νηπιαγωγείων, υπάρχουν κτιριακά προβλήματα και να μην κρυβόμαστε, πίσω από το δάκτυλό μας. Ούτε άνθρωποι θα μείνουν στο δρόμο, με την εφαρμογή της δίχρονης προσχολικής αγωγής, ούτε θα εξαφανισθεί το έργο των παιδικών σταθμών, αλλά πρέπει να σκύψουμε, με νηφαλιότητα, πάνω από το πρόβλημα. Φυσικά, θέλω να πιστεύω ότι η αναφορά της ΚΕΔΕ, που λέει, στο συνέδριο της, από Νοέμβριο, μέχρι Δεκέμβριο του 2017, ότι γι' αυτό το λόγο προτείνει τη διοικητική μεταφορά των λειτουργούντων νηπιαγωγείων στους δήμους και να τους θεσμοθετηθεί η συγκρότηση νέων νηπιαγωγείων από τους δήμους. Συνταγματική αναθεώρηση, με λίγα λόγια, που θα αλλάζει το που είναι η ευθύνη των νηπιαγωγείων. Αυτό δεν ισχύει και καταλαβαίνουν όλοι ότι τα νηπιαγωγεία πρέπει να είναι στη δημόσια εκπαίδευση, ως βάση και πυλώνας.

Όσον αφορά στην ερώτηση του κ. Μαυρωτά, για να είμαι ξεκάθαρος, ομολογώ ότι δεν μας απασχόλησε, ως Δ.Σ., στο παρελθόν, μας είχαν απασχολήσει παρόμοια ζητήματα. Θα μου επιτρέψετε το εξής. Ότι ανθρώπους με προσόντα στην εκπαίδευση, που είναι ικανοί να αναλάβουν οποιαδήποτε θέση, έχουμε πάρα πολλούς και πολλοί απ' αυτούς, επειδή, ως εκπαιδευτικοί, έχουμε και έφεση στη μάθηση, αλλά και μπόλικο ελεύθερο χρόνο, δυστυχώς, εξ αιτίας της αδιοριστίας και της δυνατότητας να κάνουν πάρα πολλά μεταπτυχιακά και λοιπά και να αποκτούν προσόντα, υπάρχει προσωπικό, φτάνει να γίνουν μόνιμοι διορισμοί, ένα μεγάλο ζητούμενο για την εκπαίδευση, το οποίο, εδώ και 8 χρόνια, έχει εξαφανιστεί.

Νομίζω ότι αυτό θα έπρεπε να είναι το επίκεντρο όλων των ερωτήσεων, όλων των Κομμάτων, όταν μιλάμε για την κατάσταση στην εκπαίδευση και όταν νοιαζόμαστε πραγματικά ότι πρέπει να γίνουν μόνιμοι διορισμοί στην εκπαίδευση, όχι για συντεχνιακούς λόγους, αλλά, ακριβώς, γιατί πρέπει και το προσωπικό να είναι τέτοιο και να ανανεώνεται και να μπορούν να βγουν και στη σύνταξη φυσικά οι άνθρωποι, για να μην πάμε σε άλλες αλλαγές, που έχουν γίνει. Μόνιμοι διορισμοί, που θα ανανεώσουν και το προσωπικό και θα δώσουν νέα πνοή στην εκπαίδευση.

ΝΙΚΟΛΑΟΣ ΦΙΛΗΣ (Προεδρεύων της Επιτροπής) : Το λόγο έχει ο κ. Παπαχρήστου.

ΝΙΚΟΛΑΟΣ ΠΑΠΑΧΡΗΣΤΟΥ (Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ)): Κύριε Πρόεδρε, για τα δύο ζητήματα, που αφορούν τη δευτεροβάθμια εκπαίδευση, που έχει να κάνει με την εξέταση των τεσσάρων μαθημάτων, για την απόκτηση του απολυτηρίου, επισημαίνω, για δεύτερη φορά, ότι δεν υπήρξε κανένας διάλογος με το Υπουργείο Παιδείας. Το Υπουργείο Παιδείας δεν έλαβε σοβαρά υπόψη του το τι συνέβη με το γυμνάσιο, που προηγήθηκε αυτό το μέτρο. Ενημερώνω τον Υπουργό Παιδείας, γιατί προφανώς δεν έχει γνώση για το τι γίνεται στη δευτεροβάθμια εκπαίδευση, ότι πλέον τα Αρχαία Ελληνικά και η Χημεία είναι δευτερεύοντα μαθήματα, στην αντίληψη των μαθητών. Επειδή, πολύ απλά, μπήκαμε στην κατηγοριοποίηση των μαθημάτων.

Όσον αφορά στο γυμνάσιο είχαμε πει ότι θα έπρεπε να εξεταστεί το ζήτημα, το αν θα πρέπει να υπάρχουν εξετάσεις ή για όλα τα μαθήματα ή για κανένα μάθημα, ώστε να μην υπάρχει διακριτική μεταχείριση, γιατί περνάει άσχημο μήνυμα στους μαθητές. Αυτό το μήνυμα, πολύ φοβόμαστε, ότι με την κατηγοριοποίηση των μαθημάτων, περνάει και στο λύκειο. Όσον αφορά στο ζήτημα των ειδικοτήτων της συγχώνευσης, σε συγκεκριμένες ειδικότητες, είπαμε ότι πραγματικά δεν υπήρχε λόγος να υπάρχουν.

Σε άλλες, όμως, ειδικότητες είναι βέβαιο ότι εφαρμόζονται νεομνημονιακές λογικές και εφαρμόζεται η λογική «καθηγητής να μπει στη τάξη και όποιος να΄ ναι.». Υπ' αυτή την έννοια, δεν μπορούμε εμείς να συμφωνήσουμε σε ανθρώπους, που είχαν τρίτη ανάθεση στα μαθήματα. Τώρα, με την ενοποίηση των ειδικοτήτων να έρχονται να παίρνουν τα μαθήματα αυτά σε πρώτη ανάθεση και μετά θα έρθει, λίαν συντόμως, απ' ό,τι έχει προαναγγείλει η πολιτική ηγεσία, να μας φέρει σχέδιο για την αυτοαξιολόγηση του εκπαιδευτικού έργου, όπου θα ζητάμε από ανθρώπους, που δεν έχουν διδαχτεί το συγκεκριμένο αντικείμενο, να αξιολογήσουν το έργο, που παρουσίασαν στην τάξη.

Όσον δε αφορά στο ερώτημα, το οποίο ετέθη από τον κ. Μαυρωτά, είναι γνωστό, ότι υπάρχουν σοβαρότατα ελλείμματα στους φιλολόγους ΠΕ2, στους μαθηματικούς ΠΕ3 και στην ενοποιημένη ειδικότητα ΠΕ4, φυσικοί, χημικοί βιολόγοι. Μάλιστα, οι βιολόγοι, κ. Μαυρωτά, είναι αναπληρωτές, ακόμα και στην Αθήνα, δείγμα, δηλαδή, της έλλειψης, που υπάρχει.

Εμείς διαφωνούμε, με την προηγούμενη τοποθέτηση, ότι χάνεται υψηλού κύρους επιστημονικό προσωπικό, γιατί βασική άποψη της Ομοσπονδίας είναι ότι απαραίτητο προσόν, για να διδάξει κάποιος στα σχολεία, είναι το Μπάτσελορ. Είναι ο βασικός τίτλος και από πουθενά δεν προκύπτει ότι το επίπεδο της γνώσης, που προσφέρεται, στη δευτεροβάθμια εκπαίδευση, απαιτεί εξειδικευμένες γνώσεις επιπέδου μάστερ η διδακτορικού. Πάραυτα, όμως, είναι θετικό, όταν υπάρχουν κάποιοι εκπαιδευτικοί, που προχωρούν, σε αυτές τις σπουδές.

Όμως, δεν διαφωνούμε γενικά στο να φύγουν οι εκπαιδευτικοί και να πάνε είτε, ως ειδικό προσωπικό διδακτικό στα πανεπιστήμια είτε στα ερευνητικά κίνητρα, όμως, όσον αφορά στις ειδικότητες, που προανέφερα, θα φύγουν μόνιμοι εκπαιδευτικοί και στη θέση τους θα έρθουν αναπληρωτές, γιατί δεν προβλέπονται μόνιμοι διορισμοί. Υπό αυτή την έννοια, σαφέστατα, κ. Μαυρωτά, δημιουργείται πρόβλημα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Επειδή το είπε για πρώτη φορά, αν δεν κάνω λάθος, ο κ. Πρόεδρος, δεν είστε υπέρ της εξέτασης των τεσσάρων μαθημάτων και είστε υπέρ της εξέτασης όλων των μαθημάτων; Αυτό κατάλαβα.

ΝΙΚΟΛΑΟΣ ΠΑΠΑΧΡΗΣΤΟΥ (Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ)): Όχι, δεν καταλάβατε καλά. Έχουμε τοποθετηθεί, ότι πρέπει να υπάρχει ενιαία αντιμετώπιση των μαθημάτων. Δηλαδή, θα πρέπει να γίνει μια μελέτη και εάν κρίνεται ότι δεν πρέπει να εξετάζονται τα μαθήματα, για παιδαγωγικούς ή οποιουσδήποτε άλλους λόγους, η εξέταση θα πρέπει να αφορά το σύνολο των μαθημάτων, διαφορετικά, θα πρέπει να εξετάζονται όλα τα μαθήματα.

Δηλαδή, είμαστε κατά της διακριτικής μεταχείρισης των μαθημάτων σε ομάδες, όπως είναι η πρώτη δεύτερη και τρίτη, γιατί περνάει πολύ άσχημο μήνυμα στους μαθητές, ότι τα μαθήματα της ομάδας Α΄ είναι σημαντικότερα, σε σχέση με την ομάδα Β΄ ή σε σχέση με την ομάδα Γ.΄ Δηλαδή, είμαστε, κύριε Υπουργέ, αντίθετοι με την κατηγοριοποίηση των μαθημάτων, σε πρωτεύοντα και δευτερεύοντα, με οποιαδήποτε τρόπο, είτε ονομαζόμενα τα μεν, ως πρωτεύοντα και τα δε, ως δευτερεύοντα, είτε με άλλες διαδικασίες, που, όμως, παραπέμπουν σε μια τέτοια κατάληξη. Ακόμα και αν αυτή η κατάληξη έχει να κάνει με την αντίληψη, που, ήδη, οι μαθητές αντιλαμβάνονται από την εκπαιδευτική διαδικασία.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, εξετάζονται τα μαθήματα, το ξέρετε αυτό, ελπίζω. Εξετάζονται όλα, στη διάρκεια της χρονιάς.

ΝΙΚΟΛΑΟΣ ΠΑΠΑΧΡΗΣΤΟΥ(Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ)): Κύριε Υπουργέ, μιλάμε για τις εξετάσεις, στο τέλος.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όλα εξετάζονται και στο τέλος. Εσείς λέτε ή να εξετάζονται όλα ή να μην εξετάζεται τίποτα και διαφωνείτε με το ότι εξετάζονται μόνο τέσσερα.

ΝΙΚΟΛΑΟΣ ΠΑΠΑΧΡΗΣΤΟΥ (Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ)): Βεβαίως, υπάρχει διακριτική μεταχείριση, έχουμε πει και περνάει άσχημο μήνυμα στους μαθητές. Στο γυμνάσιο, επειδή έχουμε και την εμπειρία, αυτό έχει καταγραφεί.

ΝΙΚΟΛΑΟΣ ΦΙΛΗΣ (Προεδρεύων της Επιτροπής) : Ευχαριστούμε για τις διευκρινίσεις. Πάντως, είναι ένα θέμα, το οποίο έχει συζητηθεί διεξοδικά και πολλά χρόνια στην κοινότητα των ειδικών της εκπαίδευσης. Εάν το σχολείο θα βασίζεται στις εξετάσεις και εάν η αξία ενός μαθήματος θα δημιουργείται, μόνο και μόνο, επειδή το παιδί θα δίνει εξετάσεις προαγωγικές στο μάθημα.

Προφανώς, είναι μια αντίληψη, αλλά, εκ των πραγμάτων, εκεί οδηγούμαστε, του σχολείου - εξεταστικού κέντρου. Υπάρχουν πολλοί τρόποι διαπίστωσης των γνώσεων των παιδιών, κατά τη διάρκεια της χρονιάς και πρέπει να βάλουμε στο τέλος ξανά δώδεκα μαθήματα προαγωγικές εξετάσεις, αλλά αυτό είναι μια ανοικτή συζήτηση, επαναλαμβάνω, ανάμεσα στους παιδαγωγούς. Προφανώς, επίσης, δεν έχουμε, απ' ό,τι κατάλαβα, πρωτεύοντα και δευτερεύοντα μαθήματα. Αυτό δεν ισχύει, δεν υπάρχουν πρωτεύοντα και δευτερεύοντα μαθήματα, εδώ και πολλά χρόνια. Αν όσα εξετάζονται στο τέλος, επιπλέον από τις εξετάσεις όλης της χρονιάς, συνιστούν, κατά τη γνώμη σας, ένα καθεστώς πρωτευόντων μαθημάτων, αυτό είναι μια πρωτότυπη αντίληψη, αλλά δεν είναι αυτή η πραγματικότητα η εκπαιδευτική.

ΝΙΚΟΛΑΟΣ ΠΑΠΑΧΡΗΣΤΟΣ (Πρόεδρος της ΟΛΜΕ): Είπα, κύριε Πρόεδρε, ό,τι στήριξη στους μαθητές, αυτό περνάει, ότι τα μαθήματα…

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Ό,τι περνάει στους μαθητές έχει να κάνει με ό,τι λέμε και εμείς, σήμερα εδώ, κύριε Πρόεδρε της ΟΛΜΕ, έχει να κάνει με το πώς λειτουργεί το σχολείο, τι απαιτήσεις έχει η οικογένεια από το σχολείο και πως το σχολείο ανταποκρίνεται ή όχι σε αυτές τις απαιτήσεις, είναι ένα σύνθετο θέμα. Έχει να κάνει με τις εξετάσεις στα Πανεπιστήμια, για το πώς γίνονται και το τι αντικατοπτρίζουν, άρα, μην επισημαίνουμε ένα θέμα τεχνικής υφής, για να επικαλύψουμε ζητήματα βαθιάς εκπαιδευτικής πολιτικής. Φτάσαμε στο τέλος των απαντήσεων, ευχαριστώ όλους τους εκπροσώπους.

ΝΙΟΛΑΟΣ ΧΙΩΤΑΚΗΣ (Μέλος του Δ.Σ. της ΚΕΔΕ): Κύριε Πρόεδρε, συγνώμη, έχω και εγώ να δώσω απαντήσεις, είμαι εκπρόσωπος της ΚΕΔΕ και με ρώτησε και ο Αναπληρωτής Υπουργός, κ. Φωτάκης και ο κ. Υπουργός, απευθείας, πριν αναλάβετε την προεδρία της συνεδρίασης εσείς.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Ζητώ συγνώμη, δεν είχε εδώ σημειωθεί, εάν υπήρχε ερώτηση από τον κ. Υπουργό, όμως, δεν απαντά όποιος θέλει σε δευτερολογία, αυτή τη στιγμή. Παρακαλώ, έχετε το λόγο, κ. Χιωτάκη.

ΝΙΟΛΑΟΣ ΧΙΩΤΑΚΗΣ (Μέλος του Δ.Σ. της ΚΕΔΕ): Σας ευχαριστώ πολύ, κύριε Υπουργέ, ήρθε το sms, το οποίο ζητήσατε, θα μπορούσα να σας το προωθήσω, εάν γνώριζα το νούμερο του τηλεφώνου σας, ήδη. Για το 2017 – 2018, οι αιτήσεις μητέρων ήταν 115.245, από αυτές είχαν πλήρη φάκελο οι 103.839 και έμειναν έξω 11.406, διότι ο φάκελος τους είχε ελλιπή στοιχεία. Επίσης, σε παιδιά, αντίστοιχα, είχαμε 147.786 που είχαν πλήρη φάκελο, τα 133.410, έμειναν, λοιπόν, έξω 14.376 παιδιά και αυτά είναι τα στοιχεία, που τα ζήτησα από την ΕΤΑ και μου τα έστειλαν, μόλις τώρα. Ακόμη, να σας απαντήσω, που είπατε ότι σε πάρα πολλούς Δήμους δεν παίρνουν πολύ μικρά παιδιά.

Δεν έχουν όλοι οι Δήμοι, το πρώτο τμήμα μέχρι τα δυόμισι, αυτή είναι η απάντηση, όχι ότι διώχνουν παιδιά, δεν έχουν το τμήμα, αυτό το τμήμα. Επίσης, ο διάλογος, που κάνετε σήμερα και μας καλέσατε και εμάς, δεν έχει προσκληθεί η ΠΟΕ - ΟΤΑ, η οποία εκπροσωπεί τους εργαζόμενους, στους δημοτικούς παιδικούς σταθμούς και νομίζω ότι αυτό είναι ένα λάθος. Επίσης, κ. Υπουργέ, δεν απαντήσατε για το χρόνο, ο οποίος θα είναι λιγότερος στα νηπιαγωγεία από ό,τι στους δημοτικούς νηπιακούς σταθμούς, τρεις μήνες λιγότερο δουλεύουν οι νηπιαγωγοί και με λιγότερο ωράριο και βεβαίως, δεν έχουν τις ίδιες ειδικότητες. Τέλος, κλείνοντας, η θέση της ΚΕΔΕ, επειδή το αναφέρατε στην αρχή, είναι σαφώς υπέρ του νομοσχεδίου, ένα πρόβλημα, όμως, έχει. Στο 33γ΄, παρακαλώ πολύ, να το αποσύρετε, να συνεχιστεί ο διάλογος, που εσείς είπατε ότι δεν έχει ολοκληρωθεί, δεν έχουμε βρει, είπατε, τα νούμερα. Να ολοκληρωθεί ο διάλογος και σε κάποιο άλλο νομοσχέδιο το φέρνετε.

Πώς θα μπορούσε η ΚΕΔΕ να είναι αντίθετη, κύριε Υπουργέ, όταν ιδρύεται ένα Πανεπιστήμιο; Εγώ και προσωπικά, επειδή ρωτήσατε για το ποιος μιλάει προσωπικά και ποιος όχι, θα σας έλεγα, προσωπικά, ότι όταν ανοίγει ένα Πανεπιστήμιο, κλείνει μια φυλακή, εγώ, με αυτό το αξίωμα μεγάλωσα και το πιστεύω, ακόμη και σήμερα. Άρα, καλά κάνετε και ιδρύετε ένα Πανεπιστήμιο, αλλά ας αφήσουμε τους Δήμους έξω από αυτό το νομοσχέδιο, που έχει τόσο μεγάλη αξία για την ίδρυση του Πανεπιστημίου. Ευχαριστώ πολύ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Ευχαριστούμε τον κ. Δήμαρχο, το λόγο έχει ο κ. Αγγελόπουλος, ο Γενικός Γραμματέας του Υπουργείου Παιδείας.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας Υπουργείου Παιδείας, Έρευνας και Θρησκευμάτων): Κύριε Πρόεδρε, ευχαριστώ. Ζήτησα το λόγο, γιατί είχα το ρόλο του προέδρου της επιτροπής, η οποία κατέθεσε μια πρόταση προς το Υπουργείο Παιδείας. Να επισημάνω, καταρχήν, το γεγονός ότι η Επιτροπή αυτή δεν επέβλεψε τίποτα. Η οκταμελής αυτή επιτροπή δεν επέβλεψε τίποτα, η έννοια της επίβλεψης ενέχει το στοιχείο της εκτελεστικής εξουσίας. Δεν είχε αυτό το ρόλο η επιτροπή. Μάλιστα, η επιτροπή δεν είχε καν νομοθετικό ρόλο, δεν θα μπορούσε να έχει. Η επιτροπή αυτή ήταν μια επιτροπή από ακαδημαϊκούς, όχι μόνο από τα δύο ιδρύματα, πρώην, τέως πρυτάνεις άλλων εκπαιδευτικών ιδρυμάτων και εξέχοντες ακαδημαϊκούς, οι οποίοι ουσιαστικά προσπάθησαν να συνδέσουν απόψεις.

Πώς προέκυψαν αυτές οι απόψεις; Το είπε η κυρία Παϊσίδου, ξεκάθαρα, έκαναν εισηγήσεις τα δύο Τ.Ε.Ι. και άρα, δεν έγινε tabula rasa αυτό το πράγμα, ούτε αυθαίρετα, ήρθαν εισηγήσεις των δύο Τ.Ε.Ι., οι οποίες ήταν αποφάσεις των συλλογικών ακαδημαϊκών τους οργάνων.

ΜΑΡΙΑ ΒΕΝΕΤΙΚΟΥ (Πρόεδρος Τ.Ε.Ι. Αθηνών): *Ομιλεί μη ακουόμενη*.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας Υπουργείου Παιδείας, Έρευνας και Θρησκευμάτων): Λαμβάνοντας υπ' όψιν τις προτροπές της επιτροπής, για να έχουμε όσο πιο ολοκληρωμένες εισηγήσεις γινόταν, αυτό ήταν που ζητήσαμε. Ζητήσαμε ολοκληρωμένες εισηγήσεις, που ήρθαν με αποφάσεις, που όπως το λέτε και εσείς, συλλογικών οργάνων.

ΜΑΡΙΑ ΒΕΝΕΤΙΚΟΥ (Πρόεδρος Τ.Ε.Ι. Αθηνών): *Ομιλεί μη ακουόμενη*.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας Υπουργείου Παιδείας, Έρευνας και Θρησκευμάτων): Μισό λεπτό, δεν σας διέκοψα. Εγώ δεν είπα ότι δεν είχαμε προτροπή, ζητήσαμε ολοκληρωμένες προτάσεις και αυτό ήταν η προτροπή μας. Επίσης, δώσαμε όλοι μαζί στην επιτροπή, συμφωνήσαμε σε άλλα δύο πράγματα, που ένα ήταν το κριτήριο της ακαδημαϊκότητας και το δεύτερο κριτήριο ήταν της βιωσιμότητας. Η βιωσιμότητα νομικά, όπως ξέρετε, στο χώρο τον πανεπιστημιακό, ορίζεται με τα 8 μέλη ΔΕΠ και, βεβαίως υπήρξαν και προτάσεις για δύο τμήματα, τα οποία εκπίπτουν των 8 μελών ΔΕΠ, διότι τα ιδρύματα τα θεώρησαν πολύ σημαντικά, για να υπάρχουν.

ΜΑΡΙΑ ΒΕΝΕΤΙΚΟΥ (Πρόεδρος Τ.Ε.Ι. Αθηνών): *Ομιλεί μη ακουόμενη*.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας Υπουργείου Παιδείας, Έρευνας και Θρησκευμάτων): Το τμήμα κοινωνικών λειτουργών. Δεν σας διέκοψα, θα σας παρακαλούσα πάρα πολύ να μην με διακόπτετε. Υπήρξαν, λοιπόν, δύο εξαιρέσεις, οι Κοινωνικοί Λειτουργοί και το τέως Τμήμα Προσχολικής Αγωγής. Θεωρήθηκε, λοιπόν, ότι σε αυτές τις δύο περιπτώσεις, παρόλο που δεν είχαμε το κριτήριο της βιωσιμότητας των 8 μελών ΔΕΠ, ήταν πολύ σημαντικοί χώροι, ακαδημαϊκοί και θα έπρεπε να συνεχίσουν να υπάρχουν. Οπότε, έγιναν με αποφάσεις συλλογικών οργάνων. Υπήρχε εκατό τοις εκατό συμφωνία στις δύο προτάσεις, που κατατέθηκαν, από τις δύο Συγκλήτους; Όχι, δεν υπήρχε, κατά 90%, υπήρχε συμφωνία, μετά έγινε ένας διάλογος στην επιτροπή και καταλήξαμε, σε ένα συγκεκριμένο πόρισμα. Αυτά σε ό,τι αφορά τα της επιτροπής.

Να πω βέβαια, ότι είναι μεγάλη η ικανοποίησή μας ότι αυτό το εγχείρημα, που είναι τόσο εμβληματικό, χαίρει πια τέτοιας ευρείας συναίνεσης, όχι μόνο, αναφορικά με το ζήτημα του Πανεπιστημίου Δυτικής Αττικής, αλλά και πανελλαδικά. Σήμερα, υπάρχουν πάρα πολλές άλλες πρωτοβουλίες, στην Ελλάδα, στα πλαίσια των οποίων συζητούνται αυτές οι συμπράξεις των ιδρυμάτων. Δεν θα πρέπει να μας ξεφεύγει αυτό, νομίζω ότι είναι η πιο μεγάλη απόδειξη της ουσιαστικής προσφοράς αυτού του εγχειρήματος, αλλά και άλλα παρόμοια εγχειρήματα υπάρχουν, αυτή τη στιγμή. Βέβαια, ακόμα και στην περίπτωση του Ιδρύματος, από το οποίο έρχεται ο αγαπητός φίλος, κ. Τριανταφύλλου, να του θυμίσω τη φετινή απόφαση, με αριθμό 13, της Συγκλήτου του Ιδρύματος σας, με τίτλο «διεύρυνση δυνατοτήτων συνεργασίας με όλα τα ιδρύματα».

Ποιος είναι ο ρόλος της πολιτείας, από δω και πέρα; Ο ρόλος της πολιτείας, από δω και πέρα, είναι να υποστηρίξει, θεσμικά και με πόρους, αυτές τις πρωτοβουλίες. Το Υπουργείο Παιδείας, φέτος, ας μη ξεχνάμε έκανε κάτι, το οποίο δεν έχει γίνει, εδώ και επτά χρόνια: Έδωσε πολύ σημαντικούς επιπλέον πόρους στα Ιδρύματα της Ανώτατης Εκπαίδευσης. Να θυμίσω τα 12 εκατομμύρια ευρώ από το πρόγραμμα δημοσίων επενδύσεων, που δόθηκαν, τον Οκτώβριο, επιπλέον των εγγραφών, να μην πούμε ότι είναι εγγραφές προηγούμενες του προγράμματος δημοσίων επενδύσεων, επιπλέον των εγγραφών, που είχαν τα ιδρύματα, στο πρόγραμμα, όπου δόθηκαν 12 εκατομμύρια. Να θυμίσουμε τα 7 εκατομμύρια, που δόθηκαν από τον τακτικό προϋπολογισμό, επιπλέον των ποσών, που είχαν δοθεί, στην αρχή του χρόνου, όπου δόθηκαν το Δεκέμβριο και νομίζω ότι όλα αυτά δείχνουν και τον τρόπο, με τον οποίο η Πολιτεία αντιλαμβάνεται την ενίσχυση των Α.Ε.Ι.. Ένα μικρό σχόλιο, όσον αφορά τα δύο ακόμη διαδικαστικά ζητήματα, το εάν ζητήθηκε η γνώμη της ΑΔΙΠ και του ΕΣΕΚΑΑΔ, διότι λέτε ότι ο νόμος αυτό προβλέπει. Στη σελίδα 1996, τεύχος Α΄, στις 4/8/2017, με τη δημοσίευση του ν. 4485, παρακαλώ, στο άρθρο 5, παράγραφος 2, διαβάζω αυτολεξεί: «Για την έκδοση του προεδρικού διατάγματος, απαιτείται σύμφωνη γνώμη της Συγκλήτου, των οικείων ιδρυμάτων και η γνώμη της Αρχής Διασφάλισης Αξιοποίησης Ποιότητας και του ΕΣΕΚΑΑΔ.». Εδώ δεν έχουμε έκδοση προεδρικού διατάγματος, έχουμε νομοθετική διαδικασία, με νόμο.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): *Ομιλεί μη ακουόμενη*.

Με συγχωρείτε, σας λέω ξεκάθαρα, είναι πολύ σαφές...

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας): Στο παρόν νομοσχέδιο, ορίζεται στο άρθρο 1, πώς ιδρύεται το νέο πανεπιστήμιο και προβλέπει μόνο τη διαδικασία προεδρικού διατάγματος.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας Υπουργείου Παιδείας, Έρευνας και Θρησκευμάτων): Όχι, κάνετε λάθος. Άρα, είμαστε παράνομοι, συνολικά, δηλαδή;

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας): Ωραία, δώστε συνέχεια, δεν ξέρω τι θα κάνετε.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας Υπουργείου Παιδείας, Έρευνας και Θρησκευμάτων): Με συγχωρείτε, πάρα πολύ, εδώ έχουμε έκδοση νόμου, δεν έχουμε έκδοση προεδρικού διατάγματος και παρόλο που έχουμε έκδοση νόμου και θα μπορούσαμε να μην έχουμε καθόλου εμπλοκή του ΕΣΕΚΑΑΔ και της ΑΔΙΠ, η Πολιτεία κάλεσε και τον Πρόεδρο του ΕΣΕΚΑΑΔ και την Πρόεδρο της ΑΔΙΠ και συμμετείχαν στην Επιτροπή. Δεν υπάρχει καμία, μα καμία παράβλεψη νομοθετική, σε αυτό το σημείο.

Επιτρέψτε μου και σε αυτό το σημείο ένα μικρό σχόλιο για το ζήτημα των μεταγραφών. Υπάρχει απόφαση του Συμβουλίου της Επικρατείας, που μας είναι γνωστή. Επίσης γνωστή μας είναι η δυσχέρεια των ιδρυμάτων, βασικά της Αττικής και της Θεσσαλονίκης, σε αυτή την πορεία. Το Υπουργείο το έχει πει και στη Σύνοδο των Πρυτάνεων ότι θα ενισχύσει περαιτέρω τα ιδρύματα, τα οποία θα δεχτούν αυτό το φόρτο από τις μεταγραφές.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης του Αριστοτελείου Πανεπιστημίου Θεσσαλονίκης): Κύριε Γενικέ, δεν είναι μόνο θέμα οικονομικό, είναι θέμα χωρητικότητας των αιθουσών. Είναι χωροταξικό θέμα.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας Υπουργείου Παιδείας, Έρευνας και Θρησκευμάτων): Ξέρετε κάτι, το οικονομικό σημαίνει ότι θα ενισχύσουμε, για να αυξήσουμε αυτή τη δυνατότητα. Επιτρέψτε μου, όμως να πω κάτι πιο σημαντικό, πέρα από όλα. Πέραν από όλα, είναι το Σύνταγμα και το Σύνταγμα ορίζει ισονομία και ισοπολιτεία. Τι κάνουμε με την πρόβλεψη των μεταγραφών; Λέμε όλοι να μπορούν να σπουδάσουν. Διότι, σήμερα, ελάχιστες οικογένειες μπορούν να σπουδάσουν παιδιά, όταν έχουν να συντηρήσουν τρία νοικοκυριά. Και λέμε, όχι πάνω από δύο νοικοκυριά. Αυτό κάνουμε και νομίζουμε ότι είμαστε απόλυτα και κοινωνικά δίκαιοι και σύμφωνα με αυτά που επιτάσσει το Σύνταγμα. Ευχαριστώ.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Ευχαριστούμε κι εμείς, κύριε Γενικέ.

Ο κ . Υπουργός ήθελε κάτι να πει;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δύο θέματα. Πρώτον, πραγματικά, θέλω να ευχαριστήσω τους συναδέλφους, κυρίως όσους προέρχονται από τον εκπαιδευτικό χώρο, χωρίς πραγματικά να θέλω να θίξω κανέναν άλλον, ή να υποτιμήσω τη συμβολή κάποιου άλλου, διότι καταλαβαίνω ένα στοιχείο εγγενούς δυσκολίας, που έχουν τέτοια εγχειρήματα. Δηλαδή, σε αυτά τα εγχειρήματα έχεις ένα τεράστιο αριθμό προβλημάτων και λες «λύνω, σε πρώτη προσέγγιση, κάποια προβλήματα, για να πάω στη δεύτερη προσέγγιση».

Χθες, μιλήσαμε δια μακρόν, για το θέμα της μεταβατικότητας. Καμία εκπαιδευτική μεταρρύθμιση δεν είναι επιτυχημένη, αν δεν συμφωνηθούν αρχές πώς πας από το άλφα στο βήτα. Λέω, λοιπόν, ότι η αποδοχή του εγχειρήματος αποδέχεται την επίλυση αυτού του τεράστιου αριθμού προβλημάτων. Υπάρχουν δυσκολίες, εγώ λέω ναι. Όπως είπαμε και τον Αύγουστο, αν θυμάστε, τα μεταπτυχιακά να τα αρχίσουμε από το Σεπτέμβριο και είπαμε δεν θα το αρχίσουμε από τότε, αλλά θα τα αρχίσουμε από τον επόμενο μήνα, για να δούμε και τι πράγματα πρέπει να βελτιώσουμε. Δεν γίνεται, αλλιώς. Δεν μπορεί κανένα νομοθέτημα όσο καλό και αν είναι, όσο και αν έχει προετοιμαστεί κ.λπ. να είναι πλήρες. Άρα, είναι πολύ σημαντικό ότι αποδοχή σημαίνει και την αποδοχή της μεθοδολογίας και εκεί να δούμε τον κατάλογο των προβλημάτων και πώς θα μπορέσουμε να τα αντιμετωπίσουμε. Και βεβαίως, μην ξεχνάμε ότι θα έχουμε τη Διοικούσα Επιτροπή, που θα μας μας κάνει όλων των ειδών τις παρατηρήσεις και τις προτάσεις.

Δύο θέματα τώρα. Πρώτον. Το ένα με τον κ. Χιωτάκη. Εγώ, κύριε Χιωτάκη, έχω διαφορετικά στοιχεία από την Ελληνική Εταιρεία Τοπικής Ανάπτυξης και Αυτοδιοίκησης. Και προτείνω, την Τρίτη, ένας συνεργάτης δικός σας και ένας συνεργάτης δικός μας να πάνε στην Ελληνική Εταιρεία, τον θεσμοθετημένο επιστημονικό σύμβουλο της Τοπικής Αυτοδιοίκησης, αφού συμφωνούμε και οι δύο, και να το ξεκαθαρίσουμε. Δημόσια, να λέτε άλλα εσείς και άλλα εμείς, δεν έχει κανένα νόημα. Την Τρίτη, θα κανονίσουμε η ΚΕΔΕ και το Υπουργείο Παιδείας να πάνε στην Εταιρεία αυτή και να κλείσουμε το θέμα.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κεντρικής Ένωσης Ελλάδας (ΚΕΔΕ): Συμφωνούμε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τελευταίο θέμα, μιας και έχουμε την ευκαιρία και τη χαρά, σε προσωπικό επίπεδο, να έχουμε και τον Πρύτανη του Πανεπιστημίου Θεσσαλονίκης, που είναι και Προεδρεύων της Συνόδου Πρυτάνεων. Να λύσουμε το θέμα των επισκεπτών και να το προχωρήσουμε, σήμερα. Τι σημαίνει επισκέπτης καθηγητής; Επειδή όλοι, οι περισσότεροι που είμαστε εδώ πανεπιστημιακοί, το έχουμε κάνει, έχουμε εμπειρία, έχουμε διαβάσει κ.λπ.. Ή είσαι κανονικός καθηγητής, σε ένα πανεπιστήμιο, ή σε ένα ερευνητικό κέντρο ερευνητής κλπ. Και θέλεις είτε στο πλαίσιο μιας άδειας, που παίρνεις ή για κάποιο άλλο λόγο να επισκεφτείς ένα άλλο πανεπιστήμιο. Το «να επισκεφτείς» δεν σημαίνει να πας το πρωί και να φύγεις το βράδυ, σημαίνει ότι μένεις ένα χρονικό διάστημα. Παίρνεις τον τίτλο του επισκέπτη καθηγητή, όσο είσαι σε αυτό το άλλο ίδρυμα. Και αυτός ο τίτλος, που παίρνεις, σου δίνει και κάποια προνόμια, π.χ. να χρησιμοποιείς τη βιβλιοθήκη.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης Αριστοτελείου Πανεπιστημίου Θεσσαλονίκης): Σωστά.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Και αυτό γίνεται, με μία απλή απόφαση της Γενικής Συνέλευσης του Τμήματος, που σε υποδέχεται, για να δει το βιογραφικό σου και να μην θεωρηθεί ότι πας, για να το χρησιμοποιήσεις για λάθος λόγους κ.λπ.. Άρα, υπάρχει μία συζήτηση, ανάλογα με το πανεπιστήμιο και λένε ότι «πράγματι, μπορείτε να μας έρθετε, για το επόμενο εξάμηνο» κ.λπ.. Αυτό επίσης μπορεί να το κάνει και κάποιος, που δεν έχει δυνατότητα να είναι καθηγητής, σε κάποιο πανεπιστήμιο ή ερευνητής, αλλά παίρνει ένα ερευνητικό πρόγραμμα και λέει «Στη διάρκεια αυτού του προγράμματος, μπορώ να είμαι επισκέπτης σε εσάς;»

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης Αριστοτελείου Πανεπιστημίου Θεσσαλονίκης): Όχι καθηγητής, επισκέπτης.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εδώ υπάρχουν δύο ερωτήματα, που, αν τα λύσουμε, εμείς αύριο θα καταθέσουμε την όποια τροπολογία. Πρώτον, εάν αυτά τα άτομα μπορούν να διδάσκουν και αν αυτά τα άτομα, αν διδάσκουν, αν μπορούν να πληρώνονται.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης του Αριστοτελείου Πανεπιστημίου Θεσσαλονίκης): Σωστό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Σωστό. Γιατί έτσι και αλλιώς, έχουν έρθει, με δικά τους χρήματα. Ας δούμε το πρώτο, αν μπορούν να διδάσκουν. Η δική μας άποψη είναι ότι μπορούν να διδάσκουν, δηλαδή, αν έρθει ένας άνθρωπος, με μια ειδικότητα και αυτός δέχεται να κάνει κάποιο σεμινάριο κ.λπ. θα είναι τρελό να μην αξιοποιηθεί …

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης του Αριστοτελείου Πανεπιστημίου Θεσσαλονίκης): Νομίζω ότι αυτό είναι, απολύτως, για τη λογική του επισκέπτη καθηγητή.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, γιατί, πολλές φορές, είσαι επισκέπτης, χωρίς να θέλεις να διδάξεις. Αλλά λέω, αν αμφότεροι, το τμήμα κ.λπ. θελήσει, μπορεί κάλλιστα να γίνει.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης του Αριστοτελείου Πανεπιστημίου Θεσσαλονίκης): Συμφωνούμε, απολύτως.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ας έρθουμε ακόμα στο λίγο πιο λεπτό ζήτημα. Θα πληρώνεται γι’ αυτό ή όχι; Εμείς αυτό που λέμε είναι, αν το πανεπιστήμιο το ίδιο, τώρα, έχει δικούς του πόρους, που θέλει να πληρώσει, ή η δική του σύμβαση με τα λεφτά, που έχει πάρει, το προϋποθέτει κ.λπ. εκεί, να προβλεφθεί στον εσωτερικό κανονισμό του κάθε ιδρύματος πώς θα γίνεται αυτό. Η πολιτεία δεν μπορεί να έχει κονδύλια, για να πληρωθεί ένας τέτοιος άνθρωπος.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης του Αριστοτελείου Πανεπιστημίου Θεσσαλονίκης): Συμφωνούμε, απολύτως.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Να καταγραφεί στα πρακτικά ! Είναι νομίζω η πρώτη φορά, που συμφωνούμε απόλυτα με τον κ. Πρύτανη και Πρόεδρο της Συνόδου Πρυτάνεων και κλείνει, με ωραίο τρόπο, αυτή η συνεδρίαση.

ΠΕΡΙΚΛΗΣ ΜΗΤΚΑΣ (Προεδρεύων της Συνόδου Πρυτάνεων ΑΕΙ, Πρύτανης του Αριστοτελείου Πανεπιστημίου Θεσσαλονίκης): Εγώ θα διαφωνήσω και πάλι. Δεν νομίζω ότι είναι η πρώτη φορά που συμφωνούμε, κύριε Υπουργέ !

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Σημασία έχει να μην είναι η τελευταία, κύριε Υπουργέ. Ευχαριστούμε. Υπάρχει κάποιος από τους εκπροσώπους των Κομμάτων, τους Ειδικούς Αγορητές, που θέλει να προσθέσει κάτι;

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας): Μία διευκρίνιση, κύριε Πρόεδρε. Οι μελέτες αυτές, που κατατέθηκαν, θα μας σταλούν με email; Να φροντίσουν να σταλούν σε όλα τα μέλη με email.

ΝΙΚΟΛΑΟΣ ΦΙΛΗΣ (Προεδρεύων της Επιτροπής): Θα γίνει αυτό. Ευχαριστούμε όλους τους παρόντες. Λύεται η συνεδρίαση. Η επόμενη συνεδρίαση της Επιτροπής, έχει οριστεί για την Τρίτη, 20 Φεβρουαρίου και ώρα 12.00΄, στην Αίθουσα «Προέδρου Αθανασίου Κωνστ. Τσαλδάρη».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναγνωστοπούλου Αθανασία, Βαγενά Άννα, Βάκη Φωτεινή, Γεννιά Γεωργία, Θελερίτη Μαρία, Θηβαίος Νικόλαος, Κωνσταντινέας Πέτρος, Κυρίτσης Γεώργιος, Μιχελής Αθανάσιος, Μουμουλίδης Θεμιστοκλής, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Βλάσσης Κωνσταντίνος, Κέλλας Χρήστος, Κεραμέως Νίκη, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Δελής Ιωάννης, Κατσίκης Κωνσταντίνος και Μαυρωτάς Γεώργιος.

Τέλος και περί ώρα 14.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΟΣ ΣΚΟΥΡΟΛΙΑΚΟΣ**